ലക്ഷങ്ങള് കൊയ്ത വിചിത്ര ബിസിനസ് ആശയങ്ങള് | Emerging Kerala\nHome Business ലക്ഷങ്ങള് കൊയ്ത വിചിത്ര ബിസിനസ് ആശയങ്ങള്\nലക്ഷങ്ങള് കൊയ്ത വിചിത്ര ബിസിനസ് ആശയങ്ങള്\nപരമ്പരാഗതമല്ലാത്ത തികച്ചും വ്യത്യസ്തവും നൂതനവുമായ രീതികളിലൂടെ പണം സമ്പാദിക്കാന് ഇന്റര്‍നെറ്റ് നല്‍കുന്ന അവസരങ്ങള് കുറച്ചൊന്നുമല്ല. പുതിയ സംരംഭങ്ങള് തുടങ്ങാന് ബാങ്കില് ലോണിന് അപേക്ഷിച്ച് വര്‍ഷങ്ങളോളം കാത്തിരിക്കേണ്ട ആവശ്യവുമില്ല. ഇന്റെര്‍നെറ്റ് ഉപയോഗിച്ച് ധനസംഭാവന ക്യാംപയ്‌നുകളിലൂടെ സംരംഭങ്ങള്‍ക്കാവശ്യമായ ധനം സംഭാവനയായി നേടാന് സാധിക്കും. ആകര്‍ഷകമായ വ്യവസായ ആശയങ്ങളുള്ളവര്‍ക്ക് വേണ്ടി ധനസംഭാവന ക്യാമ്പയിനുകള് നടത്തുന്ന ധാരാളം വെബ്‌സൈറ്റുകള് നിലവിലുണ്ട്.\nഒരു ബിസിനസ് വിജയിക്കണമെങ്കില് അതിന്റെ എല്ലാ ഘടകങ്ങളും ഒന്നുപോലെ മികച്ചതായിരിക്കണം. ഏതെങ്കിലുമൊരു ഭാഗത്ത് വീഴ്ച സംഭവിച്ചാല് ബിസിനസ് നഷ്ടത്തിലേയ്ക്ക് കൂപ്പുകുത്തിയേക്കാം. എന്നാല് ഒരു ബിസിനസ് ആരംഭിക്കുവാന് ഏറ്റവും പ്രാധാന്യം നല്‍കേണ്ടത് ഏത് ഘടകത്തിനാണെന്ന് ചോദിച്ചാല് സംശയമേതുമില്ലാതെ തന്നെ പറയാം അത് ബിസിനസ് ആശയത്തിന് തന്നെയാണ്. ആശയം മികച്ചതായാല് മാത്രമേ മറ്റ് ഘടകങ്ങള്‍ക്ക് ആ ബിസിനസിനെ പിന്തുണയ്ക്കാന് കഴിയുകയുള്ളു. എന്ന് മാത്രമല്ല വിചിത്രമായ ആശയങ്ങള് കൊണ്ടുമാത്രം ശ്രദ്ധിക്കപ്പെടുകയും ലക്ഷങ്ങള് കൊയ്യുകയും ചെയ്ത ചില ബിസിനസുകളുണ്ട്. അതും പൊതുവിപണിയിലല്ല. മറിച്ച് ധനസംഭാവന ക്യാമ്പയിനുകളിലൂടെ. അത്തരം ചില ബിസിനസുകളെ പരിചയപ്പെടാം.\n2014ല് കേറ്റ് ഫങ്കും ബ്രെന്നാന് ഗ്രോഹും കൂടെ ആരംഭിച്ച ഈ പദ്ധതിക്ക് ലോകമൊട്ടാകെയുള്ള പൂച്ചപ്പ്രേമികളില് നിന്ന് വമ്പിച്ച പിന്തുണയാണ് ലഭിച്ചത്. പൂച്ചകളാണ് ഈ കലണ്ടറിലെ മോഡലുകള്. മനുഷ്യമോഡലുകളെ വെല്ലുന്ന രീതിയില് വ്യത്യസ്ത രൂപഭാവങ്ങളില് പ്രത്യക്ഷപ്പെടുന്ന പൂച്ചകള് കലണ്ടറിലെ ഓരോ മാസവും അലങ്കരിക്കുന്നു. 3,500 ഡോളര് മാത്രം ആവശ്യപ്പെട്ട ഇതിന്റെ സൃഷ്ടാക്കള്‍ക്ക് 25,000 ഡോളറോളമാണ് ലഭിച്ചത്.\nഏറ്റവും നിസ്സാരമായ ആശയങ്ങളിലൂടെയും ഇന്റര്‍നെറ്റ് ധനസംഭാവന ക്യാമ്പയിനുകളിലൂടെ പണം സമ്പാദിക്കാമെന്ന് തെളിയിക്കാനായിരുന്നു സാക്ക് ബ്രൗണ് സാലഡിനായി ക്യാംപെയ്ന് ആരംഭിച്ചത്. വെറുമൊരു ഉരുളക്കിഴങ് സാലഡ് നിര്‍മ്മിക്കാന് ഏഴായിരത്തോളം ദായകരില് നിന്ന് 55,000 ഡോളറാണ് ബ്രൗണ് സ്വരൂപിച്ചത്.\nടോയ്ലറ്റ് നൈറ്റ് ലൈറ്റ്\nഇല്ലുമി ബൗള് 2.0 എന്ന ടോയ്ലറ്റ് നൈറ്റ് ലൈറ്റ് കൂരിരുട്ടിലും നിങ്ങളുടെ ടോയ്ലെറ്റിലേക്കുള്ള വഴി കൃത്യമായി കാണിച്ചു തരുന്നു. ചലനങ്ങള് തിരിച്ചറിയാന് കഴിവുളള ഈ ഉപകരണം ഏത് തരം ടോയ്ലറ്റിലും ഘടിപ്പിക്കാം. വൈദ്യുതി ഇല്ലാത്തപ്പോള് ശൗചാലയത്തിനുള്ളില് കൂരിരുട്ടാണെങ്കില് പോലും നിങ്ങളുടെ ചലനം തിരിച്ചറിഞ്ഞു ഇത് പ്രകാശിക്കും. ഇതിന്റെ വില 10 ഡോളര് മാത്രമാണെങ്കിലും ധനസംഭാവന ക്യാമ്പയിനുകളിലൂടെ ശേഖരിച്ചത് 2,26,000 ഡോളറായിരുന്നു.\nഅമാബ്രഷ് എന്ന ഈ ഉപകരണം 10 സെക്കന്‍ഡിനുള്ളില് നിങ്ങളുടെ പല്ലുകളെല്ലാം വൃത്തിയാക്കുന്നു. പല്ല് തേക്കാന്‍പോലും മടിയുള്ളരെ വളരെയധികം ആകര്‍ഷിച്ച ഈ ഉല്‍പ്പന്നത്തിന്റെ വ്യവസായ പദ്ധതി ഒരു മാസത്തിനുള്ളില് സമ്പാദിച്ചത് 3,200,000 യൂറോയാണ്.\nഒരു മിനുട്ടിനുള്ളില് നിറയുന്ന 100 വാട്ടര്‍ബലൂണുകള്\nബഞ്ച് ഒ ബലൂണ്‍സ് എന്ന പേരിലുള്ള ഈ ഉല്‍പ്പന്നം കിക്ക്സ്റ്റാര്‍ട്ടര് വെബ്സൈറ്റില് 9,29, 160 ഡോളര് ശേഖരിച്ച് വന്‍വിജയം കൈവരിച്ച ആശയങ്ങളിലൊന്നാണ്. ഒന്നോ രണ്ടോ മിനുട്ടിനുള്ളില് നിറയ്ക്കാവുന്ന നൂറിലധികം വാട്ടര് ബലൂണുകളുടെ സെറ്റായ ബഞ്ച് ഒ ബലൂണ്‍സ് ലോകവിപണിയില് അതിന്റെതായ സ്ഥാനം കണ്ടെത്തി കഴിഞ്ഞു.\nമേക്കി മേക്കി ഗോ എന്ന ഈ ഉല്‍പ്പന്നം കണ്ടാലൊരു പെന്‍ഡ്രൈവ് പോലിരിക്കും, എന്നാല് ഇതിന്റെയുള്ളില് ഒരു വലിയ കീബോര്‍ഡ് തന്നെയുണ്ട്. വൈദ്യുതി കടത്തിവിടുന്ന ഏതൊരു വസ്തുവിനെയും ഒരു കീബോര്‍ഡാക്കാനുള്ള കഴിവ് ഈ ഉപകരണത്തിനുണ്ട്. ഭക്ഷണം കഴിക്കുന്ന പ്ലേറ്റിനെയോ, പുസ്തകത്തിനെയോ അങ്ങനെ എന്തിനെയും നിങ്ങള്‍ക്ക് ഒരു കീബോര്‍ഡാക്കി മാറ്റാം. വളരെയധികം കൗതുകം സൃഷ്ടിച്ച ഈ ഉല്‍പ്പനം 2,00,000 ഡോളറോളമാണ് ക്യാമ്പൈനിലൂടെ നേടിയത്.\nക്യാറ്റ് സ്‌കെല്‍ട്ടന് മെഴുകുതിരി\nഐസ്-ലാന്‍ഡില് നിന്നുള്ള ഡിസൈനറായ തോറുണ് അര്‍ണാഡോട്ടിറുടെ ഭാവനയില് വിരിഞ്ഞൊരു ആശയമാണിത്. പൂച്ചയുടെ രൂപത്തിലുള്ള ഈ മെഴുകുതിരി ഉരുകുംതോറും വിചിത്രമായൊരു ക്യാറ്റിന്റെ ആകൃതിയിലേക്ക് രൂപാന്തരം പ്രാപിക്കുന്നു. കിസ എന്ന ഈ മോഡല് മെഴുകുതിരി ഒരു വമ്പന് ഹിറ്റായിരുന്നു. 102,000 ഡോളറോളമാണ് അത് ഇന്റെര്‍നെറ്റില് നിന്ന് നേടിയത്. ഇപ്പോള് അര്‍ണാഡോട്ടിറുടെ പക്കല് മറ്റ് മൃഗങ്ങളുടെ ആകാരത്തിലുള്ള ആകര്‍ഷകമായ ഡിസൈനുകളിലുള്ള മെഴുകുതിരകളുമുണ്ട്.\nപൈ പൈ പാന്‍സ്\nപാശ്ചാത്യരാജ്യങ്ങളില് വളരെയധികം പ്രിയമുള്ള പലഹാരമാണ് പൈ. ഗണിതശാസ്ത്രത്തിന്റെയും പൈ എന്ന പലഹാരത്തിന്റെയും കടുത്ത ആരാധകനായ ഗാറ്റ് ഹീത്ത് തന്റെ രണ്ട് ഭ്രമങ്ങളും കൂട്ടിക്കുഴച്ച് ഗണിതശാസ്ത്ര പുസ്തകത്തിലെ പൈയ്യുടെ രൂപത്തില് തന്നെ ഒരു അച്ച് സൃഷ്ടിച്ചു, പലഹാരപ്പൈ ഉണ്ടാക്കാന്. ഗണിതശാസ്ത്രത്തിന്റെയും പൈ പലഹാര പ്രിയരുടേയും പിന്തുണ ഹീത്തിന് ലഭിച്ചു. കിക്ക്സ്റ്റാര്‍ട്ടര് വെബ്സൈറ്റില് 17, 500 ഡോളറോളമാണ് പൈ പൈ പാന്‍സ് വാരിക്കൂട്ടിയത്.\nസമീപകാലത്തുണ്ടായ വിജയകരമായ മറ്റൊരു സംരംഭമായിരുന്നു ഇത്. നരച്ചരോമത്തോട് കൂടിയുള്ള കരടിയുടെ ആകൃതിയിലുള്ള ഈ രോമക്കുപ്പായം ധാരാളംപേരുടെ ശ്രദ്ധ പിടിച്ചുപ്പറ്റി. കൃത്രിമ രോമത്തില് നിര്‍മ്മിച്ച ഈ കോട്ടിന് കരടിയുടെ തല പോലുള്ളൊരു തൊപ്പിയും നഖങ്ങളോട് കൂടിയൊരു കയ്യുറയും കൂടിയായപ്പോള് മുതിര്‍ന്നവര്‍ക്കെന്നപ്പോലെ കുട്ടികള്‍ക്കു ഈ കോട്ട് പ്രിയങ്കരനായി. വെറും 2,500 ഡോളര് ആവശ്യപ്പെട്ട ഇതിന്റെ നിര്‍മ്മാതാക്കള്‍ക്ക് കിക്ക്സ്റ്റാര്‍ട്ടറിലെ ജിജ്ഞാസുക്കള് നല്‍കിയത് 29,000 ഡോളറാണ്!\nപാടിക്കൊണ്ടേയിരിക്കുന്ന ഗ്രീറ്റിങ് കാര്‍ഡ്\nതുറക്കുമ്പോള് സംഗീതം കേള്‍ക്കുന്ന ഗ്രീറ്റിങ് കാര്‍ഡുകള് പുത്തരിയല്ല. എന്നാല് ഒരിക്കല് പാടി തുടങ്ങിയാല് പിന്നെ നിര്‍ത്താത്ത കാര്‍ഡാണെങ്കിലോ? ഇത് തുറന്നാല്, പിന്നെ എന്ത് ചെയ്തിട്ടും രക്ഷയില്ല. അടച്ചാലും, വെള്ളത്തില് മുക്കിയാലും വരെ ഇത് പാടിക്കൊണ്ടേയിരിക്കും, മൂന്നുമണിക്കൂറോളം. ഒന്നുകില് ഇതിന്റെ ബാറ്ററിയിലെ ചാര്‍ജ് തീരണം, അല്ലെങ്കില് നിങ്ങളിത് നശിപ്പിച്ച് കളയണം. അല്ലാതെ വേറെ മാര്‍ഗ്ഗമില്ല. പ്രിയപ്പെട്ടവര്‍ക്ക് തലവേദന നല്‍കുന്ന ഈ കാര്‍ഡിന്റെ ആശയത്തിന് കിക്ക്സ്റ്റാര്‍ട്ടറില് വമ്പിച്ച സ്വീകരണമായിരുന്നു. 7,500 ഡോളറുകള് മാത്രം ആവശ്യപ്പെട്ട ഇതിന്റെ സൃഷ്ടാവിന് 92,000 ഡോളറോളം നല്‍കി പരവശനാക്കി കളഞ്ഞു കിക്ക്സ്റ്റാര്‍ട്ടറിലെ നല്ലവരായ ആളുകള്.\nTags: different ideasdifferent thinkshow to earn


കൊവിഡ്: ബഹ്‌റയ്‌നില് 81 പേര്‍ക്ക് കൂടി രോഗം സ്ഥിരീകരിച്ചു\nThu Oct 21 2021 04:35:13 GMT+0530 (India Standard Time)\nRSN4 May 2020 2:59 PM GMT\nമനാമ: ബഹ്‌റയ്‌നില് 81 പേര്‍ക്ക് കൂടി കൊവിഡ്്സ്ഥിരീകരിച്ചതായി ആരോഗ്യ മന്ത്രാലയം അറിയിച്ചു. ഇവരില് 67 പേര് വിദേശ തൊഴിലാളികളാണ്. 13 പേര്‍ക്ക് സമ്പര്‍ക്കത്തിലൂടെയാണ് രോഗം സ്ഥിരീകരിച്ചത്. പുതുതായി 19 പേര് കൂടി സുഖം പ്രാപിച്ചിട്ടുണ്ട്. ഇതോടെ രോഗമുക്തി നേടിയവരുടെ എണ്ണം 1737 ആയി. നിലവില് 1719 പേരാണ് ചികില്‍സയില് കഴിയുന്നത്. ഇവരില് ഒരാളൊഴികെ മറ്റുള്ളവരുടെ ആരോഗ്യ നില തൃപ്തികരമാണ്.\nഅതേസമയം, കൊവിഡ് 19 വ്യാപന പ്രതിരോധ പ്രവര്‍ത്തനങ്ങളുടെ ഭാഗമായി വിദേശ തൊഴിലാളികള്‍ക്ക് താല്‍ക്കാലിക താമസ സൗകര്യം നിര്‍മിക്കുന്നതിന് കാപിറ്റല് ഗവര്‍ണറേറ്റും ബഹ്‌റയ്ന് ചേംബര് ഓഫ് കൊമേഴ്‌സ് ആന്റ് ഇന്‍ഡസ്ട്രിയും സഹകരിക്കുന്നതിന് ധാരണയായി. ഇതിനായി 60,000 ദിനാര് കാപിറ്റല് ഗവര്‍ണറേറ്റിന് ചേംബര് ഓഫ് കൊമേഴ്‌സ് നല്‍കും. കോറോണ വ്യാപനം തടയുന്നതിനുള്ള ശ്രമങ്ങളില് മികച്ച പിന്തുണയാണ് ചേംബര് ഓഫ് കൊമേഴ്‌സ് നല്‍കിക്കൊണ്ടിരിക്കുന്നതെന്ന് കാപിറ്റല് ഗവര്‍ണര് ശെയ്ഖ് ഹിശാം ബിന് അബ്ദുര്‍റഹ്മാന് അല് ഖലീഫ വ്യക്തമാക്കി.\nCovid in Bahrain 81 more people diagnosed


പുതുമഴത്തുള്ളികള്: ഒരു ദ്വീപ് ജനിക്കുന്നു.....\nഒരു ദ്വീപ് ജനിക്കുന്നു.....\nPosted by ..അമല്.. at 8:51 PM Labels: കഥ\n1927ലെ കാറ്റുള്ള ഒരു പ്രഭാതം. അലക്സ് സി.എച്ച് ഫെര്‍ണാണ്ടസ് എന്ന മിടുക്കനായ നാവികന് തന്‍റെ കപ്പല് തായിലണ്ടില്‍നിന്നും പസിഫിക് സമുദ്രത്തിലൂടെ ചിലിയിലേക്ക് നയിച്ചുകൊണ്ടിരിക്കുന്നു. കൂടെയുള്ളത് അദ്ദേഹത്തിന്റെ പത്തുമുപ്പത് സഹായികള്. ഓളങ്ങള് അലയടിക്കുന്ന ശബ്ദം മാത്രം. കപ്പല് ഉലച്ചിലൊന്നുമില്ലാതെ സഞ്ചരിക്കുന്നു. അപ്പോള് അതാ അവിടെ, ദൂരെ, ഒരു പച്ചപ്പ്. അലക്സ് ബൈനോക്കുലര് എടുത്തു നോക്കി.\nഅതെ, അതൊരു ദ്വീപാണ്. പലവിധ മരങ്ങള് കാണുന്ന ഒരു കൊച്ചുദ്വീപ്. അലക്സ് മാപ്പ് എടുത്തു നോക്കി. ഇല്ല, അതില് അങ്ങനെയൊരു ദ്വീപ് രേഖപ്പെടുത്തിയിട്ടില്ല. അദ്ദേഹം കപ്പല് അങ്ങോട്ടടുപ്പിച്ചു. അവിടെ ജനവാസമില്ല എന്നു കണ്ടുപിടിച്ച അവര് കപ്പല് നങ്കൂരമിട്ട് അവിടെ താമസമാക്കി.\nഅവര് അവിടെ നിന്ന് പുതിയ വിവരങ്ങള് ശേഖരിച്ചു – അവിടെ വളരുന്ന ചെടികള്, മരങ്ങള്, വരുന്ന പക്ഷികള് തുടങ്ങിയവ. പകലും രാത്രിയും അവര് ഗവേഷണം നടത്തി. അവര് അവിടെ 1 മാസം താമസിച്ചു. അവര്‍ക്ക് പോകാന് സമയമായതിനാല് ആ ദ്വീപിന് അലക്സാണ്ട്ര വി5എന്നു പേരിട്ട് അവിടെനിന്നു പോയി. ചിലിയില് എത്തിയ അവര് ശേഖരിച്ച വിവരങ്ങളും തങ്ങളുടെ കാഴ്ചപ്പാടും അവിടത്തെ മേലുദ്യോഗസ്ഥരെ അറിയിച്ചു. ആ സ്ഥലത്തെക്കുറിച്ച് കൂടുതല് പഠിക്കാന് ഒരുപറ്റം ശാസ്ത്രജ്ഞരെക്കൂട്ടി അവര് അലക്സാണ്ട്രയിലേക്ക് പോയി. വഴി കണ്ടുപിടിക്കാന് വടക്കുനോക്കിയന്ത്രം ഉണ്ടായിട്ടും കുറച്ചു ബുദ്ധിമുട്ടി. ആ ദ്വീപിനെക്കുറിച്ച് കൂടുതല് പഠിച്ചെടുത്ത അവര് ദ്വീപിന്റെ വിവരങ്ങള് ലോകത്തെ അറിയിച്ചു. അങ്ങനെ പതിയെ കുറച്ചു കൂട്ടര് അവിടെ താമസമാക്കിത്തുടങ്ങി, പിന്നെ അതുവഴി വന്ന കപ്പല് യാത്രികരുടെ തമ്പടി കേന്ദ്രവുമായി. പതിയെ അലക്സാണ്ട്ര വി5തരക്കേടില്ലാത്ത ജനവാസമുള്ള ഒരു ദ്വീപായി.\nവായിച്ചപ്പോല് ഏതോ ഭൂമിശാസ്ത്രക്കുറിപ്പാണെന്നല്ലേ കരുതിയത്. എന്നിട്ട് ഞാന് അലക്സാണ്ട്ര വി5ഗൂഗിള് ചെയ്ത് നോക്കി. കഥയാണെങ്കില് വളരെ അപൂര്‍ണ്ണം ആണ് കേട്ടോ.\nഎന്തായാലും രണ്ടു വര്‍ഷങ്ങള്‍ക്ക് ശേഷം ബ്ലോഗില് കണ്ടതില് സന്തോഷം. തുടര്‍ന്നെഴുതൂ.\nഎനിക്കും സന്തോഷം തോന്നുന്നു.2വര്‍ഷങ്ങള്‍ക്കു ശേഷം പ്രത്യക്ഷപ്പെടാന് സാധിച്ചതില്.....\nമുത്തച്ഛന് മരത്തിന്റെ കഥ\nകുസൃതിയാണ്, എന്നാല് വികൃതി അല്ല... Studying in Std IX, S.N.Public School, Kollam\nAmal. Powered by Blogger.\nഎന്തരോ എന്തോ... (1)\nഞാനെടുത്ത ചിത്രങ്ങള് (7)\nCopyright © 2011 പുതുമഴത്തുള്ളികള്. Powered by Blogger.


‘പ്ലീസ് എന്നെ ഒന്ന് അറസ്റ്റ് ചെയ്യൂ’...വൈറലായി പഞ്ചാബ് പൊലീസ് ഓഫീസറുടെ ചിത്രം | Webdunia Malayalam\nകഴിഞ്ഞ ദിവസങ്ങളില് സോഷ്യല് മീഡിയയില് വൈറലായിരുന്ന ഒരു ചിത്രമായിരുന്നു പഞ്ചാബ് പൊലീസിലെ എസ്എച്ച്ഒ ഹര്‍ലീന് മാന് എന്ന യുവതിയുടെ ഫോട്ടോ. പൊലീസ് യുണിഫോമില് വാഹനത്തിലിരുന്ന് എടുത്ത സെല്‍ഫിയായിരുന്നു ട്വിറ്ററിലും ഫേസ്ബുക്കിലും വാട്‌സ് ആപ്പിലും തരംഗമായത്.\nസോഷ്യല് മീഡിയയില് ചിത്രം വൈറലായതോടെ എന്നെ ഒന്ന് അറസ്റ്റ് ചെയ്യു... എന്ന് പറഞ്ഞ് കൊണ്ട് നിരവധിപേരാണ് രംഗത്ത് വന്നത്. ഇത്രയും സുന്ദരിയായ ഉദ്യോഗസ്ഥ പൊലീസില് ഉണ്ടാകുമ്പോള് അറസ്റ്റിനായി ആളുകള് അങ്ങോട്ടുവരും എന്ന തരത്തിലായിരുന്നു പല കമന്റുളും\nഎന്നാല് ഇത് യഥാര്‍ത്ഥ ഫോട്ടോയായിരുന്നില്ലെന്നതാണ് ട്വിസ്റ്റ്. ഫോട്ടോയില് കാണുന്ന യുവതിയുടെ പേര് ഹര്‍ലീന് മാന് എന്നുമല്ല. പഞ്ചാബ് പൊലീസിലെ ഉദ്യോഗസ്ഥയുമല്ല ഇവര്. ബോളിവുഡ് നടിയായ കൈനാത്ത് അറോറയുടെ ചിത്രമായിരുന്നു പൊലീസ് ഓഫീസര് എന്ന പേരില് ഷെയര് ചെയ്യപ്പെട്ടത്.\nസംഗതി വിവാദമായതോടെ കൈനാത് അറോറ തന്നെയാണ് വിശദീകരണവുമായി രംഗത്തെത്തി. ”പ്രിയപ്പെട്ടവരേ ഹര്‍ലീം മാന് എന്റെ കഥാപാത്രത്തിന്റെ പേരാണ്. പലരും തെറ്റിദ്ധരിച്ചാണ് ഈ ഫോട്ടോ ഷെയര് ചെയ്യുന്നത്. ഞാന് യഥാര്‍ത്ഥ പൊലീസല്ലലെന്നും അറോറ വ്യക്തമാകി.\nHarleen Mann, Punjab Police..people are in queue to get arrested\n‘റോ’ തന്നെ വരേണ്ടിവരും ! കോഹ്‌ലിയും ശാസ്ത്രിയും തമ്മിലുള്ള കോഡ് ഭാഷ ഡീകോഡ് ചെയ്യാന് ആരാധകരെ വെല്ലുവിളിച്ച് ബി സി സി ഐ - വീഡിയോ വൈറല്\nലേബര് റൂമില് നിന്നും നിത്യ മേനോന്റെ സെല്‍ഫി വൈറല് !\nകോഹ്‌ലിക്ക് മുന്നില് റെക്കോര്‍ഡുകള് വഴിമാറുന്നു; മാനംമുട്ടെ പറക്കാന് കോഹ്‌ലിക്ക് കഴിയുമെന്ന് രവിശാസ്ത്രി\nആദ്യം കാല് വെട്ടണം...പിന്നെ മൂക്ക് ചെത്തണം...അത് കഴിഞ്ഞ് പച്ചക്ക് കത്തിക്കണം... ഈ ഹോട്ടലില്ലെ കുക്കാണോ?, അല്ല ഹരിയാനയിലെ നേതാവാ...; പത്മാവതിക്ക് ട്രോളുകളുടെ പൊടിപൂരം\nസംവിധായകനും നിർമാതാവുമായ അന്‍വര് റഷീദിന്റെ ആദ്യ ചിത്രമാണ് രാജമാണിക്യം. മമ്മൂട്ടിയുടെ ...\nമലയാള സിനിമയില് മാത്രമല്ല തെന്നിന്ത്യന് സിനിമയിലെ സൂപ്പര് താരമാണ് നിത്യ മേനോന്. ...


പിണറായി വിജയൻ മാപ്പു പറയണം: തബ്‌ലീഗ് സമ്മേളനത്തില് പോയവർ അസുഖമുണ്ടെന്നു കരുതി പോയതല്ലെന്നു രമേശ് ചെന്നിത്തല • ഇ വാർത്ത | evartha ramesh chennithala against pinarayi vijayan\nപിണറായി വിജയൻ മാപ്പു പറയണം: തബ്‌ലീഗ് സമ്മേളനത്തില് പോയവർ അസുഖമുണ്ടെന്നു കരുതി പോയതല്ലെന്നു രമേശ് ചെന്നിത്തല\nഡോക്ടര്‍മാരുടെ കുറിപ്പടി അനുസരിച്ച് മദ്യം വീട്ടിലെത്തിക്കാനുളള സര്‍ക്കാരിന്റെ തീരുമാനം കേരള ജനതയോടുളള വെല്ലുവിളിയായിരുന്നുവെന്ന് പ്രതിപക്ഷ നേതാവ് രമേശ് ചെന്നിത്തല. ഇത് സ്റ്റേ ചെയ്ത് കൊണ്ടുളള ഹൈക്കോടതിയുടെ ഇടപെടലിലൂടെ സമൂഹത്തെയും സംസ്ഥാനത്തെയും രക്ഷിച്ചിരിക്കുകയാണെന്നും അദ്ദേഹം പറഞ്ഞു.\nലോകത്ത് ഒരിടത്തും കേള്‍ക്കാത്ത നടപടി സ്വീകരിച്ച മുഖ്യമന്ത്രി പിണറായി വിജയന് ജനങ്ങളോട് മാപ്പ് പറയണമെന്നും ചെന്നിത്തല മാധ്യമങ്ങളോട് പറഞ്ഞു. അതേസമയം തബ്‌ലീഗ് സമ്മേളനത്തില് പങ്കെടുത്തവരെ വേട്ടയാടാനുളള ശ്രമം നടക്കുന്നതായി പരാതി ഉയര്‍ന്നിട്ടുണ്ട്. ആര്‍ക്കും അസുഖം വരാം. അവിടെ അസുഖം ഉണ്ട് എന്ന് കരുതി അവിടേയ്ക്ക് പോയതല്ല. ഒറ്റപ്പെടുത്തി അക്രമിക്കാനും ക്രൂരമായി പരിഹസിക്കാനുമുളള നീക്കത്തില് നിന്ന് മാറിനില്‍ക്കണം. ഇതിനെ വര്‍ഗീയമായി ചിത്രീകരിക്കാനുളള നീക്കം അപകടകരമാണ്. ഇതില് നിന്ന് എല്ലാവരും മാറിനില്‍ക്കണമെന്നും ചെന്നിത്തല അഭ്യര്‍ത്ഥിച്ചു.\nസംസ്ഥാനത്ത് ഇന്നലെ മുതല് ആരംഭിച്ച സൗജന്യ റേഷന് വിതരണം അവതാളത്തിലെന്നഒം ചെന്നിത്തല വിമര്‍ശിച്ചു. കിട്ടി കൊണ്ടിരിക്കുന്ന അരിയല്ലാതെ കൂടുതലായി ഒന്നും നല്‍കുന്നില്ല. പല റേഷന് കടകളിലും സ്റ്റോക്കില്ല എന്ന പരാതി ഉയര്‍ന്നിട്ടുണ്ട്. വെളള കാര്‍ഡുകാര്‍ക്ക് ആണ് 15 കിലോ അരി സൗജന്യമായി നല്‍കുന്നത്. ഇവരില് പലരും റേഷന് കടയില് പോകാത്തവരാണെന്നും ചെന്നിത്തല പറഞ്ഞു.\nTopics: congress covid19 pinarayi vijayan Ramesh Chennithala


ലേഖനം:വലിയവൻ ആര്? | ദീന ജെയിംസ്, ആഗ്ര – KE™\nOn Feb 11, 2019 1,442\nഒരുനിമിഷം നമുക്ക് ചുറ്റും ഒന്ന് കണ്ണോടിച്ചു നോക്കിയാൽ ജീവിതത്തിന്റെ ഈ വലിയ പരക്കംപാച്ചിൽ “വലിയവൻ” ആയിത്തീരുക എന്ന ഒറ്റ ലക്ഷ്യത്തോടെ മാത്രമാണെന്ന് കാണുവാൻ സാധിക്കും. ചെറിയ കുട്ടികൾ തുടങ്ങി പ്രായം ഉള്ളവർ വരെ ആഗ്രഹിക്കുന്നു മറ്റെന്തിനെക്കാളും ഒരു പടി മുന്നിൽ എത്തിച്ചേരുക എന്ന്. കൂട്ടുകാരേക്കാൾ, അയൽവാസികളേക്കാൾ, സഹപ്രവർത്തകരേക്കാൾ,എന്തിനേറെ… സ്വന്തം കുടുംബക്കാരെക്കാൾ…. വലിയവൻ ആകുക എന്നാണ് എല്ലാവരും ആഗ്രഹിക്കുന്നത്. ആത്മികഗോളത്തിൽ ഈ ചിന്ത അധികമായി മാറിയിരിക്കുന്ന ഒരു സ്ഥിതിയിൽ നാം എത്തിചേർന്നിരിക്കുന്നു.\nസഭയിൽ, ശുശ്രുഷയിൽ, അധികാരത്തിൽ, എനിക്ക് മാത്രം വലിയവൻ ആകേണം. നാം ജീവിക്കുന്ന സമൂഹവും ഏതാണ്ട് ഒരു വിധം അങ്ങനെ ആയിത്തീർന്നോ എന്ന് സംശയിക്കേണ്ടിയിരിക്കുന്നു. വലിയവർക്ക് മുൻഗണനയും സ്ഥാനമാനങ്ങളും നൽകുവാൻ എല്ലാവരും ആഗ്രഹിക്കുന്നു. ഒരു മനുഷ്യനെ വലിയവൻ ആകുക എന്ന ചിന്തയിൽ കൊണ്ട് എത്തിക്കുന്നതിൽ സമൂഹവും വലിയ ഒരു പങ്ക് വഹിക്കുന്നു എന്ന് പറയുന്നതിൽ തെറ്റില്ല. ചുരുക്കത്തിൽ ”വലിയവൻ” ആകുവാൻ ആധുനികയുഗത്തിൽ ജീവിക്കുന്ന നാം ഓരോരുത്തരും ആഗ്രഹിക്കുന്നു.\nതിരുവചനം ആദിയോടന്തം പഠിച്ചാൽ ഇതു നമുക്ക് കാണുവാൻ കഴിയും. ഹാബേലിന്റെ യാ ഗത്തിൽ ദൈവം പ്രസാദിച്ചപോൾ, കയീന് താൻ അല്പം ചെറുതായത് പോലെ ഒരു തോന്നൽ. യോസഫിന്റെ സ്വപ്നം കാരണം സഹോദരൻമാർക്ക് തങ്ങൾ ചെറുതായി പോയി എന്ന് തോന്നി. ഇതിന്റെ എല്ലാം പരിണിത ഫലമോ? പക, പിണക്കം, കുലപാതകം… ഇങ്ങനെ നീണ്ടു പോകുന്നു. ഇന്നത്തെ ബഹു ഭൂരിപക്ഷം പ്രശ്നങ്ങളും ഉടലെടുക്കുന്നതും ഈ ആഗ്രഹത്തിൽ നിന്നുമാണ് എന്നത് സംശയം ഇല്ലാത്തകാര്യം തന്നെ !! വലിയവൻ ആയിത്തീരുവാൻ എന്തെല്ലാം പെടാപാടുകൾ മനുഷ്യൻ ചെയ്തു കൂട്ടുന്നു ?? ഈ തിരക്കിനിടയിൽ നാം മറന്നു പോകുന്ന ഒരു കാര്യം ഉണ്ട്.. മറ്റെന്തിനെക്കാളും ഉടയവനായ ദൈവമാണ് നമ്മുടെ ജീവിതത്തിൽ വലിയവൻ ആയിരിക്കേണ്ടത് എന്ന്. എന്നാൽ മറിച്ചാണ് സ്ഥിതി. സ്ഥാനമാനങ്ങളും ധനമഹാത്മ്യങ്ങളും ഒക്കെയാണ് നാം വലുതായി കാണുന്നത്. എന്നാൽ ദൈവവചനം വ്യക്തമായി പറയുന്നു :യിസ്രായേലിന്റെ പരിശുദ്ധൻ നിങ്ങളുടെ മദ്ധ്യേ വലിയവൻ ആയിരിക്കയാൽ ഘോഷിച്ചുല്ലസിപ്പിൻ (യെശയ്യാവ് 12:6)അവനായിരിക്കേണം നമ്മുടെ ഈ അൽപ്പായുസിൽ വലിയവൻ ആയി വിളങ്ങേ ണ്ടത്. അതുകൊണ്ടാണ് യോഹന്നാൻ പറയുന്നത് :”ഞാനോ കുറയേണം, അവനോ വളരരേണം”. വലിയവൻ ആകുവാൻ ആഗ്രഹിക്കുന്നവൻ എങ്ങനെ ആകേണമെന്നും വലിയവൻ നമുക്ക് മാതൃക കാണിച്ചുതന്നിട്ടുണ്ട്. (ലൂക്കാസ്22:26)കാരണം ശിഷ്യൻമാരും ഈ കാര്യത്തിൽ ഒട്ടും പിന്നിൽ ആയിരുന്നില്ല. അവരും ചിന്തിച്ചു : ഞങ്ങളിൽ ആരാണ് “വലിയവൻ?” നാം ഓരോരുത്തരും സ്വയം വിലയിരുത്തേണ്ടതായിരിക്കുന്നു: ആരാണ് നമ്മുടെ ജീവിതത്തിൽ വലിയവൻ ആയിരിക്കുന്നത് ?? നാം വന്നെത്തിയിരിക്കുന്ന കാലഘട്ടം നമ്മിൽ നിന്നും വലിയവനായിരിക്കുന്ന ദൈവത്തിന്റെ സ്ഥാനം എടുത്തു മാറ്റുവാൻ സാധ്യതകൾ ഏറെയാണു. എന്നാൽ യോഹന്നാനെപോലെ നമുക്കും അവൻ നമ്മിൽ അനുദിനം വളരേണം എന്നാഗ്രഹിക്കാം.\nനാം വലുതായി കാണുന്ന പലതും ശവക്കുഴി കൊണ്ട് അവസാനിക്കുമ്പോൾ ഇടയശ്രേഷ്ഠനായ ക്രിസ്തു വലിയവനായി നമ്മിൽ വസിച്ചാൽ അത് നമ്മെ നിത്യതവരെ കൊണ്ടെത്തിക്കും. അതല്ലേ ശ്രേഷ്ഠമായ അനുഭവം !!!!\nദൈവം തന്ന ജീവിതകാലയളവിൽ അവനെതന്നെ നമ്മുടെ ജീവിതത്തിൽ വലിയവൻ ആയിക്കാണാം !!!! ദൈവം നമ്മെ അനുഗ്രഹിക്കട്ടെ !!!!\nദയവായി ഇത് വായിക്കാതെയിരിക്കരുത്!


Kerala PSC Malayalam General Knowledge Questions and Answers - 171 - Kerala PSC Malayalam GK Questions\nHome / Expected Malayalam Questions / Kerala PSC Selected Questions / LDC / LGS / LPSA / UPSA / VEO / Kerala PSC Malayalam General Knowledge Questions and Answers - 171\nKerala PSC Malayalam General Knowledge Questions and Answers - 171\nHARI Mash April 01, 2015 Expected Malayalam Questions, Kerala PSC Selected Questions, LDC, LGS, LPSA, UPSA, VEO\n1. ഷോർട്ട് ഹാൻഡിന്റെ ഉപജ്ഞാതാവ്?\nAnswer :- ഐസക് പിറ്റ്മാൻ\n2. റേഡിയോ കണ്ടുപിടിച്ചത് ആരാണ്?\nAnswer :- മാർക്കോണി\n3. നൈലിന്റെ ദാനം എന്നറിയപ്പെടുന്നത്?\n4. ഇന്ത്യയിലെ വെനീസ് എന്നറിയപ്പെടുന്നത്?\n5. മാഗ്നക്കാർട്ട ഒപ്പുവച്ച ദിവസം?\nAnswer :- 1215 ജൂണ് 15\n6. രണ്ടാം ലോക മഹായുദ്ധം ആരംഭിച്ച വർഷം ?\nAnswer :- 1939 സെപ്റ്റംബർ 1\n7. അമേരിക്കയ്ക്ക് സ്വാതന്ത്ര്യം ലഭിച്ചത് എന്നാണ്?\nAnswer :- 1776 ജൂലൈ 4\n8. ഇന്ത്യ എന്ന പേരിന് കാരണമായ നദി?\n9. ഫിലോളജി ഏന്തുമായി ബന്ധപ്പെട്ടിരിക്കുന്നു?\n10. ഡീസൽ എഞ്ചിൻ കണ്ടുപിടിച്ചത് ആരാണ്?\nAnswer :- റുഡോൾഫ് ഡീസൽ\nBy HARI Mash at April 01, 2015


Thursday 28 July 2011 11:28 pm IST\nപാലാ: ബാര്‍ഹോട്ടലിലുണ്ടായ സംഘര്‍ഷത്തിണ്റ്റെ പേരില് പഞ്ചായത്ത് ഭരണസമിതിയംഗം ഉള്‍പ്പെടെയുള്ളവരെ പിടികൂടി കെസെടുത്തതിനു പിന്നില് പോലീസും കേരളാ കോണ്‍ഗ്രസിണ്റ്റെ ഒരു പ്രമുഖ നേതാവും ചേര്‍ന്ന് നടത്തിയ ഗൂഢാലോചന. തിങ്കളാഴ്ച രാത്രിയാണ് പാലാ കെഎസ്‌ആര്‍ടിസി ബസ് സ്റ്റാന്‍ഡിന് സമീപം പ്രവര്‍ത്തിക്കുന്ന ബാര്‍ഹോട്ടലില് സംഘര്‍ഷമുണ്ടായതിണ്റ്റെ പേരില് ഇവരെ പോലീസ് എത്തി കസ്റ്റഡിയിലെടുത്തത്. ബാറില് തങ്ങള് ആക്രമിക്കപ്പെടുന്നുവെന്ന് സൃഹൃത്തുക്കള് അറിയിച്ചതനുസരിച്ചാണ് പഞ്ചായത്ത് അംഗം സി.ബി.ബിജു സംഭവസ്ഥലത്തെത്തുന്നത്. പാലായിലെ കുപ്രസിദ്ധ ഗുണ്ടാസംഘത്തില്‍പ്പെട്ടവരും ബാര് ജീവനക്കാരും ചേര്‍ന്നാണ് ആക്രമിച്ചത്. ജിവനക്കാര് ബാറടച്ച് പോലീസില് വിവരമറിയിച്ചതനുസരിച്ചാണ് എസ്‌ഐ ജോയ്മാത്യുവിണ്റ്റെ നേതൃത്വത്തിലുള്ള പോലീസ് സംഘം ഹോട്ടലിലെത്തിയത്. ബിജു ഉള്‍പ്പെടെ പത്തു പേരെയാണ് പോലീസ് കസ്റ്റഡിയിലെടുത്തത്. ക്വട്ടേഷന് സംഘത്തോടൊപ്പം ലോക്കപ്പിലിട്ട് പാര്‍ട്ടിനേതാവിണ്റ്റെ പക പോക്കലിന് എസ്‌ഐ കൂട്ടുനില്‍ക്കുകയായിരുന്നു. ബാറുടമ സ്റ്റേഷനിലെത്തി തനിക്കു പരാതിയില്ലെന്ന് പറഞ്ഞെങ്കിലും പോലീസ് കൂട്ടാക്കിയില്ല. സ്റ്റേഷനിലെത്തിയ തന്നെയും സൃഹൃത്തുക്കളെയും പോലീസ് ക്രൂരമായി മര്‍ദ്ദിക്കുകയും ഗുണ്ടാസംഘങ്ങള്‍ക്കൊപ്പം ലോക്കപ്പിലിടുകയും ചെയ്തതായി ബിജു പറഞ്ഞു. കയ്യിലിരുന്ന മൊബൈല്‍ഫോണ് വാങ്ങി വച്ചു. വീട്ടിലറിയിക്കാനും പോലീസ് കൂട്ടാക്കിയില്ല. രാത്രി വൈകിയും വീട്ടിലെത്താത്ത ഇവരെ തേടി ബന്ധുക്കളും സുഹൃത്തുക്കളും പലയിടങ്ങളിലും അന്വേഷണം നടത്തിയെങ്കിലും ചൊവ്വാഴ്ച ഉച്ചയോടെയാണ് പോലീസ് പിടികൂടിയ വിവരമറിയുന്നത്. കഴിഞ്ഞ പഞ്ചായത്ത് തെരഞ്ഞെടുപ്പില് മീനച്ചില് ഗ്രാമപഞ്ചായത്ത് ഇടമറ്റം മൂന്നാം വാര്‍ഡില് മത്സരിച്ച കേരളാകോണ്‍ഗ്രസ് മാണി വിഭാഗം നേതാവ് പ്രസിഡനൃ സ്ഥാനാര്‍ത്ഥിയെയാണ് ബിജു പരാജയപ്പെടുത്തിയത്. ബിജെപി പിന്തുണയുള്ള സ്വതന്ത്രനായി മത്സരിച്ചാണ് പ്രസിഡണ്റ്റ് സ്ഥാനാര്‍ത്ഥിയെ തോല്‍പിച്ചത്. ബിജുവിനെ കള്ളക്കേസില് കുടുക്കി പ്രതിഛായ കളങ്കപ്പെടുത്തുന്നതിന് നടത്തിയ ഗൂഢാലോചനക്കു പിന്നില് ഈ നേതാവിണ്റ്റെ പക പോക്കലാണെന്നാണ് ബിജെപി നേതാക്കള് ആരോപിച്ചു. ഗുരുതരമായവകുപ്പുകള് ചേര്‍ത്താണ് പോലീസ് കേസ് ചാര്‍ജ്ജ് ചെയ്തത്. ബിജുവിനൊപ്പം അഞ്ചുപേര്‍ക്കും ക്വട്ടേഷന് സംഘത്തിലെ നാലുപേര്‍ക്കും എതിരെയാണ് കേസ്. ലോക്കപ്പില് വച്ച് നെഞ്ചുവേദനയുണ്ടായ ബിജുവിനെ അശുപത്രിയില് കൊണ്ടുപോകാന് പോലീസ് സംഘം തയ്യാറായില്ലെന്നാക്ഷേപമുണ്ട്. ക്വട്ടേഷന് സംഘത്തിലുള്‍പ്പെട്ടവരുടെ പേരുകള്‍ക്കൊപ്പം ഇടകലര്‍ത്തിയാണ് ഈ ആറു പേരുടെയും പേരുകള് ചേര്‍ത്തിരിക്കുന്നത്. ഗുണ്ടാ സംഘത്തോടൊപ്പം കൈവിലങ്ങിട്ട് പൊതുറോഡിലൂടെ നടത്തി സ്റ്റേഷനിലേക്ക് കൊണ്ടുപോകാന് തുടങ്ങിയത് എതിര്‍പ്പിനിടയാക്കി. പ്രശ്നം ഗുരുതരമാകുമെന്ന് മനസിലാക്കിയ പോലീസ് പിന്നീട് കൈവിലങ്ങ് മാറ്റുകയായിരുന്നു. ഇതില് നിന്നും ബിജുവിനെ ലക്ഷ്യം വച്ചായിരുന്നു പോലീസിണ്റ്റെ എല്ലാ നടപടികളും എന്ന് വ്യക്തം. ഇവരെ കോടതിയില് ഹാജരാക്കുന്നതിനും അനാവശ്യ കാലതാമസമുണ്ടാക്കിയതായി ആക്ഷേപമുണ്ട്. ജാമ്യം കിട്ടിയ ബിജു ഉള്‍പ്പെടെയുള്ളവരെ പാലാ ഗവണ്‍മെണ്റ്റ് ആശുപത്രിയില് പ്രവേശിപ്പിച്ചു. നിരപരാധികളെ കള്ളക്കേസില് കുടുക്കി മര്‍ദ്ദിച്ച സംഭവത്തില് എസ്‌ഐക്കെതിരെ ഉന്നത പോലീസധികാരികള്‍ക്ക് പരാതി നല്‍കുമെന്നും പോലീസ് നടപടിയില് പ്രതിഷേധിച്ച് വരും ദിവസങ്ങളില് സമ്മേളനങ്ങളും സമരപരിപാടികളും ആരംഭിക്കുമെന്നും ബിജെപി സംസ്ഥാന നേതാവ് അഡ്വ.എന്.കെ.നാരായണന് നമ്പൂതിരി പറഞ്ഞു. സംസ്ഥാന സമിതിയംഗം എസ്.ജയസൂര്യന്, നിയോജകമണ്ഡലം പ്രസിഡണ്റ്റ് സി.പി.നിര്‍മലന്, സെക്രട്ടറി കെ.എന്.മോഹനന്, ജില്ലാ വൈസ്പ്രസിഡനൃ ടി.ആര്.നരേന്ദ്രന്, മുത്തോലി ഗ്രാമപഞ്ചായത്തംഗങ്ങളായ ജി.രഞ്ജിത്, ടി.ടി.വിനീത്, ന്യൂനപക്ഷമോര്‍ച്ച ജില്ലാ സെക്രട്ടറി സജന് സെബാസ്റ്റ്യന് എന്നിവരും ഒപ്പമുണ്ടായിരുന്നു.\nഗ്രാമപഞ്ചായത്തംഗത്തെ കള്ളക്കേസില് കുടുക്കിയ സംഭവം: എസ്. ഐക്കെതിരെ നടപടി വേണം: ബിജെപി\nപഞ്ചായത്ത് മെമ്പറെ കള്ളക്കേസില് കുടുക്കി : പ്രതിഷേധംവ്യാപകം\nസമര പന്തല് തീവച്ച് നശിപ്പിച്ചതിന് പിന്നില് പഞ്ചായത്ത് പ്രസിഡന്റും മെമ്പറും: കര്‍മ്മ സമിതി\nലൈസന്‍സ് റദ്ദ്ചെയ്ത പ്ലൈവുഡ് കമ്പനി പ്രവര്‍ത്തിപ്പിക്കുവാന് ശ്രമം: പടിക്കലപ്പാറയില് സംഘര്‍ഷം


Emalayalee.com - ഒറ്റയ്ക്കുള്ള ജീവിതത്തില് സന്തോഷം കണ്ടെത്തുകയായിരുന്നുവെന്ന് സിതാര\nഒറ്റയ്ക്കുള്ള ജീവിതത്തില് സന്തോഷം കണ്ടെത്തുകയായിരുന്നുവെന്ന് സിതാര\nതെന്നിന്ത്യയില് സൂപ്പര്‍താര ചിത്രങ്ങളില് ഗ്രാമീണസൗന്ദര്യത്തിന്റെ മുഖവുമായി എത്തി മലയാളത്തിന്റെ മനം കവര്‍ന്ന താര സുന്ദരി സിതാര ഒരു സമയത്ത് സിനിമ ഉപേക്ഷിച്ചു.\nനീണ്ട ഒന്‍പതു വര്‍ഷത്തെ ഇടവേളയ്ക്ക് ശേഷം വീണ്ടും അഭിനയ രംഗത്തേയ്ക്ക് തിരിച്ചെത്തി. എന്നാല് നാല്‍പത്തിയേഴാം വയസ്സിലും അവിവാഹിതയായി തുടരുകയാണ് താരം. ഇതിന്റെ കാരണം വെളിപ്പെടുത്തുകയാണ് സിതാര ഇപ്പോള്.\nചെറുപ്രായത്തില് തന്നെ തനിക്ക് വിവാഹത്തോട് താല്‍പര്യം ഉണ്ടായിരുന്നില്ലെന്ന് സിതാര പറയുന്നു. പിന്നീട് ആ തീരുമാനത്തില് ഉറച്ച് നില്‍ക്കുകയായിരുന്നു. 'അച്ഛനുമായി വലിയ അത്മബന്ധമുണ്ടായിരുന്നു അതുകൊണ്ടു തന്നെ അച്ഛന്റെ അപ്രതീക്ഷിത വിയോഗത്തിന് ശേഷം വിവാഹത്തിനൊന്നും താല്‍പര്യമുണ്ടായിരുന്നില്ല.\nഒറ്റയ്ക്കുള്ള ജീവിതത്തില് ഞാന് സന്തോഷം കണ്ടെത്തുകയായിരുന്നു' സിതാര പറയുന്നു. അഭിനയ ജീവിതത്തില് നിന്നും ഇടവേള എടുത്തതും സ്വന്തം തീരുമാനമായിരുന്നുവെന്നും താരം വ്യക്തമാക്കി


Bullet Train | മുംബൈയിൽ നിന്നും അഹമ്മദാബാദ് വരെ എത്താൻ 3000 രൂപ ടിക്കറ്റ് നൽകണം; മിനിമം ചാർജ്ജ് 250 രൂപ: മോദിയുടെ സ്വപ്‌ന പദ്ധതിയായ ബുള്ളറ്റ് ട്രെയിനിൽ ആളു കയറുമോ? - MarunadanMalayali.com\nApril 14, 2018 | 10:46 AM IST | Permalink\nപ്രധാനമന്ത്രി നരേന്ദ്ര മോദിയും ജപ്പാൻ പ്രധാനമന്ത്രി ഷിൻസോ ആബെയും ചേർന്നാണ് രാജ്യത്തിന്റെ സ്വപ്ന പദ്ധതിയായ ബുള്ളറ്റ് ട്രെയിനിന് തറക്കല്ലിട്ടത്. മുംബൈ മുതൽ അഹമ്മദാബാദ് വരെയുള്ള 508 കി.മീ ബുള്ളറ്റ് ട്രെയിൻ പദ്ധതിക്ക് 1.10 ലക്ഷം കോടി രൂപയാണ് ചെലവ് പ്രതീക്ഷിക്കുന്നത്. ഇപ്പോഴിതാ, ബുള്ളറ്റ് ട്രെയിനിന്റെ യാത്രാനിരക്ക് സംബന്ധിച്ചു പുറത്തു വന്ന വിവരങ്ങൾ കണ്ട് കണ്ണു തള്ളിയിരിക്കുകയാണ് ജനങ്ങൾ. മുംബൈയിൽ നിന്നും അഹമ്മദാബാദ് വരെ എത്തണമെങ്കിൽ 3000 രൂപയാണ് നൽകേണ്ടത്. ഏറ്റവും കുറഞ്ഞ ടിക്കറ്റ് നിരക്ക് ആകട്ടെ 250 രൂപയും.\nനിലവിലുള്ള കണക്കു കൂട്ടലുകളുടെ അടിസ്ഥാനത്തിലാണ് ടിക്കറ്റ് നിരക്ക് നിശ്ചയിച്ചിരിക്കുന്നതെന്ന് നാഷണൽ ഹൈ സ്പീഡ് റെയിൽ കോർപറേഷൻ ലിമിറ്റഡ് മേധാവി അച്ചൽ ഖരെ പറഞ്ഞു. മുംബൈയിൽ നിന്നും അഹമ്മദാബാദ് വരെയുള്ള മുഴുവൻ യാത്രയ്ക്ക് 3000 രൂപയാവും ഈടാക്കുക. ബാന്ദ്രയിൽ നിന്നും കുർള കോപ്ലക്സ് വരെയുള്ള യാത്രയ്ക്കാവും 250 രൂപ നൽകേണ്ടത്. അതേസമയം, ട്രെയിനിലെ ബിസിനസ് ക്ലാസ്സിലെ ടിക്കറ്റ് നിരക്ക് ഇതിലും കൂടുതലായിരിക്കുമെന്നും അച്ചൽ ഖരെ വ്യക്തമാക്കി.\nവിമാനയാത്രാ നിരക്കിനേക്കാൾ കുറവാണ് ബുള്ളറ്റ് നിരക്ക്. മാത്രമല്ല, വിമാനത്തിൽ കയറാനുള്ള ബോർഡിംദ് സമയവും സുരക്ഷാ നടപടികളും എല്ലാം പൂർത്തിയാക്കുമ്പോഴുള്ള സമയ നഷ്ടവും ഇല്ലാതാക്കാൻ സാധിക്കുമെന്ന് അച്ചൽ ഖരെ പറഞ്ഞു. ബാന്ദ്രയിൽ നിന്നും കുർളയിലേക്കുള്ള കുറഞ്ഞ ടാക്സി നിരക്ക് ഇപ്പോൾ 650 രൂപയാണ്. അത് ഇനിയും വർധിക്കാനുള്ള സാധ്യതകൾ ഇരിക്കെ ബുള്ളറ്റ് ട്രെയിനിന്റെ ടിക്കറ്റ് നിരക്കുകൾ ജനപ്രിയമായി മാറുമെന്നും അച്ചൽ ഖരെ പറഞ്ഞു.\nപത്ത് കോച്ചുകളടങ്ങിയ ട്രെയിനിൽ ഒരു കോച്ച് ബിസിനസ് ക്ലാസ് ആയിരിക്കും. യാത്രക്കാർക്ക് ഭക്ഷണവും ലഭ്യമായിരിക്കും. ഒരു ദിവസം 70 ട്രിപ്പുകളാവും നടത്തുക. പദ്ധതിയുടെ ഭൂമിയേറ്റെടുക്കൽ നടപടികൾ ഉടൻ പൂർത്തിയാക്കി ഡിസംബറോടെ നിർമ്മാണ പ്രവർത്തനങ്ങൾ ആരംഭിക്കാനാണ് പദ്ധതിയെന്ന് അച്ചൽ ഖരെ വ്യക്തമാക്കി. 1,415 ഹെക്ടർ ഭൂമിയാണ് വേണ്ടത്. ഏതാണ്ട് 10,000 കോടി രൂപയാണ് ഇതിന്റെ ചെലവ്.\nബുള്ളറ്റ് ട്രെയിൻ പദ്ധതിയുടെ നിർമ്മാണഘട്ടത്തിൽ 30000-40000 പേർക്ക് തൊഴിൽ ലഭിക്കുമെന്നും അല്ലാതെ 3000-4000 പേർക്കും ജോലി ലഭിക്കുമെന്നും അച്ചൽ ഖരെ ചൂണ്ടിക്കാട്ടുന്നു. ചെലവിന്റെ 81 ശതമാനം ജപ്പാനാണ് വഹിക്കുക. വർഷം 0.1 ശതമാനം പലിശ നിരക്കിൽ ജപ്പാൻ ഇന്റർനാഷണൽ കോ-ഓപ്പറേഷൻ ഏജൻസി നടത്തുന്ന നിക്ഷേപത്തിന്റെ തിരിച്ചടയ്ക്കൽ കാലാവധി 50 വർഷമാണ്. ആകെ പദ്ധതിയിലെ 460 കിമീ ദൂരത്തിലും നിർമ്മാണം നടത്തുന്നത് ഇന്ത്യൻ കോൺട്രാക്ടർമാരാണ്. കടലിലൂടെയുള്ള 21 കിമീ തുരങ്കം മാത്രമാണ് ജപ്പാൻ കോൺട്രാക്ടർമാർ നേരിട്ട് നിർമ്മിക്കുന്നത്. നിലവിൽ എൺപതോളം ജപ്പാൻ പൗരന്മാർ പദ്ധതിയുമായി ബന്ധപ്പെട്ട് ഇന്ത്യൻ ഉദ്യോഗസ്ഥരുമായി സഹകരിച്ച് പ്രവർത്തിക്കുന്നുണ്ട്.\nമുംബൈ മുതൽ അഹമ്മദാബാദ് പാതയിൽ 12 സ്റ്റേഷനുകളാണുള്ളത്. ഇതിൽ എട്ടെണ്ണം ഗുജറാത്തിലും ആറെണ്ണം മഹാരാഷ്ട്രയിലുമാണ്. മുംബൈയിലെ ബാന്ദ്ര കുർല കോംപ്ലക്‌സിലെ ഭൂഗർഭ സ്റ്റേഷനിൽ നിന്നു സർവീസ് തുടങ്ങുന്ന ബുള്ളറ്റ് ട്രെയിൻ തുരങ്കത്തിലൂടെ 21 കിലോമീറ്റർ യാത്ര ചെയ്തശേഷം താനെയിൽ ഭൗമോപരിതലത്തിലെത്തി ഓട്ടം തുടരാനാണു പദ്ധതി. നിലവിൽ മുംബൈയിൽനിന്ന് അഹമ്മദാബാദിലേക്കുള്ള ട്രെയിനുകളുടെ യാത്രാദൂരം ഏഴു മണിക്കൂറാണ്. പദ്ധതി യാഥാർഥ്യമായാൽ യാത്രാസമയം രണ്ടു മണിക്കൂറായി കുറയും.


chithra sings again\nചിന്നക്കുയില് ചിത്ര വീണ്ടും പാടി. ഒരു താരാട്ടുപാട്ടിലൂടെയാണ് ചിത്രയുടെ തിരിച്ചുവരവ്. ഇഷ്ടം+ സ്‌നേഹം= അമ്മ എന്ന് പേരിട്ടിരിക്കുന്ന മലയാള ചിത്രത്തിലേക്കാണ് ഈ ഗാനം.\nഏകമകള് നന്ദന സ്വിമ്മിംങ് പൂളില് വീണു മരിച്ചത് ചിത്രയെ മാനസികമായി തളര്‍ത്തിയിരുന്നു. അതിനുശേഷം മുഖ്യധാരയില് നിന്നും വിട്ടുനിന്ന ചിത്ര ഇനി പാടില്ലെന്നുവരെ അഭ്യൂഹങ്ങളുണ്ടായിരുന്നു. മാനസികമായി ഏറെ തകര്‍ന്ന ചിത്രയെ പാട്ടിന്റെ ലോകത്തേക്ക് വീണ്ടും കൊണ്ടുവരാനുള്ള സംഗീത പ്രേമികളുടെ ശ്രമത്തിന്റെ ഫലമാണ് ഈ തിരിച്ചുവരവ്.\nപിന്നണിഗായകനും സംഗീതസംവിധായകനുമായ എം.ജി ശ്രീകുമാറാണ് ചിത്രപാടിയ താരാട്ടിന് സംഗീതം നല്‍കിയിരിക്കുന്നത്. പാട്ടിന്റെ ചിത്രീകരണം ബുധനാഴ്ച ചെന്നൈയില് നടന്നു.\nനിറമിഴികളോടെയാണ് ചിത്ര താരാട്ടുപാടിയത്.\nഈ പാട്ടുകേട്ട നടി മംമ്ത ട്വിറ്ററില് രേഖപ്പെടുത്തിയ കമന്റ് ഇങ്ങനെയാണ്:’ ചിത്രച്ചേച്ചി പാടിയ പുതിയ പാട്ടിന്റെ ചില വരികള് ഞാന് കേട്ടു. ഒരു താരാട്ടുപാട്ട്. ആ പാട്ടുപാടുമ്പോള് ചേച്ചിയ്ക്കുണ്ടായ വേദന എനിക്ക് ചിന്തിക്കാന് പോലും കഴിയുന്നില്ല.’


ഒടുവിൽ 'കട്ടപ്പ" മാപ്പു പറഞ്ഞു\nMonday, 29 May 2017 6.54 PM IST Kaumudi Sites\nഒന്നാം പേജ് / സിനിമ / സിനി ന്യൂസ് PRINT THIS PAGE ഒടുവിൽ 'കട്ടപ്പ" മാപ്പു പറഞ്ഞു\nApril 21, 2017, 2:49 pm ഒന്പതു വർഷം മുന്പ് കാവേരി പ്രശ്‌നത്തിൽ നട‌ത്തിയ പ്രസ്‌താവനയിൽ മാപ്പു പറഞ്ഞ് തമിഴ് സിനിമാ താരം സത്യരാജ്. എസ്.എസ് രാജമൗലി ഒരുക്കിയ ബ്രഹ്മാണ്ഡ ചിത്രം ബാഹുബലിയുടെ റിലീസ് കർണാടകയിൽ തടയുമെന്ന് ചില സംഘടനകൾ ഭീഷണി മുഴക്കിയ പശ്ചാത്തലത്തിലാണ്, ചിത്രത്തിലെ പ്രമുഖ കഥാപാത്രങ്ങളിലൊന്നായ കട്ടപ്പയെ അവതരിപ്പിക്കുന്ന സത്യരാജ് കർണാടകക്കാരോട് മാപ്പ് പറഞ്ഞത്.\nവീഡിയോ സന്ദേശത്തിലൂടെയാണ് താരം ക്ഷമാപണം നടത്തിയത്. ''കാവേരി ജല പ്രശ്‌നത്തിൽ ഞാൻ നടത്തിയ പ്രസ്‌താവന കർണാടകയിലെ ജനങ്ങൾക്കിടയിൽ പ്രശ്‌നങ്ങൾ ഉണ്ടാക്കിയതായി അറിയാൻ കഴിഞ്ഞു. ഞാൻ കർണാടകത്തിനോ കന്നടികർക്കോ എതിരല്ല. ഒന്പതുവർഷം മുന്പ് കാവേരി പ്രശ്‌നം നടന്നപ്പോൾ തമിഴർക്ക് എതിരെയുണ്ടായ ആക്രമണത്തിൽ സിനിമാ മേഖലയിലെ പലരും അപലപിച്ചു. അതിൽ ഞാനുമുണ്ടായിരുന്നു. അന്ന് എന്റെ കോലം കത്തിച്ചിരുന്നു. എന്നാൽ അതിന്റെ പ്രത്യാഘാതമായി ആയിരക്കണക്കിന് ആളുകളുടെ കഠിനാദ്ധ്വാനം പാഴാകാൻ പാടില്ല. ചിത്രത്തിലെ വിതരണാവകാശം നേടിയ കന്നട നിർമാതാക്കളെയും സംരക്ഷിക്കേണ്ട കടമ എനിക്കുണ്ട്.''- സത്യരാജ് പറഞ്ഞു.\nതന്റെ ക്ഷമാപണം തമിഴർക്ക് ക്ഷീണമാകുമെന്നത് മുന്നിൽ കണ്ട്, ഭാവിയിലും തമിഴരുടെ പ്രശ്‌നങ്ങളിൽ ഇടപെടുമെന്നും ഒരു അഭിനേതാവിനപ്പുറം താനൊരു തമിഴനാണെന്നും അദ്ദേഹം പറഞ്ഞു.


മട്ടുപ്പാവിൽ പച്ചക്കറി കൃഷി, ഒപ്പം പശുവും കോഴിയും മീനും; ലോക്ക്ഡൗണിലും ജോജു ജോർജ് തിരക്കിലാണ് | joju george spend lockdown for vegetable farming\nWayanad, First Published 10, Jul 2020, 2:32 PM\nകുട്ടികൾക്കും അച്ഛനമ്മമാർക്കും വിഷമയമില്ലാത്ത ഭക്ഷണം നൽകുന്നതിന്റെ ചാരിതാർഥ്യവും ജോജു മറച്ചുവയ്ക്കുന്നില്ല. എല്ലാവരും ഇത്തരം കാര്യങ്ങൾ സ്വന്തം വീടുകളിൽ തുടങ്ങണമെന്ന ഉപദേശവും ജോജു നൽകാന്നു.\nകൊറോണ വൈറസ് എന്ന മഹാമാരി പൊട്ടിപ്പുറപ്പെട്ടതിന് പിന്നാലെ എല്ലാവരും വീടുകളിൽ തന്നെ ഇരിപ്പാണ്. വിവിധ തരത്തിലുള്ള വിനോദങ്ങളിൽ ഏർപ്പെട്ടാണ് പലരും ഈ ലോക്ക്ഡൗൺ കാലം മുന്നോട്ട് കൊണ്ടുപോകുന്നത്. പാചകം, നൃത്തം, കരകൗശല വസ്തുക്കളുടെ നിർമ്മാണം, തുടങ്ങി നിരവധി മേഖലകളിലും ഭൂരിഭാഗം പേരും കൈവച്ചു. എന്നാൽ ഈ ഒഴിവ് സമയം മാതൃകാപരമായി ഉപയോഗിച്ചിരിക്കുകയാണ് നടൻ ജോജു ജോർജ്.\nസിനിമാ തിരക്കുകൾ ഇല്ലാതായതോടെ സ്വന്തമായി പച്ചക്കറി കൃഷിയും പശുവളർത്തലും നടത്തുകയായിരുന്നു ജോജു. താരം തന്നെയാണ് ഇക്കാര്യം പങ്കുവച്ചിരിക്കുന്നത്. പച്ചക്കറികളുടെയും പശുവിന്റെയും കോഴികളുടെയും ചിത്രങ്ങളും ജോജു പങ്കുവച്ചിട്ടുണ്ട്. സജീവ് പാഴൂരും ഡോക്ടർ വിപിനും ആണ് തന്നെ സഹായിച്ചതെന്നും ജോജു ഫേസ്ബുക്കിൽ കുറിക്കുന്നു.\nസ്വന്തം വീട്ടിൽ മികച്ച രീതിയിലെ കൃഷി നടത്തി അനുഭവസമ്പത്തുള്ള ആളാണ് സജീവ്. വീട്ടാവശ്യത്തിനായി സജീവ് പച്ചക്കറിയും മീനും പുറത്തു നിന്ന് വാങ്ങുന്നയാളല്ലെന്നും ജോജു പറയുന്നു. രണ്ട് വെച്ചൂർ പശു, ഒരു ആട്, നാടൻ കോഴി, മത്സ്യ കൃഷി എന്നിവയും ജോജുവിനുണ്ട്. കുട്ടികൾക്കും അച്ഛനമ്മമാർക്കും വിഷമയമില്ലാത്ത ഭക്ഷണം നൽകുന്നതിന്റെ ചാരിതാർഥ്യവും ജോജു മറച്ചുവയ്ക്കുന്നില്ല. എല്ലാവരും ഇത്തരം കാര്യങ്ങൾ സ്വന്തം വീടുകളിൽ തുടങ്ങണമെന്ന ഉപദേശവും ജോജു നൽകാന്നു.


അഫ്ഗാന് 8,715 കോടി രൂപയുടെ സഹായ പാക്കേജ് പ്രഖ്യാപിച്ച് ഇ.യു • Suprabhaatham\nഅഫ്ഗാന് 8,715 കോടി രൂപയുടെ സഹായ പാക്കേജ് പ്രഖ്യാപിച്ച് ഇ.യു\nOctober 13, 2021 | 8:29 am IST\nബ്രസല്‍സ്: അഭയാര്‍ഥി പ്രവാഹം ഇല്ലാതാക്കുന്നതിന്റെ ഭാഗമായി അഫ്ഗാന് 100 കോടി യൂറോയുടെ (8,715 കോടി രൂപ) സഹായ പാക്കേജ് പ്രഖ്യാപിച്ച് യൂറോപ്യന് യൂനിയന്. അഫ്ഗാനിലെ സാമൂഹിക-സാമ്പത്തിക പ്രതിസന്ധി പരിഹരിക്കുന്നതിന് ജി20 രാഷ്ട്രത്തലവന്മാര് നടത്തിയ വെര്‍ച്വല് യോഗത്തിലാണ് പ്രഖ്യാപനം.\nഇറ്റലി അധ്യക്ഷത വഹിച്ച യോഗത്തില് പ്രധാനമന്ത്രി നരേന്ദ്ര മോദിയും യു.എസ് പ്രസിഡന്റ് ജോ ബൈഡനും പങ്കെടുത്തു. ചൈനീസ് പ്രസിഡന്റ് ഷി ജിന്‍പിങ്ങിന്റെയും റഷ്യന് പ്രസിഡന്റ് പുടിന്റെയും പ്രതിനിധികളും യോഗത്തില് സംബന്ധിച്ചു.\nചര്‍ച്ചയുടെ തുടക്കത്തില് യൂറോപ്യന് കമ്മിഷന് മേധാവി ഉര്‍സുല വോന് ഡെറാണ് സഹായ പാക്കേജ് പ്രഖ്യാപിച്ചത്. നേരത്തെ 30 കോടി യൂറോ (2,613 കോടി രൂപ) അഫ്ഗാന് അടിയന്തര മാനുഷിക ആവശ്യങ്ങള്‍ക്കായി ഇ.യു പ്രഖ്യാപിച്ചിരുന്നു. അതിനു പുറമെ 25 കോടി യൂറോയാണ് (2,178 കോടി രൂപ) പുതുതായി പ്രഖ്യാപിച്ചത്. ബാക്കി തുക അഫ്ഗാനില് നിന്ന് ആളുകള് പലായനം ചെയ്ത അയല്‍രാജ്യങ്ങള്‍ക്കാണ് നല്‍കുക.\nതാലിബാന് സര്‍ക്കാരിനെ ഇ.യു ഇതുവരെ അംഗീകരിച്ചിട്ടില്ലാത്തതിനാല് തുക രാജ്യത്തെ അന്താരാഷ്ട്ര സംഘടനകളിലൂടെയാണ് എത്തിക്കുക.\nഅതേസമയം, അഫ്ഗാനുള്ള യൂറോപ്യന് യൂനിയന്റെ വികസന സഹായം മരവിപ്പിച്ചിരിക്കുകയാണ്. അന്താരാഷ്ട്ര പിന്തുണ ഉറപ്പാക്കുന്നതിന്റെ ഭാഗമായി താലിബാന് പ്രതിനിധി സംഘം ഇന്നലെ ഇ.യു, യു.എസ് പ്രതിനിധികളുമായി ദോഹയില് കൂടിക്കാഴ്ച നടത്തിയ സാഹചര്യത്തിലാണ് ജി20 യോഗം നടന്നത്. യോഗത്തില് തുര്‍ക്കി, സഊദി പ്രതിനിധികളും പങ്കെടുത്തു.\n20 വര്‍ഷം നീണ്ട അധിനിവേശത്തിനു ശേഷം താലിബാന് അധികാരമേറ്റെടുത്തതോടെ അഫ്ഗാനുള്ള അന്താരാഷ്ട്ര സഹായം നിലച്ചിരിക്കുകയാണ്.\nരാജ്യത്തിന്റെ വിദേശ ബാങ്കുകളിലുള്ള കരുതല്‍ധനവും മരവിപ്പിച്ചിരിക്കുകയാണ്.\nഇതുമൂലം ഭക്ഷ്യവസ്തുക്കളുടെ വിലയും തൊഴിലില്ലായ്മയും വര്‍ധിച്ചിട്ടുണ്ട്. ശൈത്യകാലം അടുത്തിരിക്കെ രാജ്യം കടുത്ത പട്ടിണിയിലേക്കാണ് നീങ്ങിക്കൊണ്ടിരിക്കുന്നത്.


ഡമ്മികള്‍ക്ക് പകരം കാറിൽ കെട്ടിവച്ചത് ജീവനുള്ള പന്നികളെ; വാഹനാപകട പരിശോധനയുടെ പേരിൽ കൊടും ക്രൂരത! | Pigs used as live crash-test dummies in China\nഡമ്മികള്‍ക്ക് പകരം കാറിൽ കെട്ടിവച്ചത് ജീവനുള്ള പന്നികളെ; വാഹനാപകട പരിശോധനയുടെ പേരിൽ കൊടും ക്രൂരത!\nമനോരമ ലേഖകൻ November 02, 2019 10:09 AM IST\nകാറുകളുടെ ആക്സിഡന്‍റ് ശേഷി പരിശോധിക്കാന് ജീവനുള്ള പന്നികളെ ഉപോഗിച്ച് ചൈന\nപരിശോധനയ്ക്കായി ഉപയോഗിച്ചത് 19 പന്നികളെ\nവാഹനങ്ങളുടെ അപകടം അതിജീവിക്കാനുള്ള ശേഷി പരിശോധിക്കുന്നതിനായി ഉപയോഗിച്ചത് ജീവനുള്ള പന്നികളെ . ഇതിന്‍റെ ദൃശ്യങ്ങള് പ്രചരിച്ചതോടെ ലോകമെമ്പാടും ഈ നടപടിക്കെതിരെ പ്രതിഷേധം ശക്തമാകുകകയാണ്. 19 പന്നികളെയാണ് ഇത്തരത്തില് പരിശോധനയ്ക്കായി ഉപയോഗിച്ചത്. ഇവയെല്ലാം തന്നെ ചത്തുപോവുകയോ മറ്റുള്ളവയ്ക്ക് സാരമായി പരിക്കേല്‍ക്കുകയോ ചെയ്തിട്ടുണ്ട്.\nസാധാരണ കാറുകളുടെ ആക്സിഡന്‍റ് ടെസ്റ്റുകള് നടത്തുമ്പോള് മനുഷ്യ രൂപത്തിലുള്ള ഡമ്മികളാണ് ഉപയോഗിക്കാറുള്ളത് . ഇത്തരം ഡമ്മികളെ ഇരുത്തി കാര് ഡ്രൈവറില്ലാതെ ഓടിച്ച് ഭിത്തിയില് ഇടിപ്പിക്കുകയാണ് പതിവ്. ഈ ഡമ്മികള്‍ക്ക് പകരമാണ് ചൈനയില് ഇപ്പോള് പന്നികളെ ഉപയോഗിച്ചത്.9പന്നികളില്7എണ്ണവും ഈ പരിശോധനയ്ക്കിടെ ചത്തു പോയി. ഇവയെ മുന്‍സീറ്റില് കെട്ടി വച്ചാണ് കാറുകള് ഏതാണ്ട് 80 കിലോമീറ്റര്‍വേഗതയില് ഭിത്തിയില് ഇടിപ്പിച്ചത്.\nകൂടാത ഇവയെ പരിശോധനയ്ക്ക് മുന്‍പ് ഒരു ദിവസം മുഴുവന് പട്ടിണിയ്ക്കിട്ടുവെന്നും, ആറ് മണിക്കൂര് നേരത്തേയ്ക്ക് വെള്ളം പോലും നല്‍കിയില്ലെന്നും ക്രാഷ് ടെസ്റ്റില് പങ്കെടുത്ത ചിലര് തന്നെ പറയുന്നു. കൊല്ലപ്പെട്ട പന്നികളുടെ ആന്തരിക അവയവങ്ങള് ഏതാണ്ട് പൂര്‍ണമായും തകര്‍ന്ന നിലയിലായിരുന്നുവെന്ന്ഇവയുടെ ശരീരം പരിശോധിച്ച ഡോക്ടര്‍മാര് വിശദീകരിച്ചു.\nക്രൂരത കുട്ടികളുടെ സുരക്ഷയ്ക്ക് വേണ്ടിയെന്ന് വിശദീകരണം\nകുട്ടികള്‍ക്ക് വേണ്ടിയുളള്ള പ്രത്യേക സീറ്റ് ബെല്‍റ്റ് നിര്‍മിയ്ക്കുന്നതിനായാണ് ഈ പരീക്ഷണം നടത്തിയതെന്ന് ഇതിന് പിന്നില് പ്രവര്‍ത്തിച്ചവര് പറയുന്നു. കുട്ടികളുടെയും ചെറു പന്നികളുടേയും ശരീരത്തിന്‍റെ ആന്തരികഘടന ഏതാണ്ട് ഒരു പോലെയാണെന്നും, അതിനാല് തന്നെ പന്നികള ഉപയോഗിക്കുന്നത് മികച്ച സീറ്റ് ബെല്‍റ്റിന്‍റെ നിര്‍മാണത്തിന് സഹായിക്കുമെന്നുമാണ് ഇവരുടെ വിശദീകരണം. വിമര്‍ശനങ്ങള് ഉയര്‍ന്നെങ്കിലും ഭാവിയിലും ഇത്തരം പരീക്ഷണങ്ങള് തുടര്‍ന്നേക്കുമെന്ന സൂചന തന്നെയാണ് ഇവര് നല്‍കുന്നത്.\nസംഭവം നടന്നത് ഏതു രാജ്യത്താണെങ്കിലും ഇത് ചോദ്യം ചെയ്യുന്നത് ആ രാജ്യത്തിന്‍റെ ധാർമികതയെ തന്നെയാണെന്ന് രാജ്യാന്തര മൃഗാവകാശ സംഘടനയായ പെറ്റ പ്രതികരിച്ചു. മൃഗങ്ങളെ ലാബിലും മറ്റും പരീക്ഷണങ്ങള്‍ക്കായി ഉപയോഗിക്കുന്ന ഗവേഷകര് പോലും ക്രാഷ് ടെസ്റ്റിന് പന്നികളെ ഉപയോഗിച്ച നടപടി ക്രൂരമാണെന്നു തന്നെയാണ് പ്രതികരിച്ചത്. ഇന്‍റര് നാഷണല് ജേര്‍ണല് ഓഫ് ക്രാഷ് വര്‍ത്ത്െനസ് എന്ന ജേര്‍ണലില് പഠനത്തിന്‍റെ വിശദാംശങ്ങള് പുറത്തു വന്നതോടെയാണ് പന്നികള് നേരിട്ട ക്രൂരതയെ പറ്റി പുറംലോകമറിഞ്ഞത്.\nപഠനത്തിനു പിന്നില് പ്രവര്‍ത്തിച്ച ഗവേഷകരുമായി പെറ്റ അധികൃതർ സംസാരിച്ചപ്പോള് ഇത്തരം ഗവേഷണങ്ങള് തുടരുമെന്ന സൂചനയാണ് അവര് നല്‍കിയത്. പന്നികള് പോലുള്ള മൃഗങ്ങളെ ഇത്തരം ടെസ്റ്റുകള്‍ക്ക ഉപയോഗിക്കുന്നത് തടയാന് ചൈനയില് നിയമങ്ങള് ഇല്ല. ഈ സാഹചര്യത്തില് പഠനങ്ങള് നടത്താന് വിലക്കില്ലെന്ന നിലപാടാണ് ഈ ഗവേഷകര് സ്വീകരിക്കുന്നത്. ഇതാദ്യമായല്ല പന്നികളെ ക്രാഷ് ടെസ്റ്റിനായി ഉപയോഗിക്കുന്ന സംഭവം വിവാദമാകുന്നത്. അമേരിക്കയിലും പന്നികളെ വാഹന സുരക്ഷ പരിശോധിക്കാനുള്ള ടെസ്റ്റുകളില് ഉപയോഗിച്ചിരുന്നു. എന്നാല് 1990 ല് ഇത് പ്രതിഷേധങ്ങളെ തുടര്‍ന്ന് നിരോധിച്ചു.\nEnglish Summary: Pigs used as live crash-test dummies in China


രണ്ടാം ടെസ്റ്റ് നാളെ തുടങ്ങും; ഇത്തവണ ഇന്ത്യയെ മുട്ടുകുത്തിക്കുമെന്ന് ഓസ്ട്രേലിയ - BIGNEWSLIVE | Latest Malayalam News\nമിച്ചല് സ്റ്റാര്‍ക്കിലാണ് ഓസ്ട്രേലിയയുടെ പ്രതീക്ഷയെന്നും അദ്ദേഹം വ്യക്തമാക്കി\nഓസ്ട്രേലിയന് പര്യടനത്തിലെ രണ്ടാം ടെസ്റ്റ് നാളെ തുടങ്ങും. പെര്‍ത്തിലെ പുതിയ സ്റ്റേഡിയത്തില് നടക്കുന്ന മത്സരത്തില് ഫാസ്റ്റ് ബോളര്‍മാര് മികച്ച പ്രകടനം നടത്തുമെന്നും സാഹചര്യങ്ങള് ഓസ്ട്രേലിയയ്ക്ക് അനുകൂലമാണെന്നും ഓസ്‌ട്രേലിയന് ക്യാപ്റ്റന് ടിം പെയ്ന് വ്യക്തമാക്കി.\nപെര്‍ത്തില് ഓസ്ട്രേലിയ പ്രതീക്ഷിക്കുന്നത് വേഗമുള്ള പിച്ചാണ്. അതുകൊണ്ട് തന്നെ ഫാസ്റ്റ് ബോളര്‍മാര്‍ക്ക് ഇന്ത്യയ്ക്കെതിരേ നിര്‍ണായക പ്രകടനം നടത്താന് സാധിക്കും. മിച്ചല് സ്റ്റാര്‍ക്കിലാണ് ഓസ്ട്രേലിയയുടെ പ്രതീക്ഷയെന്നും അദ്ദേഹം വ്യക്തമാക്കി.\n” ഫോമിലെത്തിയാല് ഇപ്പോള് സ്റ്റാര്‍ക്കിനേക്കാള് മികച്ച ബൗളര് ഈ ലോകത്തില്ല. പ്രത്യേകിച്ചും ന്യൂ ബോളില്. പെര്‍ത്തിലെ സാഹചര്യങ്ങള് അവന് അനുകൂലമാണ് കേള്‍ക്കുന്നത് ശരിയാണെങ്കില് വിക്കറ്റ് വളരെയേറെ വേഗമേറിയതാകും ‘ പെയ്ന് കൂട്ടിച്ചേര്‍ത്തു.\nഅഡ്ലെയ്ഡില് നടന്ന ആദ്യ മത്സരത്തില് ഇന്ത്യ 31 റണ്‍സിനാണ് ജയിച്ചത്. 323 റണ്‍സിന്റെ വിജയലക്ഷ്യവുമായി രണ്ടാം ഇന്നിങ്‌സില് ബാറ്റിങ്ങിനിറങ്ങിയ ഓസ്‌ട്രേലിയക്ക് 291 റണ്‍സ് നേടാനെ സാധിച്ചുള്ളൂ. ഇതാദ്യമായാണ് ഓസ്‌ട്രേലിയയില് ടെസ്റ്റ് പരമ്പരയിലെ ആദ്യ മത്സരത്തില് ഇന്ത്യ വിജയം നേടുന്നത്. 2008 ന് ശേഷം ഓസ്‌ട്രേലിയയില് ഇന്ത്യ നേടുന്ന ആദ്യ വിജയം കൂടിയാണിത്.\nപരമ്പരയിലെ രണ്ടാം ടെസ്റ്റ് നാളെ മുതലാണ് ആരംഭിക്കുന്നത്. വേഗവും ബൗണ്‍സും ലഭിക്കുന്ന പിച്ചാണ് പെര്‍ത്തില് ഒരുക്കിയിരിക്കുന്നതെന്ന് പിച്ച് ക്യുറേറ്റര് വ്യക്തമാക്കിയിരുന്നു.\n‘ശബരിമല വിഷയമല്ല ആത്മഹത്യക്ക് പിന്നില്’! ബിജെപി സമരപ്പന്തലിന് മുന്നില് തീകൊളുത്തി മരിച്ച വേണുഗോപാലന് നായരുടെ മരണമൊഴി പുറത്ത്\n'ശബരിമല വിഷയമല്ല ആത്മഹത്യക്ക് പിന്നില്'! ബിജെപി സമരപ്പന്തലിന് മുന്നില് തീകൊളുത്തി മരിച്ച വേണുഗോപാലന് നായരുടെ മരണമൊഴി പുറത്ത്


വൈദ്യുത വാഹനം – Page2– നേരിടം\nവാഷിങ്ടണിലെ Bellevue ല് King County Metro Transit അടുത്തകാലത്ത് ആദ്യത്തെ Proterra വൈദ്യുത ബസ്സു് സര്‍വ്വീസ് തുടങ്ങി. ബാറ്ററി കൊണ്ടോടുന്ന ഈ ബസ്സുകള് കഴിഞ്ഞ ഒരു വര്‍ഷമായി പരീക്ഷണ സര്‍വ്വീസ് നടത്തിവരികയായിരുന്നു. 38 സീറ്റുകളാണ് ബസ്സിനുള്ളത്. കോമ്പസിറ്റ് ബോഡിയുപയോഗിക്കുന്നു. 37 കിലോമീറ്ററാണ് മൈലേഡ്. അതിവേഗ ചാര്‍ജ്ജിങ് വഴി 10 മിനിട്ടുകൊണ്ട് ബാറ്ററി ചാര്‍ജ്ജ് ചെയ്യാം. ഇടക്കുള്ള ബസ് സ്റ്റോപ്പുകള് ചാര്‍ജ്ജിങ് സംവിധാനമുണ്ട്. — സ്രോതസ്സ് greencarcongress.com, proterra.com\nTagged വാര്‍ത്ത, വൈദ്യുത വാഹനംLeaveacomment\nGogoro വൈദ്യുത സ്കൂട്ടര്\nPosted on December 20, 2015 December 17, 2015 by admin\nTagged വൈദ്യുത വാഹനംLeaveacomment\n24 kW ന്റെ അതിവേഗ ചാര്‍ജ്ജിങ് സ്റ്റേഷന് ChargePoint തുടങ്ങി\nപലചരക്ക് കടകള്, ഹോട്ടലുകള് തുടങ്ങിയ ബിസിനസ് സ്ഥാപനങ്ങളില് സ്ഥാപിക്കാവുന്ന 24 kW ന്റെ Express 100 എന്ന അതിവേഗ ചാര്‍ജ്ജിങ് സ്റ്റേഷന് ChargePoint വിപണിയിലിറക്കി. Express 100 ന് 100 RPH (miles of range per hour) ചാര്‍ജ്ജിങ് തോതാണുള്ളത്. അതിവേഗ ചാര്‍ജ്ജറുകള് വണ്ടിക്കാര്‍ക്ക് 20-30 മിനിട്ട് നേരം ചാര്‍ച്ച് ചെയ്ത് അടുത്ത സ്റ്റേഷനിലെത്താന് സഹായിക്കും. ഇപ്പോള് തന്നെ ChargePoint ന്റെ നെറ്റ്‌വര്‍ക്കില് 144 സ്ഥലങ്ങളുണ്ട്. — സ്രോതസ്സ് greencarcongress.com\nചൈനയുടെ ആദ്യത്തെ 18-മീറ്റര് ബാറ്ററി ബസ്\nPosted on August 15, 2015 August 14, 2015 by admin\nബീജിങ്ങില് ചൈനയുടെ ആദ്യത്തെ 18-മീറ്റര് ബാറ്ററി ബസ് ഓടിത്തുടങ്ങി. Foton AUV 18-meter Harmony City BJ6180 ന് ശക്തി കൊടുക്കുന്നത് TM4 SUMO HD electric powertrain ആണ്. SUMO HD യെ ഇടക്കുള്ള ഗിയര് ബോക്സ് ഇല്ലാതെ പിറകിലുള്ള ഡിഫറെന്‍ഷ്യലിലേക്ക് നേരിട്ട് ബന്ധിപ്പിക്കാം. ഗിയറില്ലാത്ത ഇതിന് കൂടുതല് ശക്തി വേണ്ട ഉപയോഗത്തിന് വളരെ അനുയോജ്യമാണ്. TM4 ന്റെ പുറത്തെ റോട്ടര് മോട്ടോര് സാങ്കേതികവിദ്യയാണ് ഇവര് ഉപയോഗിക്കുന്നത്. ഇതില് സ്റ്റേറ്ററിന് പുറത്തുള്ള റോട്ടറാണ് തിരിയുന്നത്. അകത്തുള്ള … Continue reading ചൈനയുടെ ആദ്യത്തെ 18-മീറ്റര് ബാറ്ററി ബസ് →\nTagged വൈദ്യുത വാഹനം1 Comment\nബാറ്ററി മാറ്റിവെക്കാന് പറ്റുന്ന തരം വൈദ്യുത സ്കൂട്ടറിന്റെ അവസാ മിനുക്കുപണി നടത്തുകയാണ് Gogoro. ഈ വേനല് കാലത്ത് അവ Taipei നിരത്തുകളിലോടിത്തുടങ്ങും. Gogoro Energy Network എന്ന് വിളിക്കുന്ന ബാറ്ററി മാറ്റിവെക്കല് സ്റ്റേഷനുകളുടെ ഒരു ശൃംഖല Gogoro അവിടെ നിര്‍മ്മിക്കുന്നു. ബാറ്ററി മാറ്റിവെക്കാന് വെറും6സെക്കന്റെ എടുക്കൂ. അതുവഴി വണ്ടിക്ക് ഫുള്‍ച്ചാര്‍ജ്ജിലെത്തുകയും ചെയ്യുന്നു. Taipei നഗരം വൈദ്യുത വാഹനങ്ങള്‍ക്ക് കൂടുതല് സബ്സിഡി നല്‍കുന്നുണ്ട്. ഒപ്പം EV പാര്‍ക്കിങ് സ്ഥലങ്ങളുമുണ്ടാക്കുന്നു. — സ്രോതസ്സ് inhabitat.com, gogoro.com\nവൈദ്യുത കാര് ഉപയോഗിക്കുന്നവര് പുകവലി ഉപേക്ഷിക്കും\nPosted on May 23, 2015 May 22, 2015 by admin\nവായൂ ഗുണമേന്‍മ വര്‍ദ്ധിപ്പിക്കുന്നതും ഹരിത ഗ്രഹവാതകങ്ങളുടെ ഉദ്‌വമനം കുറക്കുകയും മാത്രമല്ല ചിലപ്പോള് പുകവലിക്കാരെ ആ ശീലം ഉപേക്ഷിക്കാനും സഹായിക്കും. നിസാന്റെ ലീഫ്(Nissan LEAF) കാറിന്റെ salesman കണ്ടെത്തിയതാണ് ഈ ഗുണം. വൈദ്യുത കാര് ഉപയോഗിച്ച് തുടങ്ങിയതിനാല് പെട്ടെന്ന് കിട്ടിയ പരിസ്ഥിതി അവബോധം കൊണ്ടല്ല ഇത് സംഭവിക്കുന്നത്. പുകവലിക്കാര് സാധാരണ സിഗററ്റ് വാങ്ങുന്നത് കാറിന് എണ്ണയടിക്കാന് പെട്രോള് പമ്പുകളില് കയറുമ്പോഴാണ്. വൈദ്യുതകാറിന് എണ്ണയടിക്കാണ്ടത്തിനാല് പതിയെ അവര് പുകവലി ഉപേക്ഷിക്കുന്നു എന്നാണ് salesman കണ്ടെത്തിയത്.\nTagged ആരോഗ്യം, വാര്‍ത്ത, വൈദ്യുത വാഹനംLeaveacomment\n+ സോഷ്യലിസ്റ്റ് സ്ഥാനാര്‍ത്ഥിയായ ക്ഷാമാ സാവന്ത് സിയാറ്റില് City Council സീറ്റ് വിജയിച്ചു + ചിലി കാര്‍ബണ് നികുതി കൊണ്ടുവന്ന ആദ്യത്തെ തെക്കെ അമേരിക്കയിലെ രാജ്യമായി + എബോളക്ക് മരുന്ന് കണ്ടെത്താനാകാഞ്ഞത് ബഡ്ജറ്റ് ഇല്ലാത്തതിനാല് + വൈദ്യുത വാഹനത്തിന് സ്പീക്കര്\nTagged ആഗോളതപനം, മരുന്ന്, രാഷ്ട്രീയം, വാര്‍ത്ത, വൈദ്യുത വാഹനം, സാമ്പത്തികശാസ്ത്രംLeaveacomment\n+ ഡന്‍വറിലെ ഹൈസ്കൂള് വിദ്യാര്‍ത്ഥികള് ക്ലാസ് ബഹിഷ്കരിക്കുന്നു + കല്‍ക്കരിഖനിയിലെ തീപിടുത്തത്താല് ആസ്ട്രേലിയന് നഗരത്തിലെ വായൂ മലിനീകരണം ബീജിങ്ങിന് തുല്യം + Alfalfa വിളയില് GMO മാലിന്യമുണ്ടോ എന്ന് അറിയാന് ഉദ്യോഗസ്ഥര് പരിശോധന നടത്തി + ടോക്യോയിലെ ആണവ വിരുദ്ധ ജാഥയില് ആയിരങ്ങള് പങ്കെടുത്തു + പുതിയ AUCMA EV ലഘു വൈദ്യുത ട്രക്കിന് Sevcon Motor Controllers\nTagged ആണവോര്‍ജ്ജം, ജനിതക മാറ്റം വരുത്തിയ ജീവി, പരിസ്ഥിതി, മലിനീകരണം, വാര്‍ത്ത, വിദ്യാഭ്യാസം, വൈദ്യുത വാഹനം, സാമ്പത്തികശാസ്ത്രംLeaveacomment\n+ ഗതാഗതത്താലുള്ള വായൂമലിനീകരണം ഹൃദയത്തിന് നല്ലതല്ല + അമേരിക്കയില് മരങ്ങള് പ്രതിവര്‍ഷം 850 ജീവന് രക്ഷിക്കുന്നു + അമേരിക്കന് അറബികളുടെ ഫോണ് ചോര്‍ത്തി പകര്‍പ്പ് ഇസ്രായേലിന് നല്‍കി + ആസ്ട്രേലിയയിലെ ജീന്-പേറ്റന്റ് കേസ് തള്ളി + 2014 ലെ വേനല്‍ക്കാലം ചരിത്രത്തില് ഏറ്റവും ചൂടുകൂടിയത്. + ആദ്യത്തെ വൈദ്യുത സ്കൂള്‍ബസ്സ് കാലിഫോര്‍ണിയയില് ഓടിത്തുടങ്ങി\nTagged ആഗോളതപനം, ആരോഗ്യം, പേറ്റന്റ്, പോലീസ്, മരം, വാര്‍ത്ത, വൈദ്യുത വാഹനംLeaveacomment\nവൈദ്യുത വാഹനങ്ങള്‍ക്ക് Visteon താപ പമ്പ്\nPosted on March 22, 2013 December 1, 2013 by admin\nവൈദ്യുത വാഹനങ്ങളുടേയും ഹൈബ്രിഡ് വാഹനങ്ങളുടേയും cabin അവസ്ഥ മെച്ചപ്പെടുത്താന് Visteon Corporation ഒരു താപ പമ്പ് (heat pump) വികസിപ്പിച്ചെടുത്തു. ലിഥിയം-അയോണ് ബാറ്ററിയില് നിന്ന് കുറവ് ഊര്‍ജ്ജം മാത്രം ഉപയോഗിക്കുന്നതിനാല് വണ്ടിയുടെ മൈലേജ് (ഒറ്റച്ചാര്‍ജ്ജിങ്ങില് ഓടുന്ന ദൂരം) കൂട്ടാന് ഇത് ഉപകരിക്കും. വൈദ്യുത കമ്പ്രസര് ഉപയോഗിക്കുന്ന ഈ പമ്പിന് refrigerant cycle ഒരു ദിശയില് പ്രവര്‍ത്തിപ്പിച്ച് cabin തണുപ്പിക്കുകയും refrigerant cycle തിരികെയുള്ള ദിശയില് പ്രവര്‍ത്തിപ്പിച്ച് cabin ചൂടാക്കുകയും ചെയ്യാന് കഴിയും. വൈദ്യുതി ഉപയോഗിച്ച് ചൂടാക്കുന്നതിനെ അപേക്ഷിച്ച് … Continue reading വൈദ്യുത വാഹനങ്ങള്‍ക്ക് Visteon താപ പമ്പ് →


സിപിഎം നേതാവിന് പെറ്റി, പിഴ കോടതിയിലടക്കാമെന്ന് നേതാവ്, നാട്ടുകാരും പോലീസും തമ്മില് സംഘര്‍ഷം - Calicut Journal\nHome » നമ്മുടെ കോഴിക്കോട് » സിപിഎം നേതാവിന് പെറ്റി, പിഴ കോടതിയിലടക്കാമെന്ന് നേതാവ്, നാട്ടുകാരും പോലീസും തമ്മില് സംഘര്‍ഷം\nകോഴിക്കോട് വാണിമേല് വാഹന പരിശോധനയ്ക്കിടെ പോലീസും നാട്ടുകാരും തമ്മില് വാക്കുതര്‍ക്കവും കയ്യാങ്കളിയും. സിപിഎം ഏരിയ കമ്മിറ്റി അംഗം ടിപി കുമാരന് ഹെല്‍മറ്റില്ലാതെ ബൈക്കില് യാത്ര ചെയ്തതിന് പോലീസ് 100 രൂപ പിഴ ചുമത്തുകയായിരുന്നു. എന്നാല് വീട്ടില് നിന്നും പെട്ടെന്ന് ഇറങ്ങിയതാണെന്നും പണം കരുതിയിട്ടില്ലാത്തതിനാല് പിഴ കോടതിയില് അടക്കാമെന്നും പറഞ്ഞു. എന്നാല് പോലീസ് അത് സമ്മതിച്ചില്ല. അതുവഴി വന്ന സുഹൃത്തിനോട് പണം വാങ്ങി പിഴ അടച്ചെങ്കിലും രണ്ടു പേരെയും പോലീസ് തല്ലാനുള്ള ശ്രമം നടത്തി. ഇതോടെ നാട്ടുകാര് പ്രശ്‌നത്തില് ഇടപെടുകയും സ്ഥലത്ത് സംഘര്‍ഷാവസ്ഥ ഉടലെടുക്കുയും ചെയ്തു. സിഐ എന് സുനില് കുമാര് രംഗത്തെത്തിയാണ് പ്രശ്‌നം പരിഹരിച്ചത്.\ncpm- traffic police 2016-02-11\nPrevious: കരുണാകരനുണ്ടെങ്കിൽ മുരളീധരനെ ചാട്ടകൊണ്ട് അടിച്ചേനെ: വിഎസ്\nNext: ഫുട്‌ബോളിന്റെ പൂര്‍ണത ലെവന്‍സിലാണ്, നാഗ്ജിയുടെ ഗാലറി നിറഞ്ഞ് കവിയണം: എന്.വി സുബൈര്


ഹരിതം: പദം ലളിതം 11\nപദം ലളിതം 11\nഅണ --- – അണ (ശബ്ദിക്കുക). ശബ്ദിക്കാൻ സഹായിക്കുന്നത്.പല്ല് അണയിൽ ആൺ ഉള്ളത്.അണ അപ്പോൾ ശബ്ദിക്കാൻ സഹായിക്കുന്ന ഘടകമാണ\nമറ -- മറയ്ക്കുന്നത്. അകത്തുള്ളതിനെ കാണാതിരിക്കാനാണല്ലോ ഇത്(മറ) ഉപയോഗിക്കുന്നത്.\nപുഴ --- പുഴുങ്ങുന്നത് (ശബ്ദിക്കുന്നത്) .പുഴ എപ്പോഴും ശബ്ദിച്ചുകൊണ്ടാണല്ലോ ഒഴുകുന്നത്\nമെതിയടി -- അടി (പാദം)യെ വേർതിരിക്കുന്നത്(മെതി).പാദത്തെ ഭൂമിയിൽ വേർതിരിക്കുന്നത് ചെരുപ്പാണല്ലോ\nതാവളം. -- താവുന്ന (താമസിക്കുന്ന) സ്ഥലം.താവളമടിക്കുകയെന്നുവച്ചാൽ താമസിക്കുകയെന്നാണർതഥം.\nനാടകം -- നാടിന്റെ അകമാണു നാടകം. നാട്ടിൽ നടക്കുന്ന കാര്യമാണല്ലോ നാടകത്തിൽ വിഷയമാകുന്നത്.\nമഹാബലി --- മഹത്തായ ബലി(ത്യാഗം). മഹാബലിയുടെ ത്യാഗം വലുതായിരുന്നല്ലോ. മാ (അരുത്) വേലി. അതിർവരമ്പുകൾ\nചാവൽ ----- ചാവുന്നവൻ (.പൂവങ്കോഴി).മറ്റ് പ്രയോജനം ഇല്ലല്ലോ..ഇറച്ചിക്കുവേണ്ടിയാണല്ലോ പൂവൻ കോഴിയെ വളർത്തുന്നത്\nവാജി ----- വാജം (ചിറക്) ഉള്ളത്.അതുകൊണ്ട് വാജി പക്ഷിയായി.\nകാട് --- കടുക്കുന്നത്(വർദ്ധിച്ചത്).ഇടതൂർന്ന് ആണ കാട ഉണ്ടാകുന്നത്.ചെടികളും മറ്റും ഇടതൂർന്ന് വനമാകുന്നു.\nPosted by anil kumar at 12:12 AM\nSharaf mohamed September 10, 2013 at 8:55 AM\ngood attempt.keep going.\nremove word verification for comments.


ഇന്ത്യയിൽ പ്രശ്നമുണ്ടാകില്ലെന്ന് ഉറപ്പുവേണം | ManoramaNews | MalayalamNews | MalayalaManorama\nഇന്ത്യയിൽ പ്രശ്നമുണ്ടാകില്ലെന്ന് ഉറപ്പുവേണം; ബിസിസിഐയോട് പാക്കിസ്ഥാൻ\nസ്വന്തം ലേഖകൻ June 25, 2020 01:45 PM IST\nഇന്ത്യയിൽ ക്രിക്കറ്റ് കളിക്കാൻ വരുന്നതിന് വീസ, സുരക്ഷാ കാര്യങ്ങളിൽ ബിസിസിഐ ഉറപ്പ് നൽകണമെന്ന് പാക്കിസ്ഥാൻ ക്രിക്കറ്റ് ബോർഡ്. 2021 ട്വന്റി20 ലോകകപ്പും 2023 ഏകദിന ലോകകപ്പും ഇന്ത്യയിൽ നടക്കുന്നതിനാൽ ഈ വിഷയങ്ങളിൽ ബിസിസിഐ ഉറപ്പ് എഴുതി നൽകണമെന്നാണു പാക്കിസ്ഥാന്റെ ആവശ്യം. പാക്കിസ്ഥാൻ ക്രിക്കറ്റ് ബോർഡ് സിഇഒ വാസിം ഖാൻ ഒരു യൂട്യൂബ് ചാനലിന് നൽകിയ അഭിമുഖത്തിലാണ് ഇന്ത്യയിൽ നടക്കാനിരിക്കുന്ന ടൂർണമെന്റുകളിൽ പങ്കെടുക്കുന്നതിനുള്ള ആശങ്കകൾ അറിയിച്ചത്.\nഐസിസി ലോകകപ്പ് മത്സരങ്ങൾ 2021, 2023 വർഷങ്ങളിൽ ഇന്ത്യയിലാണു നടക്കുന്നത്. ബിസിസിഐയുടെ ഉറപ്പു ലഭിക്കുന്നതിനായി ഇപ്പോൾ തന്നെ പാക്കിസ്ഥാൻ ക്രിക്കറ്റ് ബോർഡ് സമീപിച്ചിട്ടുണ്ട്. വീസ ലഭിക്കുന്നതിനോ, ഇന്ത്യയിൽ കളിക്കുന്നതിനോ ഒരു പ്രശ്നവും ഉണ്ടാകില്ലെന്ന് ബിസിസിഐ ഉറപ്പു നൽകണം– വാസിം ഖാൻ ആവശ്യപ്പെട്ടു. ഏറ്റവും വലിയ ചോദ്യം 2021 ട്വന്റി20 ലോകകപ്പ് എപ്പോൾ നടക്കുമെന്നതാണ്. 2021 ലോകകപ്പ് നടത്താനുള്ള അവകാശം ഇന്ത്യയ്ക്കാണ്, എന്നാൽ അത് ഓസ്ട്രേലിയയിലോ, ഇന്ത്യയിലോ നടത്തണമെന്ന കാര്യത്തിൽ തീരുമാനമായിട്ടില്ല.\nഅടുത്ത വർഷങ്ങളിൽ തുടർച്ചയായ മൂന്ന് ലോകകപ്പ് ടൂർണമെന്റുകളാണ് ക്രിക്കറ്റിൽ നടക്കാനിരിക്കുന്നത്. കോവിഡ് മഹാമാരിയുടെ പശ്ചാത്തലത്തിൽ ഈ വർഷം നടക്കേണ്ട ട്വന്റി20 ലോകകപ്പ് 2022 ലേക്ക് മാറ്റിയേക്കുമെന്നു റിപ്പോർട്ടുകളുണ്ട്. ഈ വർഷം ട്വന്റി20 ലോകകപ്പ് നടന്നില്ലെങ്കിൽ അതു 2022ൽ ആയിരിക്കും നടത്തുകയെന്നു പാക്കിസ്ഥാൻ ക്രിക്കറ്റ് ബോർഡ് സിഇഒ വ്യക്തമാക്കി.\nപാക്കിസ്ഥാൻ ക്രിക്കറ്റ് താരങ്ങൾക്കും സ്റ്റാഫുകൾക്കും ഇന്ത്യയിലെത്താൻ അനുമതി ലഭിക്കുന്നതിൽ ഐസിസിയുടെ സഹായം കിട്ടുമെന്നാണ് പാക്കിസ്ഥാൻ ക്രിക്കറ്റ് ബോർഡ് പ്രതീക്ഷിക്കുന്നത്. ഐസിസി നടത്തുന്ന ടൂർണമെന്റ് ആയതിനാൽ ഇക്കാര്യത്തിൽ ഐസിസിക്കും ഉത്തരവാദിത്തമുണ്ട്. ബിസിസിഐയുമായി നല്ല ബന്ധമാണു ഞങ്ങൾക്കുള്ളത്. പക്ഷേ ഇരു രാജ്യങ്ങളും തമ്മിലുള്ള ക്രിക്കറ്റ് പരമ്പര നടക്കില്ലെന്ന് പാക്കിസ്ഥാന് അറിയാമെന്നും വാസിം ഖാൻ പറഞ്ഞു.


കേരളത്തിൽ യു.ഡി.എഫ്. ട്വന്റി ട്വന്റി അടിക്കും- രമേശ് ചെന്നിത്തല | Ampalappuzha\nകേരളത്തിൽ യു.ഡി.എഫ്. ട്വന്റി ട്വന്റി അടിക്കും- രമേശ് ചെന്നിത്തല\nഅമ്പലപ്പുഴ: രാഹുൽഗാന്ധി മത്സരത്തിനെത്തുമെന്ന് കേട്ടപ്പോൾ തന്നെ എൽ.ഡി.എഫിന് പനിയും കുളിരും തുടങ്ങിയതായി പ്രതിപക്ഷനേതാവ് രമേശ് ചെന്നിത്തല. രാഹുൽ മത്സരിക്കുന്നതിനെ ബി.ജെ.പി.യും സി.പി.എമ്മും ഒന്നായി വിമർശിക്കുന്നത് എന്ത് സന്ദേശമാണ് നൽകുന്നത്. വയനാട്ടിൽ സ്ഥാനാർഥിയെ പിൻവലിച്ച് രാഹുലിന് പിന്തുണ പ്രഖ്യാപിക്കാൻ ഇടതുപക്ഷം തയ്യാറാകണം. പാർലമെന്റ് തിരഞ്ഞെടുപ്പിൽ കേരളത്തിൽ യു.ഡി.എഫ്. ട്വന്റി ട്വന്റി അടിക്കുമെന്നും രമേശ് ചെന്നിത്തല പറഞ്ഞു. ആലപ്പുഴ മണ്ഡലം യു.ഡി.എഫ്. സ്ഥാനാർഥി ഷാനിമോൾ ഉസ്മാന്റെ വിജയത്തിനായി നടന്ന അമ്പലപ്പുഴ നിയോജകമണ്ഡലം തിരഞ്ഞെടുപ്പ് കൺവെൻഷൻ ഉദ്ഘാടനം ചെയ്യുകയായിരുന്നു അദ്ദേഹം.\nഭാരതത്തെ വർഗീയതയുടെ പേരിൽ സംഘർഷഭൂമിയാക്കിയ മോദിയെ താഴെയിറക്കാനുള്ള പോരാട്ടമാണിത്. വെറുപ്പിന്റെ രാഷ്ട്രീയമാണ് ബി.ജെ.പി.യുടേത്. സി.പി.എമ്മിന് എന്തിന് വോട്ടു ചെയ്യണം, ആരാണ് അവരുടെ പ്രധാനമന്ത്രി സ്ഥാനാർഥി, അവർ ആർക്കൊപ്പം നിൽക്കും എന്ന ചോദ്യങ്ങൾക്കൊന്നും ഉത്തരമില്ല. പിണറായി വിജയന്റെ ആയിരം ദിവസത്തെ ഭരണം കൊണ്ടുതന്നെ ജനങ്ങൾ യു.ഡി.എഫിന് വോട്ടുചെയ്യും.\nബി.ജെ.പി.യും സി.പി.എമ്മും ശബരിമലയെ കലാപഭൂമിയാക്കാൻ ശ്രമിച്ചപ്പോൾ കോൺഗ്രസ് മാത്രമാണ് വിശ്വാസികൾക്കൊപ്പം നിന്നതെന്നും രമേശ് ചെന്നിത്തല പറഞ്ഞു. യു.ഡി.എഫ്. നിയോജകമണ്ഡലം ചെയർമാൻ എ.എ.റസാക്ക് അധ്യക്ഷനായി. സ്ഥാനാർഥി ഷാനിമോൾ ഉസ്മാൻ, യു.ഡി.എഫ്. ജില്ലാ ചെയർമാൻ എം.മുരളി, ഡി.സി.സി. പ്രസിഡന്റ് എം.ലിജു, എ.എ.ഷുക്കൂർ, എ.എം.നസീർ, വി.സി.ഫ്രാൻസിസ്, തോമസ് ചുള്ളിക്കൽ, എസ്.സുബാഹു തുടങ്ങിയവർ പ്രസംഗിച്ചു.\nഅക്രമരാഷ്ട്രീയത്തിനെതിരേ ജനകീയപ്രതിഷേധം ശക്തം- കാനം രാജേന്ദ്രൻ\nപൊട്ടത്തറ കോളനിറോഡ് തകർന്നിട്ട് രണ്ട് വർഷം\nകടലോരം നേരിയ ഉണർവിലേക്ക്


KesariWeekly - ഗാന്ധിവധം:-- അന്വേഷണത്തെ ഭയപ്പെടുന്നതാര്? --ജി.കെ. സുരേഷ് ബാബു\nഗാന്ധിവധം:-- അന്വേഷണത്തെ ഭയപ്പെടുന്നതാര്? --ജി.കെ. സുരേഷ് ബാബു\nഗാന്ധിജി വെടിയേറ്റു മരിച്ചിട്ട് 70 വര്‍ഷം തികയുന്നു. ഈ എഴുപതാം വാര്‍ഷികത്തിലും ഗാന്ധിജിയുടെ വധവും അതിനു പിന്നിലെ ദുരൂഹതയും ഗൂഢാലോചനയും ഒക്കെത്തന്നെ ഇനിയും മറുപടി കിട്ടാത്ത ചോദ്യങ്ങളാണ്. ഭാരതത്തെ സ്വാതന്ത്ര്യത്തിലേക്കു നയിച്ച ഗാന്ധിജിയുടെ മരണത്തിനു പിന്നിലെ ദുരൂഹതയ്ക്ക് ഇനിയും സംശയാതീതമായ തെളിവുകള് ശേഖരിക്കാനോ രാഷ്ട്രത്തിനു മുന്നില് സമര്‍പ്പിക്കാനോ നാളിതുവരെ വന്ന ഭരണകൂടങ്ങള്‍ക്കും മാറിമാറി വന്ന അന്വേഷണ കമ്മീഷനുകള്‍ക്കും കഴിഞ്ഞിട്ടില്ല. അതേസമയം ഗാന്ധിജിയ്ക്ക് സുരക്ഷ ഒരുക്കുന്നതിലും അദ്ദേഹത്തിന്റെ ജീവന് രക്ഷിക്കുന്നതിലും നെഹ്‌റു ഭരണകൂടം പ്രകടിപ്പിച്ച അവധാനതയും നിസ്സംഗതയും സംബന്ധിച്ച കൂടുതല് തെളിവുകള് പുറത്തുവന്നുകൊണ്ടിരിക്കുന്നു. സ്വാതന്ത്ര്യം വരെ അധികാരത്തിലേക്ക് എത്താനുള്ള ചവിട്ടുപടിയായി ഗാന്ധിജിയെ ഉപയോഗിച്ചശേഷം വലിച്ചെറിയുകയല്ലേ കോണ്‍ഗ്രസ് ചെയ്തത് എന്ന ആശങ്ക മറുപടി കിട്ടാതെ അവശേഷിക്കുന്നു.\n2018 ജനുവരി എട്ടിനാണ് ഗാന്ധിവധത്തില് ഒരു പുനരന്വേഷണം ഇനി ആവശ്യമില്ലെന്ന് സുപ്രീം കോടതി നിയോഗിച്ച അമിക്കസ്‌ക്യൂറി മുതിര്‍ന്ന അഭിഭാഷകനായ അമരേന്ദ്ര ശരണ് ബോധിപ്പിച്ചത്. ഗാന്ധിവധം പുനരന്വേഷിക്കണമെന്ന് ആവശ്യപ്പെട്ട് മുംബൈയിലെ അഭിനവ് ഭാരത് ട്രസ്റ്റ് ഭാരവാഹിയും ഗവേഷകനുമായ ഡോ. പങ്കജ് ഭഡ്‌നിസ് ആണ് സുപ്രീം കോടതിയില് ഹര്‍ജി നല്‍കിയത്. ഗാന്ധിജിയ്ക്ക് മൂന്നു വെടിയുണ്ടയല്ല ഏറ്റതെന്നും നാലു വെടി ഏറ്റിരുന്നുവെന്നും തോക്കുമായി ബ്രിട്ടീഷ് ഏജന്റ് എന്ന് സംശയിക്കുന്ന ഒരാള് സ്ഥലത്തുണ്ടായിരുന്നു എന്നുമാണ് ഹര്‍ജിക്കാരന് സുപ്രീംകോടതിയില് ബോധിപ്പിച്ചത്. കേസില് സുപ്രീംകോടതിയെ സഹായിക്കാനാണ് 2017 ഒക്‌ടോബര് ആറിന് മുതിര്‍ന്ന അഭിഭാഷകന് അമരേന്ദ്ര ശരണിനെ നിയോഗിച്ചത്. അഭിഭാഷകരായ സഞ്ജിത് ഗുരു, സമര്‍ഥ് ഖന്ന എന്നിവരുടെ സഹായത്തോടെയാണ് അദ്ദേഹം കേസിന്റെ രേഖകള് പരിശോധിച്ച് റിപ്പോര്‍ട്ട് തയ്യാറാക്കിയത്. ഇതിനായി വിചാരണക്കോടതിയിലെ നാലായിരം പേജ് വരുന്ന രേഖകളും ജെ.എല്. കപൂര് കമ്മീഷന്റെ അന്വേഷണ റിപ്പോര്‍ട്ടും അമരേന്ദ്ര ശരണ് പരിശോധിച്ചു.\nഗാന്ധിജിയുടെ ദേഹത്തേക്ക് നാലാമതൊരു വെടികൂടി ഉതിര്‍ത്തിരുന്നു എന്നതിന് തെളിവൊന്നും കണ്ടെത്താന് അമിക്കസ്‌ക്യൂറിക്ക് കഴിഞ്ഞില്ല. അന്വേഷണത്തിലോ കേസിന്റെ വിചാരണയിലോ ബ്രിട്ടീഷുകാരുടെ സ്വാധീനവും കണ്ടെത്താനായില്ലെന്ന് അദ്ദേഹം റിപ്പോര്‍ട്ടില് പറഞ്ഞു. ഗാന്ധിജിയുടെ വധത്തിനു പിന്നില് ഗോഡ്‌സെ തന്നെയാണെന്നും പുനഃരന്വേഷണത്തിനുള്ള സാഹചര്യം നിലവിലില്ലെന്നും അമിക്കസ്‌ക്യൂറി വ്യക്തമാക്കി. മഹാത്മജിയുടെ ശരീരത്തില് തുളച്ചുകയറിയ വെടിയുണ്ടകളും അത് ഉതിര്‍ത്ത തോക്കും അത് ഉപയോഗിച്ച ആളും കൊല്ലാന് പ്രേരിപ്പിച്ച പ്രത്യയശാസ്ത്രവും എല്ലാം തെളിയിക്കപ്പെട്ടതാണ്. ഇത് സംബന്ധിച്ച് പുതിയൊരു അന്വേഷണം ആവശ്യമാണെന്ന് തോന്നിപ്പിക്കുന്ന എന്തെങ്കിലും തെളിവോ സംശയിപ്പിക്കുന്ന എന്തെങ്കിലും സൂചനയോ കണ്ടെത്താനുമായിട്ടില്ല- റിപ്പോര്‍ട്ട് വ്യക്തമാക്കുന്നു. ഭഡ്‌നിസിന്റെ പരാതിയ്‌ക്കെതിരെ ഗാന്ധിജിയുടെ ചെറുമകന് തുഷാര് ഗാന്ധി സുപ്രീംകോടതിയെ സമീപിച്ചിരുന്നു. 70 വര്‍ഷം മുന്‍പ് നടന്ന ഒരു കേസ് വീണ്ടും അന്വേഷിക്കുന്നതില് പരാതിക്കാരനുള്ള താല്പര്യം എന്താണെന്നായിരുന്നു തുഷാര് ഗാന്ധിയുടെ സംശയം. ഇപ്പോഴത്തെ സാഹചര്യത്തില് കേസ് പുനഃരന്വേഷിക്കാനുള്ള സാംഗത്യം എന്താണെന്നും അദ്ദേഹം ചോദിച്ചു. ഇതേതുടര്‍ന്നാണ് മുഴുവന് രേഖകളും പരിശോധിക്കാന് സുപ്രീംകോടതി അമിക്കസ്‌ക്യൂറിയെ നിയോഗിച്ചത്. അമിക്കസ്‌ക്യൂറിയുടെ റിപ്പോര്‍ട്ടോടെ ഗാന്ധിവധത്തിന്റെ പിന്നിലെ സത്യം കണ്ടെത്താനുള്ള അവസാനശ്രമത്തിനു കൂടി സാധ്യത അടയുകയാണ്.\nഭഡ്‌നിസ് സുപ്രീംകോടതിയില് ഉയര്‍ത്തിയ ചോദ്യങ്ങളില് പലതും രാഷ്ട്രീയത്തിന്റെ കണ്ണടയില്ലാതെ ഗാന്ധിവധത്തിന്റെ പിന്നാമ്പുറങ്ങള് അന്വേഷിക്കുന്ന ആരിലും ഉയരുന്ന സംശയങ്ങള് തന്നെയാണ്. ഗാന്ധിവധത്തിന്റെ കാലത്ത് പ്രധാനമന്ത്രിയായിരുന്ന ജവഹര്‍ലാല് നെഹ്‌റുവിന്റെയും അന്നത്തെ കോണ്‍ഗ്രസ് നേതാക്കളുടെയും പ്രസ്താവനകളും വാക്കുകളും അതേപടി വിഴുങ്ങാന് ചരിത്രരേഖകളും പിന്നീടുണ്ടായ അന്വേഷണത്തിലെ തെളിവുകളും അനുവദിക്കുന്നില്ല എന്നതാണ് വാസ്തവം. ഭാവിയിലെ രാഷ്ട്രീയ പ്രതിയോഗികളാകാന് സാധ്യതയുള്ള ആര്.എസ്.എസ്സിന്റെ മുകളില് ഗാന്ധിവധത്തിന്റെ പാപഭാരം കെട്ടിയേല്‍പ്പിച്ച് ആരെയോ രക്ഷപ്പെടുത്താനുള്ള തത്രപ്പാട് കേന്ദ്രസര്‍ക്കാരിനും ചില അന്വേഷണ ഉദ്യോഗസ്ഥര്‍ക്കും ഉണ്ടായിരുന്നില്ലേ എന്ന് സംശയിക്കാതിരിക്കാന് ആകില്ല. നെഹ്‌റുവും സര്‍ദാര് പട്ടേലും തമ്മിലുള്ള കത്തിടപാടുകള്, ഗാന്ധിജിയും ആര്.എസ്.എസ് നേതാക്കളുമായുള്ള കത്തിടപാടുകള്, ആര്.എസ്.എസ് ശാഖകളുടെ പ്രവര്‍ത്തനത്തെക്കുറിച്ച് ഗാന്ധിജി പ്രകടിപ്പിച്ച അഭിപ്രായം, ഇന്ത്യാ-പാക് വിഭജനം, വിഭജനത്തിന്റെ തുടര്‍ച്ചയായി നടന്ന വര്‍ഗ്ഗീയസംഘര്‍ഷം, പാകിസ്ഥാന് അനുകൂലമായി ഗാന്ധിജി നടത്തിയ ഉപവാസം, പ്രധാനമന്ത്രി നെഹ്‌റുവും സര്‍ദാര് പട്ടേലും തമ്മിലും ഗാന്ധിജിയുമായും ഉണ്ടായ അഭിപ്രായവ്യത്യാസങ്ങള്, ഗാന്ധിജിയോട് കോണ്‍ഗ്രസ് നേതാക്കള് അനുവര്‍ത്തിച്ചിരുന്ന ബാധ്യതയാണെന്ന മനോഭാവം, നേരത്തെ അക്രമസംഭവങ്ങള് ഉണ്ടായിട്ടും വേണ്ടത്ര സുരക്ഷ ഏര്‍പ്പെടുത്താതെ പോലീസ് പ്രകടിപ്പിച്ച അലംഭാവം തുടങ്ങിയവയെല്ലാം തന്നെ അവശേഷിപ്പിക്കുന്ന സൂചനകള് പ്രതിരോധത്തിലാഴ്ത്തുന്നത് അന്നത്തെ സര്‍ക്കാരിനെ തന്നെയാണ്.\n'സ്വാതന്ത്ര്യം അര്‍ദ്ധരാത്രിയില്' എന്ന ഗ്രന്ഥത്തില് ലാരി കോളിന്‍സും ഡൊമിനിക് ലാപിയറും കോണ്‍ഗ്രസ് നേതാക്കള് ഗാന്ധിജിയോട് അനുവര്‍ത്തിച്ചിരുന്ന സമീപനം വ്യക്തമാക്കുന്നുണ്ട്. 'തീണ്ടല് വ്യവസ്ഥിതിയോടുള്ള തന്റെ എതിര്‍പ്പ് പ്രദര്‍ശിപ്പിക്കുന്നതിന് ഒരു സവര്‍ണ്ണ ഹിന്ദുവിന് ചെയ്യാവുന്ന ഏറ്റവും ഹീനമായ കര്‍മ്മം പരസ്യമായി ചെയ്യുന്നതിനുള്ള നിര്‍ബ്ബന്ധബുദ്ധി പോലും അദ്ദേഹം പ്രകടമാക്കി. ഒരു അയിത്തജാതിക്കാരന്റെ കക്കൂസ് അദ്ദേഹം വൃത്തിയാക്കി.... നിരാഹാരവ്രതം അനുഷ്ഠിച്ചുകൊണ്ട് ഗാന്ധി അവര്‍ക്കുവേണ്ടി മരിക്കാന് പോലും ഒരുങ്ങി. തീവണ്ടിയാത്ര ചെയ്യാനൊരുങ്ങുമ്പോള് അവര് സഞ്ചരിച്ചിരുന്ന മൂന്നാംക്ലാസ്സ് മുറികളില് തന്നെ ഇന്ത്യയിലുടനീളം അവരെപ്പോലെ താനും സഞ്ചരിച്ചുകൊണ്ടും അവരുടെ ചേരികളില് പോയി താമസിച്ചുകൊണ്ടും തങ്ങളുടെ യാതനയെപ്പറ്റി അവരില് ബോധം വളര്‍ത്താന് ശ്രമിക്കുകയായിരുന്നു ഗാന്ധി - അദ്ദേഹത്തിന്റെ ശ്രമം കോണ്‍ഗ്രസ്സിലെ സഹപ്രവര്‍ത്തകര്‍ക്ക് ബുദ്ധിമുട്ടുകളും വരുത്തിവെയ്ക്കാതിരുന്നില്ല. മൗണ്ട് ബാറ്റണ് പ്രഭു ഡല്‍ഹിയിലെത്തി അധികം കഴിയുന്നതിനു മുന്‍പ് ഗാന്ധിജിയുടെ ഏറ്റവുമടുത്ത സഹപ്രവര്‍ത്തകരില് ഒരാളായ കവയിത്രി സരോജിനി നായിഡുവിനോട് ഗാന്ധി സ്വയം തിരഞ്ഞെടുത്ത ദാരിദ്ര്യത്തില് ഉറച്ചുനില്‍ക്കുമ്പോഴും അദ്ദേഹത്തെ ശരിക്കും സംരക്ഷിക്കാന് കോണ്‍ഗ്രസ് പാര്‍ട്ടിക്ക് കഴിയുമോ എന്ന് ചോദിക്കുകയുണ്ടായി. അവര് ചിരിച്ചുകൊണ്ട് മറുപടി നല്‍കി, ''അനുയോജ്യമാം വിധം തിരക്കുള്ള ഒരു മൂന്നാംക്ലാസ് മുറി അന്വേഷിച്ച് കല്‍ക്കട്ടയിലെ സ്റ്റേഷന് പ്ലാറ്റ്‌ഫോറത്തില് ഗാന്ധി നടക്കുമ്പോള് അദ്ദേഹം ഒറ്റയ്ക്കാണെന്നാവും അദ്ദേഹവും താങ്കളും കരുതുന്നത്. അല്ലെങ്കില് അയിത്തജാതിക്കാരുടെ കേളനിയിലെ തന്റെ കുടിലില് ഗാന്ധി കഴിയുമ്പോള് അദ്ദേഹം അരക്ഷിതനാണെന്ന് നിങ്ങള് രണ്ടുപേരും കരുതുന്നുണ്ടാവാം. അദ്ദേഹത്തോടൊപ്പം ആ തീവണ്ടിമുറിയിലേക്ക് തള്ളിക്കയറുന്നവരുടെ കൂട്ടത്തില് അയിത്തജാതിക്കാരെ പോലെ വേഷം കെട്ടിയ ഒരു ഡസനോളം ഞങ്ങളുടെ ആള്‍ക്കാര് ഉണ്ടാവാറുണ്ടെന്ന കാര്യം അദ്ദേഹം അറിയാറില്ല. ഡല്‍ഹിയിലെ ഭാംഗി കോളനിയിലേക്ക് അദ്ദേഹം താമസം മാറിയപ്പോള് ഹരിജനങ്ങളെപ്പോലെ ശ്രദ്ധാപൂര്‍വ്വം വസ്ത്രധാരണം ചെയ്ത ഒരുസംഘം കോണ്‍ഗ്രസ് പ്രവര്‍ത്തകരെ അതിനു ചുറ്റുമുള്ള കുടിലുകളില് പാര്‍ക്കാന് അയച്ചിരുന്നുവെന്ന് അവര് വിശദീകരിച്ചു. പ്രിയപ്പെട്ട ലൂയി പ്രഭു, സരോജിനി നായിഡു ഉപസംഹരിച്ചു. 'ആ വൃദ്ധനെ ദാരിദ്ര്യത്തില് നിലനിര്‍ത്തുന്നതിനുവേണ്ടി കോണ്‍ഗ്രസ് പാര്‍ട്ടിക്ക് എത്ര പണം ചെലവാക്കേണ്ടി വരുന്നുണ്ടെന്ന് താങ്കള്‍ക്ക് ഒരിക്കലും മനസ്സിലാകില്ല'.'' ഈ വാക്കുകളില് നിന്നുതന്നെ ഗാന്ധിജിയോടുള്ള കോണ്‍ഗ്രസ് നേതാക്കളുടെ സമീപനവും ആഴത്തിലൂന്നിയ വെറുപ്പും വ്യക്തമാണ്.\nഗാന്ധിജിയുടെ വധത്തില് ഇനിയും പുറത്തുവരാത്ത കാര്യങ്ങള് വേറെയും ഏറെയില്ലേ? അടുത്തിടെ കേന്ദ്ര ചീഫ് ഇന്‍ഫര്‍മേഷന് കമ്മീഷണര് റൈറ്റ് ടു ഇന്‍ഫര്‍മേഷന് ആക്ടിവിസ്റ്റായ ഹരീന്ദര് ധീന്‍ഗ്രയുടെ പരാതിയില് ഇതിനെക്കുറിച്ച് പ്രസക്തമായ ചില ചോദ്യങ്ങള് ഉയര്‍ത്തിയിരുന്നു. ഗാന്ധിവധത്തില് പ്രതികളായിരുന്ന ഗംഗാധര് ദണ്ഡേവാതേ, ഗംഗാധര് യാദവ്, സൂര്യദേവ് ശര്‍മ്മ എന്നിവരെ പിടികിട്ടിയിരുന്നില്ല. ഇവരെ പിന്നീട് പിടികിട്ടാപ്പുള്ളികളായി പ്രഖ്യാപിച്ചിരുന്നു. കഴിഞ്ഞ 69 വര്‍ഷത്തിനിടയില് എപ്പോഴെങ്കിലും എവിടെയെങ്കിലും ഇവരെ കാണുകയോ പിടികിട്ടുകയോ ചെയ്‌തോ? 60 വര്‍ഷം ഇന്ത്യ ഭരിച്ച ഗാന്ധിജിയുടെ പാര്‍ട്ടിക്കാരായ ഇന്ത്യന് നാഷണല് കോണ്‍ഗ്രസ് ഈ ചോദ്യത്തിന് ഇതുവരെ ഉത്തരം പറഞ്ഞിട്ടില്ല. ഇവരെ കണ്ടെത്താന് എന്തു നടപടികള് സ്വീകരിച്ചു, എന്ത് അന്വേഷണമാണ് നടത്തിയത്, ആരാണ് അന്വേഷിച്ചത്, അന്വേഷണഫലം എന്തായിരുന്നു എന്നിവയൊക്കെ ഈ രാജ്യത്തെ ജനങ്ങളെ അറിയിക്കാനുള്ള ബാധ്യത പിന്നീട് ഭരിച്ച ഭരണകൂടങ്ങള്‍ക്ക് ഉണ്ടായിരുന്നില്ലേ? ഇന്ത്യയിലെ നടപ്പുനിയമം അനുസരിച്ച് പിടികിട്ടാപ്പുള്ളികളായി പ്രഖ്യാപിക്കുന്നവരെ പിന്നീട് അറസ്റ്റുചെയ്താല് അവര്‍ക്കുവേണ്ടി മാത്രമായി വിചാരണയുടെ നടപടിക്രമങ്ങള് വീണ്ടും ആരംഭിക്കുകയും ശിക്ഷ വിധിക്കുകയുമാണ് പതിവ്. മഹാത്മാഗാന്ധി വധക്കേസില് എന്തുകൊണ്ട് നീതിയുടെയും നിയമത്തിന്റെയും നടപടിക്രമങ്ങള് തെറ്റിച്ചു. പിടികിട്ടാപ്പുള്ളികളായ പ്രതികള് എവിടെയാണ് അപ്രത്യക്ഷരായത്. ഇവരുടെ വിശദാംശങ്ങള് ഇന്നും ദുരൂഹമാണ്.\nമഹാത്മാഗാന്ധിയെ വധിക്കാനുപയോഗിച്ച വിദേശനിര്‍മ്മിത തോക്ക് എങ്ങനെയാണ് ഇന്ത്യയിലെത്തിയത്? ആരാണ് കൊണ്ടുവന്നത്? ഇതിന്റെ പിന്നില് ആരൊക്കെയാണ്? ബെരേറ്റ എം എന്ന 1934 ല് നിര്‍മ്മിച്ച സെമി ഓട്ടോമാറ്റിക് പിസ്റ്റളാണ് ഗാന്ധിജിയെ വധിക്കാന് ഉപയോഗിച്ചത്. ഇക്കാര്യത്തിലും 70 വര്‍ഷത്തിനുശേഷവും ഒരു വ്യക്തതയും ഉണ്ടായിട്ടില്ല. ഗാന്ധിവധത്തിന്റെ രേഖകളും തെളിവുകളും സാക്ഷിമൊഴികളില് ഏറെയും ഇന്നും രഹസ്യരേഖകളാണ്. ഇത് പുറത്തുവിടാനുള്ള നടപടികള് ഇനിയുമായിട്ടില്ല. നരേന്ദ്രമോദി അധികാരത്തിലെത്തിയതിനുശേഷം നേതാജി സുഭാഷ് ചന്ദ്രബോസിന്റെ തിരോധാനം സംബന്ധിച്ച രഹസ്യരേഖകള് പുറത്തുവിട്ടിരുന്നു. സുഭാഷ്ചന്ദ്രബോസിനോടുള്ള നെഹ്‌റുവിന്റെയും ഭാരതസര്‍ക്കാരിന്റെയും സമീപനവും കാഴ്ചപ്പാടും വ്യക്തമാക്കുന്ന സ്‌ഫോടനാത്മകമായ വിവരങ്ങളാണ് പുറത്തുവന്നത്.\nമഹാത്മാഗാന്ധിയുടെ വധം തടയാനും അദ്ദേഹത്തെ രക്ഷിക്കാനും സി.ഐ.എയുടെ പൂര്‍വ്വരൂപമായ ഓഫീസ് ഓഫ് സ്ട്രാറ്റജിക് സര്‍വ്വീസസ് (ഒ.എസ്.എസ്) ശ്രമിച്ചിരുന്നതായി ഭഡ്‌നിസ് തന്റെ ഗവേഷണത്തില് കണ്ടെത്തിയിട്ടുണ്ട്. ഗാന്ധിജി വധിക്കപ്പെട്ട 1948 ജനുവരി 30 ന് ഡല്‍ഹിയിലെ അമേരിക്കന് നയതന്ത്രകാര്യാലയത്തില് നിന്ന് വാഷിംഗ്ടണിലേക്ക് അയച്ച കമ്പി സന്ദേശങ്ങള് ഇന്നും രഹസ്യരേഖയാണ്. ഈ രഹസ്യരേഖകളിലെ വിശദാംശങ്ങള് പുറത്തുവന്നാലേ ഗാന്ധിജിയുടെ വധത്തിലെ വിദേശബന്ധം പുറത്തുവരൂ എന്ന് ഭഡ്‌നിസ് ചൂണ്ടിക്കാട്ടിയിരുന്നു. ഗാന്ധിജിയുടെ വധത്തിനുശേഷം നടന്ന പല അന്വേഷണങ്ങളും രഹസ്യങ്ങള് മൂടിവെയ്ക്കാനോ വെടിവെച്ച ഗോഡ്‌സെ ഒഴികെ പിന്നിലുള്ളവരെ കണ്ടെത്തുന്നതിലേക്ക് വെളിച്ചം വീശുന്നതോ ആയിരുന്നില്ല.\nഗാന്ധിജിയുടെ വധത്തിനുശേഷം അതിനെ രാഷ്ട്രീയമായി ഉപയോഗിക്കാനാണ് നെഹ്‌റുവും കോണ്‍ഗ്രസ് സര്‍ക്കാരും ശ്രമിച്ചത്. ഗാന്ധിജിയുടെ വധവുമായി എന്തെങ്കിലും ബന്ധം ഉണ്ടെന്ന് തെളിയിക്കപ്പെടും മുന്‍പുതന്നെ ആര്.എസ്.എസ്സിനെ നിരോധിക്കാനായിരുന്നു നെഹ്‌റുവിന്റെ ശ്രമം. ജനുവരി 30 ന് ഗാന്ധിജി വധിക്കപ്പെട്ടു. അന്വേഷണം പുരോഗതിയില് എത്തുന്നതിനു മുന്‍പുതന്നെ ഫെബ്രുവരി നാലിന് ആര്.എസ്.എസ്സിനെ നിരോധിച്ചു. അന്നത്തെ ആഭ്യന്തരമന്ത്രി സര്‍ദാര് വല്ലഭഭായ് പട്ടേല് ഇതൊരു കൂട്ടായെടുത്ത തീരുമാനമാണെന്ന് പറഞ്ഞെങ്കിലും യാതൊരു തെളിവുമില്ലാതെ ആര്.എസ്.എസ്സിനെ നിരോധിക്കുന്നത് ശരിയല്ലെന്ന് നെഹ്‌റുവിന് എഴുതിയ കത്തിലും ഇതു സംബന്ധിച്ച പുറത്തുവന്ന രേഖകളിലും വ്യക്തമാണ്. നൂറുകണക്കിന് ആര്.എസ്.എസ് പ്രവര്‍ത്തകര് അറസ്റ്റു ചെയ്യപ്പെട്ടു. ജോലിയില് നിന്ന് പിരിച്ചുവിട്ടു. സ്വാതന്ത്ര്യസമരകാലത്തുപോലും ഉണ്ടാകാത്ത വേട്ടയാടലും പീഡനവുമാണ് അരങ്ങേറിയത്. കേന്ദ്രസര്‍ക്കാരിന്റെയും ഇന്റലിജന്‍സ് ബ്യൂറോയുടെയും രഹസ്യ ഫയലുകള് (നമ്പര്: എഫ്-74(1)-പി/48, നമ്പര്: 68-പി/48-എ) തുടങ്ങിയവ ആര്.എസ്.എസ് പ്രവര്‍ത്തകരെ എങ്ങനെയാണ് നിരീക്ഷിച്ചിരുന്നതെന്നും വ്യക്തമാക്കുന്നതാണ്. ആര്.എസ്.എസ് പ്രവര്‍ത്തകര് നടത്തുന്ന പ്രകടനം റോഡില് കാണാന് നില്‍ക്കുന്ന സര്‍ക്കാര് ഉദ്യോഗസ്ഥരെപ്പോലും സസ്‌പെന്‍ഡ് ചെയ്യാനും അറസ്റ്റ് ചെയ്യാനും അന്നത്തെ ആഭ്യന്തര സെക്രട്ടറി എച്ച്.വി. അയ്യങ്കാര് ഉത്തരവിട്ടിരുന്നു. ആര്.എസ്.എസ്സിന് ഗാന്ധിവധവുമായി യാതൊരു ബന്ധവുമില്ലെന്ന് കണ്ടെത്തിയതിനെ തുടര്‍ന്ന് ഒരു ഗത്യന്തരവുമില്ലാതെയാണ് അവസാനം സര്‍ക്കാര് നിരോധനം പിന്‍വലിച്ചത്.\nഅതേസമയം ആര്.എസ്.എസ്സിന്റെ പ്രവര്‍ത്തനത്തെ ഗാന്ധിജി അഭിനന്ദിച്ചിട്ടുമുണ്ട്. വാര്‍ധയിലെ ആര്.എസ്.എസ് ശിബിരം സന്ദര്‍ശിച്ച ഗാന്ധിജി തീണ്ടലോ തൊടീലോ ഉച്ചനീചത്വങ്ങളോ ഇല്ലാതെ ആര്.എസ്.എസ് സ്വയംസേവകര് ഒന്നിച്ച് അണിനിരന്നിരിക്കുന്ന കാഴ്ചയില് ഏറെ സന്തുഷ്ടനായത്രെ. 1936 ല് ഡല്‍ഹിയിലെ ആദ്യ ആര്.എസ്.എസ് ശാഖയിലും ഗാന്ധിജി സന്ദര്‍ശനം നടത്തുകയുണ്ടായി. അന്നും സംഘത്തിന്റെ പ്രവര്‍ത്തനത്തെ അഭിനന്ദിച്ചാണ് ഗാന്ധിജി മടങ്ങിയത്. 1947 സെപ്റ്റംബര് 16 ന് ദല്‍ഹിയിലും ഗാന്ധിജി സംഘ സ്വയംസേവകരോട് സംവദിച്ചു. ഈ തരത്തില് ആര്.എസ്.എസ്സുമായി നല്ല ബന്ധത്തിലായിരുന്ന ഗാന്ധിജിയുടെ വധം ആര്.എസ്.എസ്സിന്റെ തലയില് കെട്ടിവെയ്ക്കാനുള്ള ശ്രമം തികച്ചും രാഷ്ട്രീയമായിരുന്നു. ഗാന്ധിജിയെ വധിക്കുമ്പോള് ഹിന്ദുമഹാസഭാ പ്രവര്‍ത്തകനായിരുന്ന നാഥുറാം ഗോഡ്‌സെയുടെ രാഷ്ട്രീയ ബന്ധങ്ങളും പിന്നീട് പുറത്തുവന്നിട്ടുണ്ട്. ഗോഡ്‌സെ ആദ്യം കോണ്‍ഗ്രസ് പ്രവര്‍ത്തകനായിരുന്നു. പിന്നീടാണ് ആര്.എസ്.എസ്സുകാരനായത്. ആര്.എസ്.എസ് വേഗതയില്ലാത്ത, പതുക്കെ പ്രവര്‍ത്തിക്കുന്ന സംഘടനയാണ് എന്നുപറഞ്ഞാണ് അയാള് ആര്.എസ്.എസ് വിട്ട് ഹിന്ദുമഹാസഭയിലെത്തിയത് (ഔട്ട്‌ലുക്ക്, ജനുവരി 1998). 1934 ല് ആര്.എസ്.എസ് വിട്ട ഗോഡ്‌സെ ഹിന്ദുമഹാസഭയിലെത്തിയതും പിന്നീട് ഗാന്ധിജിയെ വധിച്ചതും ഗോഡ്‌സെ ആര്.എസ്.എസ്സുകാരനാണെന്നു പറഞ്ഞാല് കോണ്‍ഗ്രസ്സുകാരനുമായിരുന്നില്ലേ എന്ന മറുചോദ്യം അവശേഷിക്കുകയാണ്. നെഹ്‌റുവിനുശേഷം ഇന്ദിരാഗാന്ധിയുടെ കാലത്തും കപൂര് കമ്മീഷന് അതുവരെ ലഭ്യമായ എല്ലാ തെളിവുകളും വച്ച് അന്വേഷണം നടത്തിയെങ്കിലും ഒരു തെളിവും ആര്.എസ്.എസ്സുമായി ബന്ധിപ്പിക്കാന് കിട്ടിയില്ല. എന്നിട്ടും ഗാന്ധിവധത്തിനു പിന്നില് ആര്.എസ്.എസ്സാണ് എന്ന് പ്രചരിപ്പിക്കുകയും അതിന്റെ പേരില് ദേശീയ ശക്തികള്‍ക്കെതിരെ നിഷ്ഠൂരമായ പ്രചാരണം നടത്താന് ശ്രമിക്കുകയുമാണ് കോണ്‍ഗ്രസ് നേതൃത്വം ശ്രമിച്ചത്. സാധാരണ കോണ്‍ഗ്രസ് പ്രവര്‍ത്തകരുടെ ന്യൂനപക്ഷ പ്രീണന ത്വര ഗാന്ധിജിയിലും പ്രകടമായിരുന്നു. പ്രാര്‍ത്ഥനായോഗം നടത്തിയിരുന്ന ക്ഷേത്രങ്ങളില് പോലും ഖുര്‍ആന് വായിക്കാന് ഗാന്ധിജി മടിച്ചിരുന്നില്ല. ഭക്തരുടെ എതിര്‍പ്പിനെയും വിമര്‍ശനത്തെയും തൃണവല്‍ഗണിച്ചുകൊണ്ട് ഗാന്ധിജി അദ്ദേഹത്തിന്റെ വഴിയില് തന്നെ നീങ്ങി. അതേസമയം മുസ്ലീം പള്ളികളില് പ്രാര്‍ത്ഥനാ യോഗങ്ങളില് എതിര്‍പ്പ് പ്രകടിപ്പിച്ചാല് പതിവുപോലെ ഭഗവത്ഗീത വായിക്കുന്നത് നിര്‍ത്തിവെയ്ക്കാന് അദ്ദേഹത്തിന് യാതൊരു മടിയുമുണ്ടായിരുന്നില്ല. ഹിന്ദുക്കളോടുള്ള എന്തുമാകാമെന്ന ഈ മനോഭാവം അക്രമത്തിനിരയായ, മാനഭംഗത്തിന് വിധേയരായ, എല്ലാം നഷ്ടപ്പെട്ട് പാകിസ്ഥാനില്‍നിന്നും വര്‍ഗ്ഗീയ കലാപ പ്രദേശങ്ങളില്‍നിന്നും മടങ്ങിയെത്തിയ ഹിന്ദുക്കളില് രൂഢമൂലമായിരുന്നു. ഇക്കാര്യം നാഥുറാം ഗോഡ്‌സെ തന്നെ തന്റെ സത്യവാങ്മൂലത്തില് പറഞ്ഞിട്ടുണ്ട് (ഞാനെന്തിന് ഗാന്ധിയെ വധിച്ചു).\nസ്വാതന്ത്ര്യത്തിന് മുന്‍പുതന്നെ ഗാന്ധിജിയ്ക്ക് എതിരായ ഈയൊരു നീക്കം പ്രകടമായിരുന്നു. ഭാരതം സ്വാതന്ത്ര്യത്തിലേക്ക് നീങ്ങുമ്പോള് ഗാന്ധിജി കല്‍ക്കത്തയിലെയും നൗഖാലിയിലെയും ചോരപുരണ്ട തെരുവുകളില് സമാധാനത്തിനുവേണ്ടി അവിശ്രമം രാപകലില്ലാതെ പ്രവര്‍ത്തിക്കുകയായിരുന്നു. 1947 ആഗസ്റ്റ് 13 ന് നടത്തിയ കല്‍ക്കത്താ സന്ദര്‍ശനത്തെക്കുറിച്ച് ലാരി കോളിന്‍സും ലാപിയറും വിശദീകരിച്ചിട്ടുണ്ട്. 'ആരുടെ ഇടയിലാണോ അദ്ദേഹത്തിന് പ്രവര്‍ത്തിക്കേണ്ടത്, അവര് മുണ്ടും മുറിക്കുപ്പായങ്ങളും ധരിച്ച് ഉത്കണ്ഠാകുലരായി കൂട്ടംകൂടി അദ്ദേഹത്തെ കാത്തുനില്‍ക്കുകയായിരുന്നു. പ്രത്യക്ഷസമരത്തില് അക്രമാസക്തരായ മുസ്ലീങ്ങള് മാനഭംഗം ചെയ്ത സ്ത്രീകളുടെ, അനേകം ഭര്‍ത്താക്കന്മാരും പിതാക്കന്മാരും വധിക്കപ്പെട്ടവരുടെ ഒട്ടേറെ ബന്ധുക്കളും ഉള്‍പ്പെടുന്ന ഹിന്ദുക്കളായിരുന്നു അവര്. കാര് അടുത്തുവന്നപ്പോള് അവര് ഗാന്ധിയുടെ പേര് വിളിച്ചുപറയാന് തുടങ്ങി. മുപ്പതാണ്ടുകള്‍ക്കിടയില് ആദ്യമായി ഗാന്ധിയുടെ പേരില് ആഹ്ലാദം പ്രകടിപ്പിക്കാതെ അതിനെ ശപിക്കുകയായിരുന്നു അവര്. കോപവും വെറുപ്പും കലര്‍ന്ന വികൃതമായ മുഖങ്ങളോടെ അവര് വിളിച്ചുപറഞ്ഞു, ''പോയി നൗഖാലിയിലെ ഹിന്ദുക്കളെ രക്ഷിക്കുക, മുസ്ലീങ്ങളെയല്ല ഹിന്ദുക്കളെ രക്ഷിക്കുക, ഹിന്ദുക്കളുടെ വഞ്ചകന്''. ഗാന്ധിയുടെ കാര് നിന്നപ്പോള് വിശുദ്ധനെന്ന് ലോകരില് പകുതിയും വിശ്വസിച്ചിരുന്ന അദ്ദേഹത്തെ അവര് സ്വാഗതം ചെയ്തു. അവര് ആ കാറിനു നേര്‍ക്ക് കല്ലും കുപ്പികളും വര്‍ഷിച്ചു' (സ്വാതന്ത്ര്യം അര്‍ദ്ധരാത്രിയില്, പുറം-255). ഇത്തരം പ്രതിഷേധങ്ങള് പിന്നീടും പലയിടത്തും ആവര്‍ത്തിച്ചു.\nഗാന്ധിജിയുടെ അവസാനത്തെ ഉപവാസം 1948 ജനുവരി 13 മുതല് 18 വരെയായിരുന്നു. വിഭജനസമയത്ത് ഇന്ത്യ പാകിസ്ഥാന് നല്‍കാമെന്ന് പറഞ്ഞിരുന്ന 55 കോടി രൂപ നല്‍കണമെന്ന് ആവശ്യപ്പെട്ടാണ് ഗാന്ധിജി ഉപവാസം ആരംഭിച്ചത്. പാക്കിസ്ഥാന് വിഭജനവേളയിലെ കരാര് ലംഘിച്ച് കാശ്മീരില് അധിനിവേശം നടത്തിയതുകൊണ്ടാണ് സര്‍ദാര് പട്ടേലിന്റെയും നെഹ്‌റുവിന്റെയും തീരുമാനമനുസരിച്ച് ഈ പണം കൊടുക്കുന്നത് നിര്‍ത്തിവെച്ചത്. ഗാന്ധിജിയുടെ ഉപവാസത്തെ തുടര്‍ന്ന് ഭാരതസര്‍ക്കാര് പണം കൊടുക്കാന് തീരുമാനിച്ചു. പക്ഷേ, സാധാരണജനങ്ങള്‍ക്കിടയില് ഗാന്ധിജിയുടെ ഉപവാസത്തിനെതിരെ വന് വികാരപ്രകടനമാണ് ഉണ്ടായത്. 'ഗാന്ധി മരിച്ചോട്ടെ' എന്ന മുദ്രാവാക്യവുമായി ബിര്‍ള ഹൗസിനു മുന്നില് നടന്നിരുന്ന പ്രകടനങ്ങള് അന്നത്തെ സാധാരണക്കാരുടെ വികാരം വെളിപ്പെടുത്തുന്നതായിരുന്നു (സ്വാതന്ത്ര്യം അര്‍ദ്ധരാത്രില്, പുറം-411).\nലോകം മുഴുവന് സര്‍വ്വാദരണീയനായി കണ്ടിരുന്ന ഗാന്ധിജിയ്‌ക്കെതിരെ, അദ്ദേഹത്തിന്റെ പ്രവര്‍ത്തന രീതിയ്‌ക്കെതിരെ ഒരു നിശ്ശബ്ദ പരിവര്‍ത്തനം ഇന്ത്യ മുഴുവന് ഉരുത്തിരിയുകയായിരുന്നു. അതിലെ തീവ്രവാദി വിഭാഗം തന്നെയായിരുന്നു ഹിന്ദുമഹാസഭ. ഗാന്ധിജി വധിക്കപ്പെടുമ്പോള് ഹിന്ദുമഹാസഭയുടെ നേതാവ് അല്ലെങ്കില് അഖിലേന്ത്യാ അദ്ധ്യക്ഷന് നിര്‍മ്മല് ചന്ദ്ര ചാറ്റര്‍ജിയായിരുന്നു. പിന്നീട് സി.പി.എം നേതാവും എം.പിയുമായി മാറിയ അദ്ദേഹത്തിന്റെ മകനായിരുന്നു മുന് ലോക്‌സഭാ സ്പീക്കറും നിരവധി തവണ സി.പി.എം. എം.പിയുമായ സോമനാഥ ചാറ്റര്‍ജി. ഗാന്ധിവധത്തിന്റെ സമയത്ത് ഹിന്ദുമഹാസഭ പ്രസിഡണ്ടായിരുന്ന നിര്‍മ്മല് ചന്ദ്ര ചാറ്റര്‍ജി ഏതാനും മാസങ്ങള്‍ക്കകം ഹൈക്കോടതി ജഡ്ജിയും പിന്നീട് ലോക്‌സഭാംഗവും ഒക്കെയായി മാറുന്നത് ഭാരതം കണ്ടിരുന്നു. പാര്‍ലമെന്റിലേക്ക് നിര്‍മ്മല് ചന്ദ്ര ചാറ്റര്‍ജി കടന്നുവരുമ്പോള് ഗാന്ധിവധത്തിന്റെ ഉത്തരവാദിത്വവും പങ്കാളിത്തവും പറഞ്ഞ് അദ്ദേഹത്തിനെതിരെ പ്രതികരിക്കാന് ഒരു കോണ്‍ഗ്രസ്സുകാരനും ഉണ്ടായിരുന്നില്ല. ഇവിടെയാണ് കോണ്‍ഗ്രസ്സിന്റെ ഇരട്ടത്താപ്പ് പ്രകടമാകുന്നത്.\n1948 ജനുവരി 30 ന് ഗാന്ധിജി വധിക്കപ്പെടുമ്പോള് അത് അദ്ദേഹത്തിനെതിരായി നാലാമത്തെ അക്രമസംഭവമായിരുന്നു. നേരത്തെയുണ്ടായ അക്രമസംഭവങ്ങളില് പോലീസും സര്‍ക്കാരും ഗാന്ധിജിയ്ക്ക് സുരക്ഷയൊരുക്കിയിരുന്ന കോണ്‍ഗ്രസ് സംഘടനയും എന്ത് നടപടി സ്വീകരിച്ചു എന്നതുകൂടി പരിശോധിക്കുമ്പോഴാണ് എവിടെയൊക്കെയോ എന്തൊക്കെയോ ചീഞ്ഞുനാറുന്നു എന്ന് 70 വര്‍ഷം കഴിയുമ്പോഴും ബോദ്ധ്യപ്പെടുന്നത്. 1934 ജൂണ് 25 ന് പൂനയില് വച്ചായിരുന്നു ഗാന്ധിജിയ്‌ക്കെതിരെ ആദ്യ അക്രമം നടന്നത്. ഗാന്ധിജിയും സംഘവും രണ്ടു കാറുകളിലാണ് സഞ്ചരിച്ചിരുന്നത്. ഗാന്ധിജി സഞ്ചരിച്ചിരുന്ന കാര് റെയില്‍വേ ക്രോസില് കുടുങ്ങിയതു കാരണം വൈകിപ്പോയി. ആദ്യമെത്തിയ കാറിനു നേരെ ബോംബാക്രമണമുണ്ടായി. രണ്ടു പോലീസുകാരടക്കം ഒന്‍പത് പേര്‍ക്ക് പരിക്കേറ്റു. പക്ഷേ, കേസില് പ്രതികളെ പിടിക്കുകയോ ഗൂഢാലോചനയെ കുറിച്ച് അന്വേഷണം നടക്കുകയോ ഉണ്ടായില്ല. 1944 സെപ്റ്റംബറിലായിരുന്നു രണ്ടാമത്തെ സംഭവം. അന്ന് കത്തികൊണ്ട് ആക്രമിക്കാന് ശ്രമിക്കുകയായിരുന്നു. ഗാന്ധിവധത്തിന് പത്തുദിവസം മുന്‍പ് ജനുവരി 20 നായിരുന്നു മൂന്നാമത്തെ സംഭവം. മദന്‍ലാല് പഹ്വയുടെ നേതൃത്വത്തില് ബോംബാക്രമണമാണ് നടന്നത്. പഹ്വയെ അറസ്റ്റ് ചെയ്‌തെങ്കിലും ഗൂഢാലോചന സംബന്ധിച്ചോ ബന്ധപ്പെട്ട മറ്റുള്ളവരെ കുറിച്ചോ കാര്യമായ അന്വേഷണം ഉണ്ടായില്ല. അങ്ങനെയൊരു അന്വേഷണം ഉണ്ടായെങ്കില് ഗാന്ധിജി വധിക്കപ്പെടില്ലായിരുന്നു എന്ന് വധക്കേസ് പരിഗണിച്ച ജഡ്ജി ആത്മ ചരണ് തന്നെ പറഞ്ഞിട്ടുണ്ട്.\nഈ പിഴവുകള്‍ക്കു പിന്നില് ആരാണ്? ഗാന്ധിവധത്തിനു പിന്നില് എല്ലാ അന്വേഷണത്തിലും പരിശുദ്ധി തെളിയിച്ച ആര്.എസ്.എസ്സിനെ പഴിചാരി രക്ഷപ്പെടാനുള്ള ശ്രമമാണ് നടന്നത്. പുതിയ രേഖകളും തെളിവുകളും പുറത്തുവരുമ്പോള് അന്വേഷണത്തെ ഭയപ്പെടുന്നത് തെളിവുകള് മൂടിവെയ്ക്കാന് ആഗ്രഹിക്കുന്ന ആരോ ചിലരാണ്. അന്വേഷണം നടക്കട്ടെ. തെളിവുകള് പുറത്തുവരട്ടെ. എത്രകാലം മൂടിവെച്ചാലും സത്യം എന്നായാലും പുറത്തുവരും.\nഗന്ധിവധത്തിന്റെ ഗുണഭോക്താക്കള്-മുരളി പാറപ്പുറം\nമഹാത്മാ ഗാന്ധിയുടെ ആശയാദര്‍ശങ്ങളില് വിശ്വാസമൊന്നുമില്ലാതിരിക്കുമ്പോഴും ഗാന്ധി എന്ന പേരും ഗാന്ധിയന് പൈതൃകവും രാഷ്ട്രീയ മുതലെടുപ്പിന് ഉപയോഗിക്കുന്നതിന് യാതൊരു മടിയുമില്ലാത്തവരാണ് ഇടതുപാര്‍ട്ടികളും കോണ്‍ഗ്രസും. ഗാന്ധിവധവും അവര് ഇതിന് ആയുധമാക്കുന്നു. ആര്‍എസ്എസിനെയും സംഘപരിവാറിനെയും നേരിടുന്നതിനുവേണ്ടി അസത്യപ്രചാരണമാണ് ഇക്കാര്യത്തില് ഇരുപാര്‍ട്ടികളും വര്‍ഷങ്ങളായി നടത്തിക്കൊണ്ടിരിക്കുന്നത്. തങ്ങള് ഗാന്ധി ഭക്തരാണെന്ന് ജനങ്ങളെ തെറ്റിദ്ധരിപ്പിക്കാനുള്ള കുറുക്കുവഴിയെന്ന നിലയ്ക്കാണ് ഇക്കൂട്ടര് ഗാന്ധി വധത്തെ കാണുന്നത്.\nഗാന്ധിവധത്തിനുപിന്നില് ആര്‍എസ്എസാണെന്ന് മുഖ്യമന്ത്രി പിണറായി വിജയന് 2017 ഏപ്രില് 25 ന് നിയമസഭയില് നടത്തിയ പ്രസ്താവന ഇതിനുദാഹരണമാണ്. തികച്ചും അടിസ്ഥാനരഹിതമായാണ് പിണറായി ദുരുപദിഷ്ടമായ ഈ പ്രസ്താവന നടത്തിയതെന്ന് വിവരാവകാശ നിയമപ്രകാരം ലഭിച്ച മറുപടിയില് നിന്ന് വ്യക്തമായി. ആര്‍എസ്എസാണ് ഗാന്ധിവധത്തിനു പിന്നിലെന്ന് തെളിയിക്കുന്ന രേഖകളൊന്നും ലഭ്യമല്ലെന്നും, കൈവശമില്ലാത്ത രേഖകള് നല്‍കാനാവില്ലെന്നുമാണ് മുഖ്യമന്ത്രിയുടെ ഓഫീസ് മറുപടി നല്‍കിയത്.\nനിയമസഭയില് അംഗങ്ങള് പറയുന്ന കാര്യങ്ങള്‍ക്ക് പ്രത്യേക പരിരക്ഷയുണ്ട്. അസത്യം പറഞ്ഞാലും കേസെടുക്കാനാവില്ല. ഈ പഴുതുപയോഗിച്ചാണ് പിണറായി അസത്യപ്രസ്താവന നടത്തിയത്. മുന്‍പ് പല ഘട്ടങ്ങളിലും ഗാന്ധിവധവുമായി ബന്ധപ്പെടുത്തി ആര്‍എസ്എസിനെ അപകീര്‍ത്തിപ്പെടുത്താന് ശ്രമിച്ചതിന് പലര്‍ക്കും മാപ്പ് പറയേണ്ടിവന്നിട്ടുണ്ട്.\nപില്‍ക്കാലത്ത് പാര്‍ട്ടി വിട്ട് ആര്‍എസ്എസ് പക്ഷത്തേക്കു വന്ന വി.ടി. ഇന്ദുചൂഡന് സിപിഎം മുഖപത്രമായ 'ദേശാഭിമാനി'യുടെ പത്രാധിപരായിരിക്കെ പ്രസിദ്ധീകരിച്ച കലണ്ടറില് ജനുവരി 30 ഗാന്ധിയെ ആര്‍എസ്എസുകാര് വധിച്ച ദിവസം എന്ന് രേഖപ്പെടുത്തിയതിനെതിരെ പത്രത്തിന് നിരുപാധികം മാപ്പ് പറയേണ്ടിവന്നു. കടുത്ത സംഘപരിവാര് വിരുദ്ധനായ പ്രമുഖ പത്രപ്രവര്‍ത്തകന് എ.ജി. നൂറാനിക്കും ഇങ്ങനെ ചെയ്യേണ്ടിവന്നിട്ടുണ്ട്. ഗാന്ധിവധവും ആര്‍എസ്എസുമായി ബന്ധപ്പെടുത്തി പ്രസംഗിച്ചതിന് കോണ്‍ഗ്രസ് അധ്യക്ഷന് രാഹുല് ഗാന്ധി അപകീര്‍ത്തി കേസ് നേരിടുകയാണ്. കോടതിയില് ഉരുണ്ടുകളിച്ച രാഹുലിനോട്, മാപ്പുപറഞ്ഞ് കേസില്‍നിന്ന് ഒഴിവായിക്കൂടേയെന്ന് ഒരുഘട്ടത്തില് കോടതിതന്നെ ചോദിച്ചതാണ്.\nഗാന്ധിജി കൊലചെയ്യപ്പെട്ടതിന്റെ ഉത്തരവാദിത്വത്തില് നിന്ന് കോണ്‍ഗ്രസിനും ജവഹര്‍ലാല് നെഹ്‌റുവിന്റെ സര്‍ക്കാരിനും ഒരുതരത്തിലും ഒഴിഞ്ഞുമാറാനാവില്ല. പ്രധാനമന്ത്രിയായ നെഹ്‌റു ഒരര്‍ത്ഥത്തിലും ഗാന്ധിയനായിരുന്നില്ല. മഹാത്മാ ഗാന്ധിയുടെ ഉപദേശങ്ങളെക്കാള് മൗണ്ട് ബാറ്റന്റെ വാക്കുകള്‍ക്കാണ് നെഹ്‌റു വിലകല്‍പ്പിച്ചത്. ഉടുപ്പിലും നടപ്പിലും ഗാന്ധി വിരുദ്ധനായിരുന്ന നെഹ്‌റുവിന്റെ കോണ്‍ഗ്രസും ഇക്കാര്യത്തില് വ്യത്യസ്തമായിരുന്നില്ല. കേന്ദ്രത്തിലും സംസ്ഥാനങ്ങളിലും പതിറ്റാണ്ടുകളോളം ഭരിക്കാന് അവസരം ലഭിച്ചിട്ടും ഗാന്ധിജിയുടെ പൈതൃകം നിലനിര്‍ത്താന് കോണ്‍ഗ്രസ് യാതൊന്നും ചെയ്തില്ല. ഇത് മറച്ചുപിടിക്കാനാണ് ഇടയ്ക്കിടെ ഗാന്ധിവധത്തിന്റെ പേരില് ആര്‍എസ്എസിനെ വിമര്‍ശിക്കുന്നത്. തിരഞ്ഞെടുപ്പ് കാലത്ത് ഒരു അനുഷ്ഠാനമെന്നപോലെ പല കോണ്‍ഗ്രസ് നേതാക്കളും ഇത് ചെയ്യുന്നത് ശുദ്ധകാപട്യമാണ്.\nഗാന്ധിജിയുടെ കാഴ്ചപ്പാട് പിന്‍പറ്റാനോ ഗാന്ധിയന് തത്വങ്ങള് വിദ്യാഭ്യാസ,സാമൂഹ്യ, സാമ്പത്തിക രംഗങ്ങളില് പ്രാവര്‍ത്തികമാക്കാനോ പ്രധാനമന്ത്രി നെഹ്‌റു യാതൊരു താല്‍പ്പര്യവുമെടുത്തില്ല. ഇതിനുപകരം ഗാന്ധിയന് കോണ്‍ഗ്രസിനെത്തന്നെ നശിപ്പിക്കുകയാണ് നെഹ്‌റുവിയന് സോഷ്യലിസ്റ്റുകളും കോണ്‍ഗ്രസ് നേതാക്കളും ചെയ്തത്. ജീവിതത്തിന്റെ അന്ത്യകാലംവരെ നിരീശ്വരവാദിയായിരുന്ന നെഹ്‌റുവിന്റെ ഗുരു ഗാന്ധിജിയായിരുന്നില്ല. യൂറോപ്പിലെയും ചൈനയിലെയും ഇടതുപക്ഷ ചിന്തകരില്‍നിന്നാണ് നെഹ്‌റു പ്രചോദനം ഉള്‍ക്കൊണ്ടിരുന്നത്. താന് ഗാന്ധിയനാണെന്ന് ഒരിക്കലും അവകാശപ്പെടാതിരുന്ന നെഹ്‌റു യഥാര്‍ത്ഥത്തില് ഫാബിയന് സോഷ്യലിസ്റ്റായിരുന്നു. ഭഗവദ്ഗീതയുമായി താദാത്മ്യം പ്രാപിച്ച ഗാന്ധിജിയെ അപേക്ഷിച്ച് നെഹ്‌റു പേരിനു മാത്രമാണ് ഹിന്ദുവായിരുന്നത്.\nഇക്കാലത്ത് 'വലതുപക്ഷ രാഷ്ട്രീയം' 'വര്‍ഗീയം' എന്നൊക്കെ മുദ്രകുത്തപ്പെടുന്ന സത്യഗ്രഹം, ബ്രഹ്മചര്യം, അഹിംസ, രാമരാജ്യം എന്നിവയൊക്കെയായിരുന്നു ഗാന്ധിയന് കോണ്‍ഗ്രസിന്റെ ആദര്‍ശങ്ങള്. സോവിയറ്റ് മോഡല് സാമ്പത്തിക-വികസന മാതൃകകളും, ഹിന്ദുവിരുദ്ധമായ മാര്‍ക്‌സിയന് വിദ്യാഭ്യാസ നയങ്ങളുമാണ് നെഹ്‌റു സര്‍ക്കാര് പ്രാവര്‍ത്തികമാക്കിയത്. ഗാന്ധിജിയെ 'രാഷ്ട്രപിതാവ്' എന്ന് വിളിച്ചെങ്കിലും അദ്ദേഹം സ്വപ്‌നം കണ്ടതിന് വിരുദ്ധമായ ദിശയിലേക്ക് ഇന്ത്യയെ നയിക്കുകയാണ് നെഹ്‌റുവും കോണ്‍ഗ്രസും ചെയ്തത്.\nമഹാത്മാ ഗാന്ധിയുടെ ശരിയായ പൈതൃകം മുന്നോട്ടുകൊണ്ടുപോകണമെങ്കില് നെഹ്‌റൂവിയന് കോണ്‍ഗ്രസുകാര് വെളുത്ത കുര്‍ത്ത ധരിക്കുന്നതിനും കപടമതേതരത്വം പ്രസംഗിക്കുന്നതിനുമപ്പുറം വേറെ പലതും ചെയ്യേണ്ടതുണ്ടായിരുന്നു. നെഹ്‌റു കുടുംബത്തിലെ ആരുംതന്നെ ഗാന്ധിജിയുടേതുപോലെ ലളിത ജീവിതം നയിച്ചവരല്ല. നെഹ്‌റു മുതലുള്ളവര് ആഡംബരത്തിലും ആഭിജാത്യത്തിലുമാണ് വിശ്വസിച്ചത്. സ്വാഭാവികമായും കോണ്‍ഗ്രസ് നേതാക്കളില് ബഹുഭൂരിപക്ഷവും സമ്പന്നരുമായി.\nരാജ്യത്തിന്റെ സ്വത്തായ സ്ഥാപനങ്ങള്‍ക്കുപോലും നെഹ്‌റു കുടുംബത്തില്‍പ്പെട്ടവരുടെ പേരിടാനാണ് കോണ്‍ഗ്രസ് ശ്രദ്ധിച്ചത്. മഹാത്മാ ഗാന്ധിയുടെ പേര് റോഡുകള്‍ക്കുമാത്രമായി ചുരുക്കി എന്നുപറയാം. ഫിറോസുമായുള്ള വിവാഹംവഴി ഇന്ദിരാഗാന്ധി സ്വന്തമാക്കിയ 'ഗാന്ധി' എന്ന പേരില് മാത്രമായിരുന്നു കോണ്‍ഗ്രസിന് താല്‍പ്പര്യം. യാതൊരു അര്‍ഹതയുമില്ലാതിരുന്നിട്ടും ലജ്ജയേതുംകൂടാതെ 'ഗാന്ധി' എന്ന പേര് ഇന്ദിരയുടെ മക്കള് രണ്ടുപേരും, ചെറുമകന് രാഹുലും രാഷ്ട്രീയനേട്ടത്തിന് ഉപയോഗിക്കുകയാണ്. ഇന്ദിര തന്നെയും ഗാന്ധിയന് ആദര്‍ശങ്ങള്‍ക്ക് വിരുദ്ധമായ നിലയില് പ്രവര്‍ത്തിച്ച ഏകാധിപതിയും, രാഷ്ട്രീയ പ്രതിയോഗികളെ അടിച്ചമര്‍ത്തിയ ആളുമാണ്.\nനെഹ്‌റുവിന്റെ ഭരണകാലം മുതല് അഴിമതിയുടെ പര്യായമാണ് കോണ്‍ഗ്രസ്. അഴിമതി ആഗോള പ്രതിഭാസമെന്നാണല്ലോ ഇന്ദിരാഗാന്ധി പറഞ്ഞിട്ടുള്ളത്. സോണിയാ ഗാന്ധി നേതൃത്വം നല്‍കിയ രണ്ടാം യുപിഎ സര്‍ക്കാര് അഴിമതി രാജിന്റെ 'ക്ലൈമാക്‌സ്' ആയിരുന്നു. പാവപ്പെട്ട ജനങ്ങളുടെ ഉന്നമനത്തിനുവേണ്ടി ചെലവഴിക്കേണ്ട പണമാണ് നെഹ്‌റു കുടുംബം അധാര്‍മികമായി സ്വന്തമാക്കിയത്. ഇതിനൊക്കെ മറയിടാനുള്ള തന്ത്രമായാണ് ഗാന്ധിവധത്തിന്റെ പേരില് ആര്‍എസ്എസിനെതിരെ അവര് ദുരാരോപണങ്ങള് ഉന്നയിക്കുന്നത്. തങ്ങളുടെ ആശയപാപ്പരത്തം നികത്താനും നെഹ്‌റു കുടുംബവാഴ്ചയ്ക്ക് ഗാന്ധിയെന്ന ബിംബത്തെ ആശ്രയിക്കേണ്ടിവരുന്നു. രാഹുലിനെപ്പോലെ കഴിവോ വിശ്വാസ്യതയോ ഇല്ലാത്തവരാണ് ഇപ്പോള് കോണ്‍ഗ്രസിനെ നയിക്കുന്നത്. പാര്‍ട്ടിക്ക് ശക്തമായ നേതൃത്വം നല്‍കാന് ആളില്ലാത്തതും ഗാന്ധിജിയുടെ പിന്നിലൊളിക്കാന് കോണ്‍ഗ്രസിനെ പ്രേരിപ്പിക്കുന്നു.\nനെഹ്‌റൂവിയന് സോഷ്യലിസ്റ്റുകള് മാത്രമല്ല, കമ്യൂണിസ്റ്റുകളും ഗാന്ധിജിയെ തങ്ങളുടെ നായകനായി ഉയര്‍ത്തിക്കാട്ടുന്നു എന്നതാണ് വിരോധാഭാസം. തങ്ങള് പ്രതിനിധാനം ചെയ്യുന്ന അഹിംസ, നിരീശ്വരവാദം എന്നിവയെ നഖശിഖാന്തം എതിര്‍ക്കുന്നയാളായിരുന്നു ഗാന്ധി എന്ന സത്യത്തിനുനേരെ കമ്യൂണിസ്റ്റുകള് ബോധപൂര്‍വം കണ്ണടയ്ക്കുന്നു. വര്‍ഗസമരം എന്ന ആശയത്തിന്റെ നിശിത വിമര്‍ശകനായിരുന്നു ഗാന്ധിജി. ഗാന്ധിവധത്തിന്റെ പേരില് സിപിഎം ഉള്‍പ്പെടെയുള്ളവര് നടത്തിക്കൊണ്ടിരിക്കുന്നത് വിലകുറഞ്ഞ പ്രചാരണം മാത്രമാണ്.\nഏറെ ചര്‍ച്ച ചെയ്യപ്പെട്ട എം. സുകുമാരന്റെ 'പിതൃതര്‍പ്പണം' എന്ന കഥ അവസാനിക്കുന്നത് വിശ്വാസ്യത നശിച്ച കമ്യൂണിസ്റ്റ് ആശയങ്ങള്‍ക്കുമേല് ഗാന്ധിയന് ആദര്‍ശങ്ങളെയും ഭാരതീയമായ ആത്മീയതയേയും പ്രതിഷ്ഠിച്ചുകൊണ്ടാണ്. ഇന്ത്യന് കമ്യൂണിസ്റ്റുകള് ഇന്ന് പറഞ്ഞുനടക്കുന്ന പുത്തന് ഗാന്ധി പ്രേമം കാപട്യമല്ലെന്നുണ്ടെങ്കില് കാറല് മാര്‍ക്‌സിന്റെ ആശയങ്ങളും ഗാന്ധിയന് ദര്‍ശനങ്ങളും എങ്ങനെ പൊരുത്തപ്പെടുന്നുവെന്ന് വിശദീകരിക്കാന് അവര് ബാധ്യസ്ഥരാണ്. ഏകാധിപത്യത്തിന്റെയും ഹിംസയുടെയും പ്രതിരൂപങ്ങളായ മുന് സോവിയറ്റ് യൂണിയനിലെ ജോസഫ് സ്റ്റാലിനും ചെഗുവേരയുമുള്‍പ്പെടെയുള്ളവര് ആരാധ്യ വിഗ്രഹങ്ങളല്ലെന്ന് പ്രഖ്യാപിക്കുകയും വേണം.\nനെഹ്‌റു കുടുംബവാഴ്ചയുടെ തണലില് ജെഎന്‍യു പോലുള്ള വിദ്യാഭ്യാസ സ്ഥാപനങ്ങളില് ഗാന്ധിയന് പൈതൃകമല്ല, ഇടതു ചിന്താഗതികളാണ് സംരക്ഷിക്കപ്പെട്ടത്. കാലഹരണപ്പെട്ട ഇടതുപക്ഷ ചിന്തയുടെ കേന്ദ്രങ്ങളായി ഇത്തരം സ്ഥാപനങ്ങള് മാറിയത് കോണ്‍ഗ്രസിന്റെ പിന്തുണയോടെയാണ്. ഗാന്ധിയന് മൂല്യങ്ങള്‍ക്കും തത്വസംഹിതകള്‍ക്കും യാതൊരു വിലയും ഇവിടെയില്ല. മഹാത്മാഗാന്ധി മാത്രമല്ല, ഗറില്ലാ നേതാവായിരുന്ന ചെഗുവേരയുടേയും, ഇസ്ലാമിക ഭീകരവാദിയായിരുന്ന യാക്കൂബ് മേമന്റെയും ചിത്രങ്ങളാണല്ലോ ഇവര് ഉയര്‍ത്തിക്കാട്ടുന്നത്. അഹിംസയുടെ ആള്‍രൂപമായിരുന്ന ഗാന്ധിജിയില്‍നിന്ന് ഏറെ അകലെയാണ് ഇവര്.\n'കോണ്‍ഗ്രസ് മുക്ത ഭാരതം' ഇന്നൊരു യാഥാര്‍ത്ഥ്യമാണ്. 2013-ല് അന്ന് ഗുജറാത്ത് മുഖ്യമന്ത്രിയായിരുന്ന നരേന്ദ്ര മോദി ഈ ആശയം മുന്നോട്ടുവയ്ക്കുമ്പോള് അതൊരു വിദൂര സ്വപ്‌നമായിരുന്നു. എന്നാല് 2017 അവസാനം ഗുജറാത്തിലേയും ഹിമാചല്‍പ്രദേശിലേയും നിയമസഭാ തെരഞ്ഞെടുപ്പുകള് കൂടി കഴിഞ്ഞതോടെ ചെറുസംസ്ഥാനങ്ങളായ മേഘാലയയും മിസ്സോറാമും ഉള്‍പ്പെടെ നാല് സംസ്ഥാനങ്ങളില് മാത്രമായി കോണ്‍ഗ്രസ് ഭരണം ചുരുങ്ങിയിരിക്കുന്നു. പഞ്ചാബും കര്‍ണാടകയുമാണ് മറ്റ് സംസ്ഥാനങ്ങള്. ഗാന്ധിയന് ആദര്‍ശങ്ങളെ വഞ്ചിച്ചതാണ് ഈ അവസ്ഥയ്ക്ക് കാരണം.\nകമ്യൂണിസ്റ്റ് പാര്‍ട്ടികള്‍ക്ക് ബാലികേറാമലയായി ഇന്നും ഇന്ത്യ അവശേഷിക്കുന്നതിന് കാരണം ഹൈന്ദവമായ ആത്മീയതയും, അതില് ആഴത്തില് വേരോടിയ ഗാന്ധിയന് ചിന്തകളുമാണ്. അന്യവല്‍ക്കരിക്കപ്പെട്ട കോണ്‍ഗ്രസ്-ഇടതുപാര്‍ട്ടികള് ഗാന്ധിവധത്തെ പ്രചാരണായുധമാക്കി നിലനില്‍പ്പിനുവേണ്ടി പോരാടുകയാണ്. എന്തൊക്കെ കുപ്രചാരണങ്ങള് നടത്തിയാലും സത്യത്തെ ദൈവമായിക്കണ്ട ഗാന്ധിജിയുടെ നാട്ടില് ഇവര്‍ക്ക് വിജയിക്കാനാവില്ല.\nആര്‍ഷഭാരതത്തിന്റെ ആത്മാവിഷ്‌കാരമായിരുന്നു മഹാത്മാഗാന്ധി. അതേ ഭാരതത്തിന്റെ ഹൃദയസ്പന്ദനമാണ് രാഷ്ട്രീയ സ്വയംസേവക സംഘം. അതുകൊണ്ടുതന്നെ ഗാന്ധിജിയും സംഘവും ഒരേ ലക്ഷ്യത്തിലേക്കു കുതിക്കുന്ന രണ്ട് വഴിത്താരകളാണ്. പലപ്പോഴും ഒരുമിച്ചും ചിലപ്പോള് ഒരേ താളത്തിലും വേഗത്തിലും സമാന്തരമായും അത് മുന്നോട്ടുപോയി. പരസ്പരം അംഗീകരിച്ചും ആദരിച്ചും ആശയാദര്‍ശങ്ങള് കൈമാറിയും എന്നാല് ചിലപ്പോള് കാഴ്ചപ്പാടിലെ വ്യത്യാസങ്ങള് പങ്കുവെച്ചും പ്രവര്‍ത്തിച്ചു.\nവിപ്ലവപ്രസ്ഥാനങ്ങളിലും കോണ്‍ഗ്രസ്സിലും സജീവമായി പ്രവര്‍ത്തിച്ച് നേതൃസ്ഥാനം അലങ്കരിച്ചിരുന്ന ആര്.എസ്.എസ് സ്ഥാപകനായ ഡോ. ഹെഡ്‌ഗേവാര് ഗാന്ധിജിയുടെ ജീവിത വീക്ഷണവും ആശയങ്ങളും സ്വയമുള്‍ക്കൊണ്ടിരുന്നു. സാമ്രാജ്യത്വത്തിനെതിരായ ജനകീയ പ്രക്ഷോഭത്തിന് നേതൃത്വം നല്‍കാന് ഏറ്റവും യോഗ്യനായ നേതാവ് ഗാന്ധിജിയാണെന്ന് അദ്ദേഹം കരുതി. ഗാന്ധിജിയുടെ സാമ്രാജ്യത്വവിരുദ്ധ സമീപനം സ്വാതന്ത്ര്യസമരത്തില് ഭാരതീയ മൂല്യങ്ങളോടുള്ള അടുപ്പം, ഭാഷ, സിദ്ധാന്തം എന്നിവയിലുള്ള ഭാരതീയ കാഴ്ചപ്പാട് എന്നിവയാണ് ഹെഡ്‌ഗേവാറിനെ ഗാന്ധിജിയോട് കൂടുതല് അടുപ്പിച്ചത്. ആര്.എസ്.എസ്. സ്ഥാപിക്കുന്നതിന് മുമ്പും അതിനുശേഷവും ഹെഡ്‌ഗേവാര് മഹാത്മാഗാന്ധിയുടെ നേതൃത്വത്തിലുള്ള പ്രക്ഷോഭങ്ങളില് പൂര്‍ണ്ണ പ്രതിബദ്ധതയോടെ പങ്കെടുത്തിരുന്നു. സ്വാതന്ത്ര്യത്തിന്റെ വിഷയത്തില് ഹെഡ്‌ഗേവാര് ഗാന്ധിജിയുടെ മാര്‍ഗ്ഗം അംഗീകരിച്ചു. നിസ്സഹകരണ - നിയമലംഘന സമരകാലങ്ങളില് അദ്ദേഹവും സംഘത്തിന്റെ അര്‍ധ സൈനിക പരിശീലനം നേടിയ സ്വയംസേവകരും അഹിംസയെന്ന ഗാന്ധിജിയുടെ ശപഥത്തെ അവസാനം വരെ നെഞ്ചേറ്റി. എന്നാല് സ്വാതന്ത്ര്യത്തിനായി വിപ്ലവ മാര്‍ഗ്ഗങ്ങളുള്‍പ്പെടെ മറ്റു മാര്‍ഗ്ഗങ്ങള് അവലംബിക്കുന്നവരുടെ ആത്മാര്‍ത്ഥതയേയും ദേശസ്‌നേഹത്തേയും ചോദ്യം ചെയ്യുന്നതിനോട് ഹെഡ്‌ഗേവാര് യോജിച്ചിരുന്നില്ല.\nഗാന്ധിജിയുടെ ആഹ്വാനപ്രകാരം നിസ്സഹകരണ സമരത്തില് പങ്കെടുത്ത് ഒരു വര്‍ഷക്കാലം ജയില് ശിക്ഷ അനുഭവിച്ച് പുറത്തിറങ്ങിയ സമയം 1922 ഒക്‌ടോ. 2ന് കോണ്‍ഗ്രസ്സിന്റെ ആഭിമുഖ്യത്തില് നടന്ന ഗാന്ധിജയന്തി പരിപാടിയില് അധ്യക്ഷനായിരുന്നത് ഹെഡ്‌ഗേവാറായിരുന്നു. മഹാത്മാഗാന്ധിയുടെ ഏറ്റവും വലിയ ഗുണം ലക്ഷ്യത്തെ സാധൂകരിക്കാനുള്ള അദ്ദേഹത്തിന്റെ മഹത്തായ ത്യാഗസന്നദ്ധതയാണെന്നും ജനങ്ങള് അദ്ദേഹത്തിന്റെ ആശയങ്ങള് പ്രായോഗിക ജീവിതത്തില് നടപ്പില് വരുത്തണമെന്നും അദ്ദേഹം ആ പ്രഭാഷണത്തില് ആവശ്യപ്പെട്ടു. 1934 ഫെബ്രുവരിയില് ഡോ. ഹെഡ്‌ഗേവാര് ഗാന്ധിജിയുടെ പ്രധാന ആശയമായ സ്വദേശി വസ്തുക്കളുടെ ഉപയോഗത്തെ സംബന്ധിച്ച് നാഗ്പൂരില് സ്വയംസേവകരുടെ മൂന്നു ദിവസത്തെ ബൈഠക്ക് സംഘടിപ്പിച്ചിരുന്നു. അതില് സ്വദേശീ കാഴ്ചപ്പാടിന്റെ പ്രാധാന്യം അദ്ദേഹം വ്യക്തമാക്കുകയും സ്വദേശി ശീലിക്കാന് നിര്‍ദ്ദേശിക്കുകയും ചെയ്തു.\nസ്വാതന്ത്ര്യസമരകാലത്ത് ഗാന്ധിജി സാമൂഹ്യസമരസതയ്ക്കുവേണ്ടി ഏറെ പ്രയത്‌നിച്ചിരുന്നു. അയിത്തവും അസ്പൃശ്യതയും ഇല്ലാതാക്കാന് 1933 നവംബര് 17ന് ഹരിജനയാത്ര ആരംഭിച്ചു. കോണ്‍ഗ്രസ് പരിപാടി അംഗീകരിച്ചെങ്കിലും പ്രവര്‍ത്തകരുടെ ഭാഗത്തുനിന്നും ആത്മാര്‍ത്ഥമായ സഹകരണം ലഭിച്ചില്ല. ഹരിജന് യാത്രയെ ഒരേ സമയം അംബേദ്ക്കറും ഹിന്ദുമഹാസഭയുടെ പല നേതാക്കന്മാരും എതിര്‍ത്തു. അംബേദ്ക്കര് ഇതിനെ നാട്യമെന്നും കാപട്യമെന്നും വിളിച്ചു. ഹിന്ദുമതമൗലികവാദികള് മതത്തിനു നേരെയുള്ള അക്രമമായിക്കണ്ടു. ഇവര് പല സ്ഥലങ്ങളിലും കരിങ്കൊടി കാണിച്ചു. എന്നാല് ഡോക്ടര് ഹെഡ്‌ഗേവാര്, സാമൂഹ്യ സമത്വത്തിനുവേണ്ടി ചെയ്യുന്ന എല്ലാകാര്യവും ഹിന്ദുസമൂഹത്തെ ബലപ്പെടുത്തുമെന്നും അത്തരം എല്ലാ പരിശ്രമങ്ങളേയും പ്രോത്സാഹിപ്പിക്കണമെന്നും സ്വയംസേവകരോട് നിര്‍ദ്ദേശിക്കുകയാണ് ചെയ്തത്. ഇതേത്തുടര്‍ന്ന് സംഘത്തിന് സ്വാധീനമുള്ള പ്രദേശങ്ങളില് സ്വയംസേവകര് മുന്നോട്ട് വന്നു പരിപാടി വിജയിപ്പിക്കുവാനുള്ള പ്രവര്‍ത്തനത്തില് ഏര്‍പ്പെട്ടു. 1933 നവം.5ന് നാഗ്പൂരില് നടന്ന സ്വാഗതസംഘയോഗത്തില് മഹാത്മജി നേരിട്ട് പങ്കെടുത്തു. ആര്.എസ്.എസ്സിന്റെ അഖിലഭാരതീയ കാര്യകര്‍ത്താവ് മാര്‍ത്താണ്ഡറാവു ജോഗിന്റെയും മറ്റൊരു പ്രമുഖകാര്യകര്‍ത്താവും 'മഹാരാഷ്ട്ര' പത്രത്തിന്റെ എഡിറ്ററുമായ ഓഗ്ലേയുടെയും നേതൃത്വത്തില് പരിപാടി വന്‍വിജയമാക്കിത്തീര്‍ത്തു. നാഗ്പൂരിലെ സമ്മേളനം ജനപങ്കാളിത്തം, അച്ചടക്കം, വ്യവസ്ഥ എന്നീ കാര്യകളില് അവിസ്മരണീയമായിത്തീര്‍ന്നു. മധ്യസംസ്ഥാനങ്ങളില് സംഘത്തിന് ശക്തിയുള്ള പ്രദേശങ്ങളിലെല്ലാം ഗാന്ധിജിയുടെ യാത്രയ്ക്ക് സ്വയംസേവകരുടെ വലിയ പിന്തുണ ലഭിച്ചു.\nവാര്‍ദ്ധാ ശിബിര സന്ദര്‍ശനം\nആര്.എസ്.എസ് 1925-ല് നാഗ്പൂരില് ആരംഭിച്ചതിനുശേഷം പതുക്കെ എന്നാല് ക്രമബദ്ധമായും വ്യവസ്ഥാപിതമായും വളര്‍ന്നുകൊണ്ടിരുന്നു. നാഗ്പൂര് കഴിഞ്ഞാല് ആര്.എസ്.എസ്സിന് ഏറ്റവുമധികം ശക്തിയുള്ള സ്ഥലമായിരുന്നു വാര്‍ദ്ധ. ഗാന്ധിജിയുടെ ആസ്ഥാനവും വാര്‍ദ്ധയിലായിരുന്നു. അവിടെ നടക്കുന്ന ശാഖ അദ്ദേഹം നിരീക്ഷിക്കാറുണ്ടായിരുന്നു. 1934 ഡിസംബറില് സംഘത്തിന്റെ ശീതകാല ശിബിരം വാര്‍ദ്ധയില് നടത്താന് തീരുമാനിച്ചു. ശിബിരത്തിന് രണ്ടാഴ്ച മുമ്പുതന്നെ സ്വയംസേവകര് ഒരുക്കങ്ങള് തുടങ്ങിയിരുന്നു. സ്വയംസേവകരുടെ പ്രതിബദ്ധതയും പരസ്പരസ്‌നേഹവും സഹകരണവും അച്ചടക്കവും ഗാന്ധിജി സൂക്ഷ്മതയോടെ നിരീക്ഷിച്ചു. അദ്ദേഹം ശിബിരം സന്ദര്‍ശിക്കാന് ആഗ്രഹിച്ചു. ആഗ്രഹം തന്റെ അടുത്ത അനുയായിയായ മഹാദേവ് ദേശായിയെ അറിയിച്ചു. ദേശായി അവിടത്തെ മുതിര്‍ന്ന സംഘ കാര്യകര്‍ത്താവായിരുന്ന അപ്പാജി ജോഷിക്ക് ഗാന്ധിജിയുടെ ആഗ്രഹം അറിയിച്ചുകൊണ്ട് കത്തെഴുതി. കത്ത് കിട്ടിയ ഉടന്‍തന്നെ അപ്പാജി ഗാന്ധിജിയുടെ ആശ്രമത്തിലെത്തി അദ്ദേഹത്തിന്റെ സൗകര്യമനുസരിച്ച് ശിബിരം സന്ദര്‍ശിക്കാന് ക്ഷണിച്ചു. തുടര്‍ന്ന് 1934 ഡിസംബര് 25ന് ജമ്‌നലാല് ബജാജ്, മീരാബന്, മഹാദേവ് ദേശായി തുടങ്ങിയ ആശ്രമവാസികളോടൊപ്പം ഗാന്ധിജി ശിബിരം സന്ദര്‍ശിച്ചു. രാവിലെ6മണിക്ക് ശിബിരത്തിലെത്തിയ അവര് മറ്റ് സ്വയംസേവകരെപ്പോലെ ആദ്യം ഭഗവധ്വജത്തിന് പ്രണാമമര്‍പ്പിച്ചു. തുടര്‍ന്ന് രാവിലത്തെ പരിശീലനവും മറ്റ് കാര്യപരിപാടികളും കണ്ടതിന് ശേഷം സ്വയംസേവകരെ കാണാനും സംസാരിക്കാനുമുള്ള ഇച്ഛ പ്രകടിപ്പിച്ചു. അദ്ദേഹം സ്വയംസേവകരോട് സംഘത്തിന്റെ സാമൂഹ്യദര്‍ശനം, ഉദ്ദേശ്യം, അച്ചടക്കം എന്നിവയെക്കുറിച്ച് നിരവധി ചോദ്യങ്ങള് ചോദിച്ചു. ഒരു സ്വയംസേവകനോട് ചോദിച്ചത്, ഈ ശിബിരത്തില് രാമന്റേയും കൃഷ്ണന്റെയും ചിത്രങ്ങള് തൂക്കിയിരിക്കുന്നു. നിങ്ങള് ശിവനേയും ഗണപതിയേയും ഈശ്വരന്‍മാരായി കാണുന്നില്ലേ എന്നാണ്. 'തങ്ങള് രാഷ്ട്രനായകന്മാരുടെ ചിത്രമാണ് ഇവിടെ തൂക്കിയിട്ടിരിക്കുന്നത്; ഭഗവാന്‍മാരുടേതല്ല.' എന്ന പരിപക്വമായ ഉത്തരം കേട്ട് അദ്ദേഹം ആശ്ചര്യചകിതനായി. സ്വയംസേവകര് സ്വന്തം ചിലവിലാണ് ശിബിരത്തിലെത്തിയത് എന്ന് അറിഞ്ഞപ്പോള് അത്ഭുതംകൂറി.\nഗാന്ധിജി സ്വയംസേവകരുടെ ജാതി അറിയാന് ആഗ്രഹം പ്രകടിപ്പിച്ചു. സംഘത്തില് ബ്രാഹ്മണനും അബ്രാഹ്മണനും ഉയര്‍ന്നവര് എന്നും താണവര് എന്നും പറയുന്ന ജാതിക്കാര് ഒരുമിച്ചിരുന്ന് ഭക്ഷണം കഴിക്കുകയും കളിക്കുകയും ഉറങ്ങുകയും ചെയ്യുന്നു എന്ന് അറിഞ്ഞപ്പോള് ഗാന്ധിജിക്ക് അത്യന്തം ആശ്ചര്യവും സന്തോഷവും തോന്നി. തങ്ങള്‍ക്ക് ആരുടേയും ജാതി അറിയില്ലെന്നും അത് അന്വേഷിക്കാറില്ലെന്നും അവര് ഉത്തരം നല്‍കി. 1500 ഓളം സ്വയംസേവകര് ദിവസങ്ങളോളം ജാതിഭേദമില്ലാതെ ഒരുമിച്ച് കഴിയുക എന്നുള്ളത് ആ കാലത്ത് ആശ്ചര്യജനകമായിരുന്നു.\nതുടര്‍ന്ന് സംഘസ്ഥാപകനെക്കുറിച്ച് അറിയാനും കാണാനും ഗാന്ധിജി ആഗ്രഹം പ്രകടിപ്പിച്ചു. തൊട്ടടുത്ത ദിവസം, അതായത് ഡിസ.26ന് ശിബിരത്തില് എത്തിയ ഡോ. ഹെഡ്‌ഗേവാര് ഗാന്ധിജി ശിബിരം സന്ദര്‍ശിച്ച വിവരം അറിഞ്ഞ് രണ്ടു സുഹൃത്തുക്കളേയും കൂട്ടി മുന്‍കൂട്ടി നിശ്ചയിച്ച പ്രകാരം രാത്രി 8.30ന് ഗാന്ധിജിയെ കാണാന് പോയി. തുടര്‍ന്ന് രണ്ട് രാഷ്ട്രനായകന്മാര് തമ്മില് നടന്ന സംഭാഷണം യക്ഷ-യുധിഷ്ഠിര സംവാദത്തിന് തുല്ല്യമായിരുന്നു എന്ന് ചരിത്രം രേഖപ്പെടുത്തുന്നു. സംഘത്തിന്റെ പ്രവര്‍ത്തനരീതിയെക്കുറിച്ചും വ്യക്തിനിര്‍മ്മാണ പദ്ധതിയെക്കുറിച്ചും സാമ്പത്തിക സമാഹരണത്തെക്കുറിച്ചും അച്ചടക്കം, ജാതിചിന്ത ഇല്ലായ്മ എന്നിവയെക്കുറിച്ചുമെല്ലാം ഹെഡ്‌ഗേവാറുമായി ഗാന്ധിജി വിശദമായി സംസാരിച്ചു. ഡോ. ഹെഡ്‌ഗേവാര് ജോലിയും വിവാഹവുമുപേക്ഷിച്ച് രാഷ്ട്രകാര്യത്തിനായി ജീവിതം സമര്‍പ്പിച്ചു എന്നറിഞ്ഞപ്പോള് ഗാന്ധിജി ഏറെ പ്രസന്നനായി. സംഘപ്രവര്‍ത്തനത്തിന് ശുഭാശംസകള് നേര്‍ന്നുകൊണ്ടാണ് ആ കൂടിക്കാഴ്ച സമാപിച്ചത്.\n1947ലെ വിഭജനത്തെ തുടര്‍ന്നുള്ള സംഭവഗതികളാണ് വീണ്ടും സംഘവുമായി ബന്ധപ്പെടാന് മഹാത്മാഗാന്ധിക്ക് പ്രേരണയായത്. രാജ്യത്തിന്റെ പലഭാഗങ്ങളില് വര്‍ഗ്ഗീയ സംഘര്‍ഷം നടക്കുന്നു. അതിന് അയവുവരുത്താന് സംഘത്തിന് എന്തെങ്കിലും സഹായം ചെയ്യാന് സാധിക്കുമോ എന്ന ഉദ്ദേശ്യത്തോടെയാണ് അന്നത്തെ സര്‍സംഘചാലക് ഗുരുജിഗോള്‍വല്‍ക്കറെ കാണാന് ആഗ്രഹിച്ചുകൊണ്ട് ഗാന്ധിജി അദ്ദേഹത്തിന് സന്ദേശമയച്ചത്. സന്ദേശം കിട്ടിയ ഉടന്‍തന്നെ സപ്തംബര് 12ന് ഗുരുജി ബിര്‍ളാ മന്ദിറില് എത്തി മഹാത്മജിയുമായി കൂടിക്കാഴ്ച നടത്തി. സമുദായങ്ങള് തമ്മില് സംഘര്‍ഷം ഒഴിവാക്കേണ്ടതിന്റെ ആവശ്യകതയില് ഗാന്ധിജിയുടെ കാഴ്ചപ്പാടിനോട് പൂര്‍ണ്ണയോജിപ്പാണ് ഉള്ളതെന്നും സമാധാനപരമായ അന്തരീക്ഷത്തിനായി ഒരു സംഘടന എന്ന നിലയില് പൂര്‍ണ്ണമായ സഹകരണം സംഘത്തിന്റെ ഭാഗത്തുനിന്നും ഉണ്ടാകുമെന്നും ഗുരുജി ഗാന്ധിജിക്ക് ഉറപ്പ് നല്‍കി. തുടര്‍ന്ന് അന്ന് വൈകുന്നേരത്തെ പതിവ് പ്രാര്‍ത്ഥനാ യോഗത്തില് ഗുരുജി ഗോള്‍വള്‍ക്കറുമായുള്ള കൂടിക്കാഴ്ചയും സമാധാനം നിലനിര്‍ത്താനാവശ്യമായ എല്ലാ സഹായസഹകരണങ്ങളും ഗുരുജി വാഗ്ദാനം ചെയ്തതും ഗാന്ധിജി എടുത്തു പറഞ്ഞു.\nകൂടാതെ അന്ന് നടന്ന കൂടിക്കാഴ്ചയില് സ്വയംസേവകരെ അഭിസംബോധന ചെയ്യാനുള്ള അവസരം ഉണ്ടാക്കിത്തരണമെന്ന് ഗാന്ധിജി ഗുരുജിയോട് അഭ്യര്‍ത്ഥിച്ചു. അതേത്തുടര്‍ന്ന് സപ്തംബര് 16ന് ദല്‍ഹിയിലെ ഭാംഗി കോളനിയില് 500 ഓളം സ്വയംസേവകരെ സംഘടിപ്പിച്ചുകൊണ്ട് ഒരു പരിപാടി ഏര്‍പ്പാടാക്കി. അതില് 13 വര്‍ഷം മുന്നെ വാര്‍ദ്ധ ക്യാമ്പ് സന്ദര്‍ശിച്ചതിന്റെ അനുഭവം സ്മരിച്ചുകൊണ്ടാണ് ഗാന്ധിജി പ്രസംഗം ആരംഭിച്ചത്. 'കുറച്ചുവര്‍ഷങ്ങള്‍ക്കു മുമ്പ് സംഘസ്ഥാപകന് ജീവിച്ചിരുന്ന കാലത്ത് വാര്‍ദ്ധയില് സംഘത്തിന്റെ ക്യാമ്പ് സന്ദര്‍ശിച്ചിരുന്നു. അവിടത്തെ അച്ചടക്കവും ലാളിത്യവും ഒരുതരത്തിലുമുള്ള ഉച്ചനീചത്വമില്ലായ്മയും എന്നെ അത്ഭുതപ്പെടുത്തിയിരുന്നു. ഉയര്‍ന്ന ചിന്താഗതിയും ഉറച്ച ലക്ഷ്യബോധവും മാനവസേവനത്തിലധിഷ്ഠിതമായ പ്രത്യയശാസ്ത്രവും ആത്മസമര്‍പ്പണവുമുള്ള ഒരു സംഘടനയ്ക്ക് ഒരിക്കലും പരാജയപ്പെടാനാകില്ലെന്ന് മാത്രമല്ല അനുദിനം കരുത്താര്‍ജ്ജിച്ച് വളരുകയും ചെയ്യും.'' ഗാന്ധിജിയ്ക്ക് സംഘത്തെക്കുറിച്ചുള്ള അഭിപ്രായം ഇതായിരിക്കെ എന്തിന് സംഘം അദ്ദേഹത്തെ വധിക്കണം?\nഗാന്ധിജി കൊല്ലപ്പെട്ട 1948 ജനു. 30ന് ഗുരുജി ഗോള്‍വല്‍ക്കര് മദ്രാസില് ഒരു സംഘപരിപാടിയില് പങ്കെടുത്തുകൊണ്ടിരിക്കുകയായിരുന്നു. വാര്‍ത്തയറിഞ്ഞ ഉടന് അദ്ദേഹം പ്രധാനമന്ത്രി നെഹ്‌റു, ഉപപ്രധാനമന്ത്രി പട്ടേല്, ഗാന്ധിജിയുടെ മകന് ദേവദാസ് ഗാന്ധി എന്നിവര്‍ക്ക് ദുഃഖവും അനുശോചനവുമറിയിച്ചുകൊണ്ട് ടെലിഗ്രാമയക്കുകയും മറ്റ് പരിപാടികള് റദ്ദ് ചെയ്തുകൊണ്ട് നാഗ്പൂരിലേക്ക് മടങ്ങുകയും ചെയ്തു. രാജ്യമാകമാനം സംഘശാഖകളില് 13 ദിവസത്തെ ദുഃഖാചരണം നടത്താനും, നിശ്ചയിച്ച എല്ലാ പരിപാടികളും റദ്ദുചെയ്യാനും നിര്‍ദ്ദേശിച്ചുകൊണ്ട് ഗുരുജി സന്ദേശമയച്ചു. സന്ദേശങ്ങളില് ഒന്ന് ഇങ്ങനെയായിരുന്നു. ''വിവേകശൂന്യവും ചിന്താശേഷി നഷ്ടപ്പെട്ടവനും ക്രൂരനുമായ ഒരു വ്യക്തിയുടെ ഈ പ്രവൃത്തി നമ്മുടെ സമൂഹത്തെ ലോകത്തിനു മുമ്പില് അപഹാസ്യമാക്കിയിരിക്കുകയാണ്. ഒരു ശത്രുരാജ്യത്തുള്ളയാള് ഇതു ചെയ്താല് പോലും ന്യായീകരണമില്ലാത്തവിധം മാപ്പര്‍ഹിക്കുന്നില്ല. കാരണം പൂജ്യ മഹാത്മജിയുടെ ജീവിതവും സന്ദേശവും രാജ്യാതിര്‍ത്തികളിലോ പ്രത്യേക വിഭാഗങ്ങളിലോ മാത്രം ഒതുങ്ങി നില്‍ക്കാത്തവിധം സാര്‍വ്വജനീനവും വിശ്വമാനവികതയേയും മനുഷ്യപുരോഗതിയേയും പ്രതിഫലിപ്പിക്കുന്നതുമാണ്. പക്ഷെ ഈ മഹാദ്രോഹം ചെയ്ത കുറ്റവാളികള് ഇവിടെത്തന്നെയുള്ളവരാണ്. എല്ലാ ജാതീയ-വംശീയ വ്യത്യാസങ്ങള്‍ക്കുമുപരിയായി ജനതയെ ഒരുമിപ്പിക്കാന് ശ്രമിച്ച ഈ മഹാനായ നേതാവിനോട് ഇങ്ങനെ ചെയ്ത കുറ്റവാളികളാരായാലും അവര് മാപ്പര്‍ഹിക്കുന്നില്ല. നിയമം അനുശാസിക്കുന്ന എത്ര കടുത്ത ശിക്ഷയും ഈ ക്രൂരകൃത്യം വച്ചുനോക്കുമ്പോള് വളരെ ചെറുതായിരിക്കും.''\nഗാന്ധിജിയുടെ ജീവിതവും ദര്‍ശനവും രാഷ്ട്രീയ സ്വയംസേവകസംഘത്തിന് എന്നും മാതൃകയും പ്രേരണയുമായിരുന്നു. ഗാന്ധിജിയുടെ സ്വപ്‌നങ്ങള് പ്രാവര്‍ത്തികമാക്കാന് ആത്മാര്‍ത്ഥമായി പ്രവര്‍ത്തിക്കുന്ന സംഘടനയാണ് സംഘം. നിത്യവും പ്രഭാതത്തില് ചൊല്ലുന്ന ഏകാത്മതാസ്‌തോത്രത്തില് എപ്പോഴും സ്മരിക്കേണ്ട മഹാന്മാരുടെ ഗണത്തില് ഗാന്ധിജിയുടെ പേരും പരാമര്‍ശിക്കുന്നുണ്ട്. ഭാരതത്തിന്റെ സ്വാതന്ത്ര്യത്തിന്റെ സുവര്‍ണ്ണ ജയന്തി ആഘോഷത്തോടനുബന്ധിച്ച് 1997 ഒക്‌ടോബര് 2ന് ഗാന്ധിജയന്തിദിനത്തില് സംഘടിപ്പിച്ച ലക്ഷങ്ങള് അണിനിരന്ന മഹാറാലിയെ അഭിസംബോധന ചെയ്തുകൊണ്ട് അന്നത്തെ സര്‍സംഘചാലക് പ്രൊഫ. രാജേന്ദ്രസിംഗ് പ്രഖ്യാപിച്ചത്, 'ഗാന്ധിജി ഭാരതമാതാവിന്റെ ഏറ്റവും മഹാന്‍മാരായ പുത്രന്‍മാരില് ഒരാളാണ്, നവരത്‌നങ്ങളില് ഏറ്റവും തിളക്കമാര്‍ന്ന രത്‌നമാണ്' എന്നാണ്.\nആരായിരുന്നു ഗോഡ്‌സെ ?—കൃഷ്ണ കെ. വാരിയത്ത്\nഅനേക നൂറ്റാണ്ടുകളായി തുടര്‍ന്നു വന്ന അടിമത്തത്തിന്റെ അന്ധകാരത്തിനു ശേഷം സ്വാതന്ത്ര്യത്തിലേക്ക് മിഴി തുറന്ന, പുരോഗതിയിലേക്ക് പിച്ചവയ്ക്കാന് ആഗ്രഹിച്ച ഭാരതത്തിന്റെ വഴിയില് ഇടിത്തീ പോലെ വന്നുവീണ മഹാദുരന്തമായിരുന്നു മഹാത്മാഗാന്ധിയുടെ കൊലപാതകം. നാഥുറാം ഗോഡ്‌സെയുടെ തോക്കില്‍നിന്നുതിര്‍ന്ന വെടിയുണ്ടകള് തകര്‍ത്തത് സത്യാന്വേഷണത്തിന്റെ അവസാന വാക്കായ, യതി തുല്യനായ മഹാത്മാവിന്റെ നെഞ്ചിന്‍കൂടുമാത്രമായിരുന്നില്ല മറിച്ച് ഒരു രാജ്യത്തിന്റെ സ്വപ്‌നങ്ങള്‍ക്കൂടിയായിരുന്നു. അത് കീഴ്‌മേല് മറിച്ചത് ഭാരതത്തിന്റെ നിയതിയെത്തന്നെയായിരുന്നു. കേവലം നടുക്കുന്ന ഒരു കൊലപാതകം എന്നതിനപ്പുറം ആ സംഭവം ഈ രാജ്യത്തിനും ജനതയ്ക്കും ഉണ്ടാക്കിയ നഷ്ടങ്ങളെക്കുറിച്ച് ഒരു കാലത്തും വേണ്ടത്ര ചര്‍ച്ചകള് നടന്നിട്ടില്ല. അതുകൊണ്ടുതന്നെ കൊലപാതകിയായ നാഥുറാം ഗോഡ്‌സെ പലര്‍ക്കും തീവ്ര ദേശീയതയുടെ പ്രതീകമാണ്, ചിലര്‍ക്കയാള് ആരാധനാ വിഗ്രഹമാണ്!\nവാസ്തവത്തില് ആരായിരുന്നു അയാള്? 1910 മെയ് 19 ന് പൂനെയിലെ ഒരു സാധാരണ ചിത്പാവന് ബ്രാഹ്മണകുടുംബത്തിലായിരുന്നു ജനനം. പത്താം ക്ലാസോടുകൂടി ഔപചാരിക വിദ്യാഭ്യാസം അവസാനിപ്പിച്ചു. പ്രദേശത്ത് സാമാന്യമായി വേരോട്ടമുണ്ടായിരുന്ന രാഷ്ട്രീയ സ്വയംസേവക സംഘത്തിന്റെ ശാഖകളിലും അയാള് എത്തപ്പെട്ടു. വ്യക്തിനിര്‍മ്മാണത്തിലൂടെ രാഷ്ട്ര നിര്‍മ്മാണം എന്നായിരുന്നല്ലോ എക്കാലത്തും സംഘത്തിന്റെ ശൈലി. സമൂലമായ പരിണാമം കൊണ്ടുവരുന്ന ഈ പദ്ധതി പക്ഷേ ഫലപ്രാപ്തിയിലെത്താന് പതിറ്റാണ്ടുകള് എടുക്കേണ്ടതുണ്ടായിരുന്നു. പെട്ടെന്നുള്ള നീക്കങ്ങളും മാറ്റങ്ങളും ലക്ഷ്യംവച്ച് വരുന്നവര്‍ക്ക് ഇത് സ്വീകാര്യമായിക്കൊള്ളണമെന്നില്ല. അമിതാവേശം ബാധിച്ചിരുന്ന നാഥുറാമിനെയും സ്വാഭാവികമായി അത് അസ്വസ്ഥനാക്കി. മുസ്‌ളീം ലീഗ് മുന്നോട്ടുവച്ച വിദ്വേഷത്തിന്റെ രാഷ്ട്രീയത്തോട് മത്സരിച്ചു നില്‍ക്കാന് കളിച്ചും പാട്ടുപാടിയും കഥകള് പറഞ്ഞുമൊന്നുമുള്ള കാര്യ പദ്ധതിയിലൂടെ സാദ്ധ്യമല്ലെന്ന് അയാള് കരുതിത്തുടങ്ങി. ദേശീയതയുടെ പ്രയോഗവത്ക്കരണത്തെക്കുറിച്ച് വ്യത്യസ്തമായ കാഴ്ചപ്പാടുള്ള ഹിന്ദുമഹാസഭയിലേക്കാണ് അതയാളെ നയിച്ചത്. കാഴ്ചപ്പാടുകളിലുള്ള ഇതേ വ്യത്യാസം തന്നെയാവാം വിഭജനാനന്തരം അഭയാര്‍ത്ഥികളുടെ സംരക്ഷണം, പുനരധിവാസം തുടങ്ങിയവയില് സംഘം മുഴുകിയപ്പോള്, വിഭജനത്തിന് കാരണക്കാര് എന്ന് അവര് വിശ്വസിച്ചിരുന്ന മഹാത്മാഗാന്ധിയെ വകവരുത്താന് നാഥുറാമിനെയും ഹിന്ദുമഹാസഭയെയും പ്രേരിപ്പിച്ചത്.\n1948 ജനുവരി 30 ന് ഗാന്ധിജി വധിക്കപ്പെട്ടു. അഹിംസാവാദിയായ , വൃദ്ധനും നിരായുധനുമായ മഹാത്മാവിനെ തൊട്ടടുത്ത്, നേര്‍ക്കുനേര്‍നിന്ന് വെടിവെച്ചു വീഴ്ത്തുക വഴി താന് പ്രതിനിധീകരിക്കുന്നു എന്നയാള് അവകാശപ്പെട്ട ഹിന്ദുസമൂഹത്തിനെന്നു മാത്രമല്ല മറിച്ച് മുഴുവന് മനുഷ്യകുലത്തിനും തീരാക്കളങ്കമാണ് ഗോഡ്‌സെ വരുത്തിവച്ചത്. എന്നിരിക്കിലും അയാളെ മഹത്വവത്ക്കരിക്കാനായി വ്യക്തമായ കരുനീക്കങ്ങളാണ് പിന്നീട് നടന്നത്.\nഅതിനായി ചരടുവലിച്ചവര് എക്കാലത്തും ഉയര്‍ത്തിപ്പിടിച്ചു നടന്ന ഒന്നായിരുന്നു വിചാരണാ വേളയില് അപ്പീല്‍ക്കോടതിയില് ഗോഡ്‌സെ നടത്തിയ സുദീര്‍ഘമായ പ്രസ്താവന. ഉയര്‍ന്ന നിലവാരത്തിലുള്ള ഇംഗ്ലീഷില്, അതി മനോഹരമായ ശൈലിയില്, തികഞ്ഞ കൃത്യതയോടെ തയ്യാറാക്കപ്പെട്ട ഈ പ്രസ്താവനയില് ഭാരതത്തിന്റെ സംസ്‌കാരം, ചരിത്രം, സ്വാതന്ത്ര്യ സമരങ്ങള്, വിഭജനം, ഹിന്ദു മുസ്ലീം സംഘട്ടനത്തിലേക്ക് നയിച്ച സാഹചര്യങ്ങള് എന്നിവയെക്കുറിച്ചെല്ലാം വ്യക്തമായി പ്രതിപാദിച്ചിരിക്കുന്നു. കേള്‍ക്കുന്നവരുടെ മനസ്സിനെ ആഴത്തില് സ്വാധീനിക്കുന്ന വല്ലാത്തൊരു മാസ്മരികത അതിനുണ്ടായിരുന്നു. അതു വായിച്ചു കേട്ടവര്, ആ കോടതി മുറിയില് തിങ്ങിനിറഞ്ഞിരുന്ന ആള്‍ക്കാര്, അവരായിരുന്നു വിധി പ്രസ്താവിച്ചിരുന്നതെങ്കില് ഗോഡ്‌സെയെ വെറുതെ വിടണമെന്നായിരിക്കും അതെന്നാണ് പാനല് അംഗമായിരുന്ന ജസ്റ്റിസ് ഖോസ്ല അഭിപ്രായപ്പെട്ടത്!\nഈ പ്രസ്താവന പില്‍ക്കാലത്ത് പുസ്തകമായി ങമ്യ ക ജഹലമലെ ഥീൗൃ ഒീിീൗൃ എന്ന പേരില്. അതില് നാഥുറാമിന്റെ അനുജന് ഗോപാല് ഗോഡ്‌സെ സ്വയം ദൃക്‌സാക്ഷിയെന്ന പോലെ വിവരിക്കുന്ന ചില സംഭവങ്ങളുണ്ട്.\n1. കഴുമരത്തിലേറ്റുന്നതിന് തൊട്ടുമുമ്പ്, ഉന്മേഷഭരിതരായ നാഥുറാം ഗോഡ്‌സെയും നാരായണ് ആപ്‌തെയും'നമസ്‌തെ സദാ വത്സലേ മാതൃഭൂമേ' എന്നു തുടങ്ങുന്ന സംഘ പ്രാര്‍ത്ഥന ചൊല്ലിയിരുന്നുവത്രെ!\n2. കഴുമരത്തിലേക്ക് നടക്കുമ്പോള്, ഉദിച്ചുയരുന്ന സൂര്യനെ നോക്കി നാരായണ് ആപ്‌തെ വിസ്മയം കൊണ്ടിരുന്നു!\n3. ഗോപാല് ഗോഡ്‌സെ 1994 ല് ഫ്രണ്ട്‌ലൈനിന് നല്‍കിയ അഭിമുഖത്തില് നാഥുറാം ആര് എസ് എസിന്റെ ബൗദ്ധിക് കാര്യവാഹായിരുന്നു എന്ന് പറഞ്ഞിരിക്കുന്നു!\nഅല്പം സാമാന്യബുദ്ധിയുപയോഗിച്ച് നിരീക്ഷിച്ചാല് എത്രമാത്രം വാസ്തവ വിരുദ്ധമായിരുന്നു ഇവയെല്ലാം എന്ന് ഏതൊരാള്‍ക്കും മനസ്സിലാക്കാന് കഴിയും. അപ്പോഴാണ് നാഥുറാമിനെ മഹത്വവത്ക്കരിക്കാന് നടത്തിയ ശ്രമങ്ങള് തിരിച്ചറിയപ്പെടുന്നതും ചീട്ടുകൊട്ടാരം പോലെ തകര്‍ന്നു വീഴുന്നതും.\nഗോഡ്‌സെയും ആപ്‌തെയും ഉത്സാഹഭരിതരായി സംഘ പ്രാര്‍ത്ഥന ചൊല്ലുന്നത് താന് നേരിട്ടു കണ്ടെന്ന് ഗോപാല് ഗോഡ്‌സെ. എന്നാല് വധശിക്ഷയുടെ നടപടിക്രമങ്ങള് ശ്രദ്ധിച്ചാല് ഈ വാദം പച്ചക്കള്ളമാണെന്ന് ബോദ്ധ്യമാവും. ശിക്ഷ നടപ്പിലാക്കുന്ന സമയം ജയില് സൂപ്രണ്ട്, ശിക്ഷ വിധിച്ച ന്യായാധിപന്മാര്, മരണം സ്ഥിരീകരിക്കാനുള്ള ഡോക്ടര് പിന്നെ പോലീസുകാര് എന്നിവര് മാത്രമേ ഉണ്ടാവൂ . അതായത് പ്രാര്‍ത്ഥന ചൊല്ലുന്നത് കണ്ടു എന്നത് കേവലം നുണയായിരുന്നു എന്നര്‍ത്ഥം.\nശിക്ഷ നടപ്പിലാക്കിയത് അംബാലയിലെ ജയിലിലാണ്. അവിടെ ശൈത്യകാലാരംഭമായ നവംബര് മാസത്തില് അതിരാവിലെ സൂര്യനുദിച്ചുയരുന്നതും അതുനോക്കി വിസ്മയം കൊണ്ടിരുന്നതും എല്ലാം കേവലം ഭാവന മാത്രമായിരുന്നു എന്നര്‍ത്ഥം.മറാഠിയും കഷ്ടിച്ച് ഹിന്ദിയും മാത്രം വശമുണ്ടായിരുന്ന, മറ്റു ശ്രദ്ധേയമായ സാഹിത്യ സംഭാവനകള് ഒന്നും നടത്തിയിട്ടില്ലാത്ത നാഥുറാം ഇത്ര സാഹിത്യ സമ്പന്നമായ ഇംഗ്ലീഷില് വസ്തുനിഷ്ഠമായി എങ്ങനെ സുദീര്‍ഘമായ പ്രസ്താവന തയ്യാറാക്കി? എന്തായാലും ഇത് അയാള് ഒറ്റയ്ക്ക് തയ്യാറാക്കിയതല്ല. മറിച്ച് വളരെ വലിയ ഒരു ബുദ്ധികേന്ദ്രം ഇതിനു പിറകില് പ്രവര്‍ത്തിച്ചിട്ടുണ്ട് എന്നത് തര്‍ക്കത്തിനിടയില്ലാത്ത വിധം വ്യക്തമാണ്. സിന്ധു നദി എന്ന് പൂര്‍ണ്ണമായും ഭാരതത്തിലൂടെ ഒഴുകുന്നോ അന്ന് തന്റെ ചിതാഭസ്മം അതിലൊഴുക്കണം എന്ന ഗോഡ്‌സെയുടെ പ്രസ്താവനയും അയാളുടെ സ്വന്തം മസ്തിഷ്‌ക്കത്തില് നിന്ന് വന്നതല്ല എന്നും വെളിവാക്കപ്പെടുന്നു.\nവസ്തുതാപരമായ വിശകലനങ്ങള് ഗാന്ധി വധത്തിന് പിറകിലുള്ള ഗൂഢാലോചനയിലേക്കും അവരുടെ ഗൂഢ ലക്ഷ്യങ്ങളിലേക്കും വെളിച്ചം വീശുന്നു. അതോടൊപ്പം അത്തരം വിശകലനങ്ങളില് പൊളിഞ്ഞു വീഴുന്നത് ചിലര് ബോധപൂര്‍വ്വം പടുത്തുയര്‍ത്തിയ , ഗോഡ്‌സെയുടെ പ്രതിച്ഛായയുമാണ്. തീവ്ര ദേശീയതയുടെ പ്രതീകമായും ഹിന്ദുത്വവാദത്തിന്റെ ആള്‍രൂപമായുമൊക്കെ അവര് അവതരിപ്പിച്ച ഗോഡ്‌സെ വാസ്തവത്തില് ഇതൊന്നുമായിരുന്നില്ല മറിച്ച് തന്റെ പ്രവൃത്തിയെക്കുറിച്ച് വീണ്ടുവിചാരമില്ലാത്ത , അജ്ഞാനിയും അപക്വമതിയുമായ, എന്തും നേരിടാന് തയ്യാറായ, ഒരു ചാവേര് മാത്രമായിരുന്നു. ഇന്ദിരാഗാന്ധിയെ വെടിവെച്ചു വീഴ്ത്തിയ സത്‌വന്ത് സിങ്ങിനെയോ രാജിവ് ഗാന്ധിയെ ഇല്ലാതാക്കാന് സ്വയം പൊട്ടിത്തെറിച്ചില്ലാതായ തനുവിനെയോപോലെ, അനുദിനം മതവിശ്വാസങ്ങളുടെ പേരില് തെരുവില് പൊട്ടിത്തെറിക്കുന്നവരെപ്പോലെ, പ്രത്യയശാസ്ത്രത്തിന്റെ പേരില് ഒളിപ്പോരിലൂടെ നിരപരാധികളെ കൊന്നൊടുക്കി രക്തപ്പുഴയൊഴുക്കി ഒടുവില് അതുപോലെ സ്വയം വീണടിയുന്നവരെപ്പോലെ. ഇവര്‍ക്കൊക്കെ അവരവരുടെ നിലപാടുകളോട് അങ്ങേയറ്റം സത്യസന്ധതയുണ്ടായിരുന്നു, ലക്ഷ്യത്തോട് സമര്‍പ്പണവും. അവരുടെയൊക്കെ കൂട്ടത്തില്‍ത്തന്നെയാണ് ഗോഡ്‌സെയുടെ സ്ഥാനവും. അത്തരക്കാരെ ആരാധിക്കുന്നത് അതേ പോലെയുള്ള മാനസികനില പങ്കു വയ്ക്കുന്നവര് മാത്രമാണ്.\nചോരപുരണ്ട ചോദ്യങ്ങള്—ഷാബു പ്രസാദ്\nആധുനിക കാലഘട്ടം കണ്ട ഏറ്റവും വലിയ രാഷ്ട്രീയ കൊലപാതകമാണ് മഹാത്മാഗാന്ധിയുടെത്. അതിവിദഗ്ദ്ധമായി ആസൂത്രണം ചെയ്യപ്പെട്ട ഈ ഹീനകൃത്യം സമീപകാല ചരിത്രത്തില് സമാനതകളില്ലാത്തതാണ്. ലോകത്തെ ഞെട്ടിച്ച ഒരു രാഷ്ട്രീയ കൊലപാതകം എന്നതുകൊണ്ടോ, കൊല്ലപ്പെട്ടത് മഹാത്മാഗാന്ധി ആണ് എന്നതുകൊണ്ടോ മാത്രമല്ല ഈ സംഭവം വ്യത്യസ്തമാകുന്നതും സമാനതകളില്ലാത്തതാകുന്നതും. ഈ ക്രൂരകൃത്യം ഭാരതത്തിനുമേല് ഉണ്ടാക്കിയ ദൂരവ്യാപക പ്രത്യാഘാതങ്ങള് കൊണ്ടും, അതിനു പിന്നിലെ ഒരിക്കലും ചോദിക്കപ്പെട്ടിട്ടില്ലാത്ത പൊള്ളുന്ന ചോദ്യങ്ങള് കൊണ്ടും, കുഴിച്ചുമൂടപ്പെട്ട നിഗൂഢതകള് കൊണ്ടുമായിരിക്കും ഗാന്ധിവധം ഇനി ചര്‍ച്ച ചെയ്യപ്പെടുക.\nഗാന്ധിജിയുടെ കൊലപാതകത്തിന്റെ നാള്‍വഴികളിലൂടെ സഞ്ചരിച്ചാല് ഒരിക്കലും ചോദിക്കപ്പെടാതിരുന്ന ചില ചോദ്യങ്ങള് ഉയരുന്നതുകാണാം. കുറ്റപത്ര പ്രകാരം 1948 ജനുവരി 12ന് തന്റെ അനിശ്ചിതകാല നിരാഹാരം പ്രഖ്യാപിച്ചതിനു പിറ്റെദിവസമാണ്, പ്രധാനപ്രതികളായ നാഥുറാം ഗോഡ്‌സെയും നാരായണ് ആപ്‌തെയും പൂനയില് വെച്ച് ജനുവരി 20 നു ഗാന്ധിജിയെ വധിക്കാന് തീരുമാനിക്കുന്നത്. തുടര്‍ന്നുള്ള ഏതാനും ദിവസങ്ങളില് അവര് മറ്റുപ്രതികളെ കൂട്ടി ഗൂഢാലോചന നടത്തി, ആയുധങ്ങളും പണവും സംഘടിപ്പിച്ച്, ആയിരത്തഞ്ഞൂറു കിലോമീറ്റര് അപ്പുറത്തുള്ള, അവര്‍ക്ക് യാതൊരു പരിചയവുമില്ലാത്ത ഡല്‍ഹിയില് വന്നു. ജനുവരി 20 നു ഗാന്ധിജിയുടെ പ്രാര്‍ത്ഥനായോഗത്തില് ഒരു ബോംബ് സ്‌ഫോടനം നടത്തി. പക്ഷെ അവരുടെ ആസൂത്രണം പാളി. അവിടെവെച്ച് പ്രതികളിലൊരാളായ മദന്‍ലാല് പഹ്വ പിടികൂടപ്പെട്ടു. പത്ത് ദിവസത്തിനുശേഷം യാതൊരു സുരക്ഷാ സൗകര്യവും ഇല്ലാത്ത ബിര്‍ളാ മന്ദിറിന്റെ കവാടം കടന്നെത്തിയ നാഥുറാം ഗാന്ധിജിയെ വെടിവെച്ചുകൊന്നു.\nഇന്നും ലഭ്യമായ കോടതി വിവരങ്ങളാണിത്. മാത്രവുമല്ല, അധികൃതര് മനസ്സുവെച്ചിരുന്നങ്കില് ആ വിലപ്പെട്ട ജീവന് നഷ്ടപ്പെടില്ലായിരുന്നു എന്നും വിധിന്യായത്തില് ജസ്റ്റിസ് ആത്മചരന് കുറിക്കുന്നു.\nആയിരത്തഞ്ഞൂറു കിലോമീറ്റര് അകലെക്കിടക്കുന്ന പൂനയില്‍നിന്നും ഒരു കൊലയാളി സംഘം, തങ്ങള്‍ക്ക് ഒരു പരിചയവുമില്ലാത്ത ഡല്‍ഹിയില്, കേവലം ഏഴുദിവസം കൊണ്ട്, ലോകത്തിലെ ഏറ്റവും വിലപ്പെട്ട ഒരു ജീവനെടുക്കാന് വരുന്നു. ആയുധങ്ങള്, പണം, ആസൂത്രണം, ദീര്‍ഘയാത്ര എല്ലാം ഈ ഏഴുദിവസത്തില്. ഇതിലെ അസ്വാഭാവികത ഒരിക്കലും ചോദ്യം ചെയ്യപ്പെട്ടില്ല.\nഅതുമല്ല. ജനുവരി 20 നു നടന്ന പാളിപ്പോയ ശ്രമത്തില് കൊലയാളി സംഘത്തിലെ മദന്‍ലാല് പഹ്വ സംഭവസ്ഥലത്ത് നിന്നും അറസ്റ്റ് ചെയ്യപ്പെട്ടു. തുടര്‍ന്നുള്ള ദിവസങ്ങളില് അയാളില് നിന്നും ഗൂഢാലോചനയുടെ മുഴുവന് വിവരങ്ങളും ലഭിച്ചു. കൊലയാളിസംഘം താമസിച്ചിരുന്ന ഹോട്ടലുകള്, യാത്ര അങ്ങിനെ എല്ലാം. നാഥുറാം ഗോഡ്‌സേയുടെ രേഖാചിത്രം വരെ പോലീസ് തയ്യാറാക്കി.\nഇത്ര വലിയ ഒരു തിരിച്ചടി കൊലപാതക ശ്രമത്തിനു നേരിട്ടിട്ടും, പത്തുദിവസത്തിനകം ഗോഡ്‌സെയും കൂട്ടരും ഡല്‍ഹിയില് മടങ്ങിയെത്തി. പോലീസ് തയ്യാറാക്കിയ രേഖാചിത്രം ഒരിടത്തും പ്രദര്‍ശിപ്പിച്ചിരുന്നില്ല. ഏതുനിമിഷവും ഗാന്ധിജി കൊല്ലപ്പെടുമെന്നറിയാമായിരുന്നെങ്കിലും, ആരാണ് കൊല്ലാന് പോകുന്നത് എന്ന വ്യക്തമായ വിവരങ്ങള് ഉണ്ടായിരുന്നിട്ടും ആ കൊലയാളികള് അറസ്റ്റുചെയ്യപ്പെടുകയോ, ഈ വിവരം പോലീസ് സ്‌റ്റേഷനുകളില് അറിയിക്കുകയോ, ഗാന്ധിജിക്ക് കൂടുതല് സുരക്ഷ കൊടുക്കുകയോ ചെയ്തിരുന്നില്ല. അങ്ങിനെ ജനുവരി മുപ്പതിന്, ആരാലും പിടിക്കപ്പെടാതെ, സാധാരണ വേഷത്തില് ബിര്‍ളമന്ദിറിന്റെ ഗേറ്റ് കടന്നുവന്ന നാഥുറാം ഗോഡ്‌സെയാണ് പോയിന്റ് ബ്ലാങ്കില് ആ ജ്ഞാനവൃദ്ധന്റെ നെഞ്ചകം തകര്‍ത്തത്.\nരണ്ടാമത്തെ ദൗത്യത്തിനായി ഡല്‍ഹിയിലെത്തിയ സംഘം അനുയോജ്യമായ ആയുധം സംഘടിപ്പിച്ചത് ഗ്വാളിയോറിലെ ഹോമിയോ ഡോക്ടര് ആയിരുന്ന ദത്താത്രേയ പര്‍ചുരെയില് നിന്നാണ്. പര്‍ച്ചുരെ പിടിക്കപ്പെെട്ടങ്കിലും, അപ്പീല് കോടതി അയാളെ കുറ്റവിമുക്തനാക്കി. ആ ഇറ്റാലിയന് നിര്‍മ്മിതമായ ബാറെറ്റ പിസ്റ്റ്‌ളിന്റെ ഉറവിടത്തെക്കുറിച്ച് ഒരു അന്വേഷണവും ഉണ്ടായില്ല. അതുമല്ല, ഒരു കൊലപാതകത്തിലെ ഏറ്റവും നിര്‍ണായകമായ ആയുധവുമായി ബന്ധപ്പെട്ടു ഒരാള് പോലും ശിക്ഷിക്കപ്പെട്ടുമില്ല. പര്‍ച്ചുരെക്ക് രക്ഷപ്പെടാന് ആവശ്യമായ പഴുതുകളുമായാണ് കുറ്റപത്രം തന്നെ തയ്യാറാക്കപ്പെട്ടത്.\nമറ്റൊരു പ്രധാനപ്പെട്ട കാര്യം മാപ്പുസാക്ഷിയാക്കപ്പെട്ട കള്ളസന്ന്യാസിയും, ഇവര്‍ക്ക് ആയുധങ്ങള് സംഘടിപ്പിച്ചു നല്‍കിയ ആയുധ കള്ളക്കടത്തുകാരനുമായ ദിഗംബര് ബാട്‌ജെയുടെ കാര്യമാണ്. ജനുവരി 20ന്റെ പരാജയപ്പെട്ട ദൗത്യത്തില്, ഗാന്ധിജിക്ക് നേരെ നിറയൊഴിക്കാന് തീരുമാനിക്കപ്പെട്ടിരുന്ന വ്യക്തിയായിരുന്നു അയാള്. അതായത് ഗോഡ്‌സേയോടൊപ്പം തൂക്കുമരത്തില് കയറേണ്ട ആള്. ഒരു പ്രതിയെ മാപ്പുസാക്ഷിയാക്കാനുള്ള എല്ലാ മാനദണ്ഡങ്ങളും കാറ്റില് പറത്തിയാണ് ദിഗംബര് ബാട്‌ജെയെ മാപ്പുസാക്ഷിയാക്കിയത്.\nഅതുപോലെ കുറ്റകൃത്യത്തിനോടൊപ്പം പ്രാധാന്യമുള്ള ഒരുകാര്യമാണ് അതിനുവേണ്ടി ചെയ്യുന്ന സാമ്പത്തിക സഹായങ്ങളും. സാമ്പത്തികമായി അത്രനല്ല നിലയ്‌ക്കൊന്നുമല്ലാതിരുന്ന ഗോഡ്‌സേയും കൂട്ടരും ഈ ദൗത്യത്തുനുവേണ്ടി അക്കാലത്ത് വന്‍തോതില് തന്നെ പണം സംഘടിപ്പിച്ചിരുന്നു. ഗേഡ്‌സേയും ആപ്‌തെയും രണ്ടുപ്രാവശ്യവും ഡല്‍ഹിയിലേക്ക് യാത്രചെയ്തത് വിമാനത്തിലാണ്. ഡല്‍ഹിയില് താമസിച്ചത് നക്ഷത്രഹോട്ടലുകളിലാണ്. എവിടെനിന്നാണവര്‍ക്ക് ഈ പണം കിട്ടിയത്? ആരാണിവരെ സ്‌പോണ്‍സര് ചെയ്തത് എന്ന കാര്യങ്ങളില് ഒരന്വേഷണമോ ചോദ്യങ്ങളോ ഉണ്ടായിട്ടില്ല.\nസ്വാതന്ത്ര്യം ലഭിച്ച ആ ആദ്യമാസങ്ങളില് നിലനിന്നിരുന്ന അരക്ഷിതാവസ്ഥ, വിഭജനം ഉണ്ടാക്കിയ കൊടിയ സാമൂഹ്യ പ്രശ്‌നങ്ങള്, അങ്ങിനെയങ്ങിനെ പല പ്രശ്‌നങ്ങളിലും പെട്ട് രാജ്യം നട്ടംതിരിഞ്ഞുകൊണ്ടിരുന്ന അവസ്ഥയില് മാധ്യമങ്ങള്‍ക്കോ പൊതുസമൂഹത്തിനോ ഇതൊന്നും കൂലങ്കഷമായി വിലയിരുത്താന് കഴിയുമായിരുന്നില്ല. മഹാത്മാഗാന്ധി കൊല്ലപ്പെട്ടു, പ്രതികള് പിടിയിലായി, ശിക്ഷിക്കപ്പെട്ടു എന്നതിനപ്പുറത്തേക്ക് ചിന്തിക്കാന് പാകത്തില് സാമൂഹ്യബോധം പക്വത പ്രാപിച്ചിരുന്നുമില്ല. ഈ പഴുതുകളിലൂടയാണ് ഇതിനു പിന്നിലെ തത്പരകക്ഷികള് ബുദ്ധിപൂര്‍വ്വം എണ്ണയിട്ട യന്ത്രം പോലെ പ്രവര്‍ത്തിച്ചതും അവരുടെ അജണ്ട നടപ്പാക്കിയതും.\nഏതൊരു കൊലപാതകക്കേസിലും ആദ്യം ചിന്തിക്കേണ്ട അല്ലെങ്കില് ചിന്തിക്കപ്പെടെണ്ട കാര്യം ഈ കൃത്യത്തിന്റെ ഗുണഭോക്താക്കള് ആരാണ് എന്നതാണ്. ഇങ്ങിനെയൊരു കൊലപാതകം നടക്കേണ്ടത് ആരുടെ ആവശ്യമായിരുന്നു എന്നതാണ്. ആ ചോദ്യത്തില് നിന്നും തുടങ്ങിയാണ് അന്വേഷണം മുന്നേറുന്നതും, കുറ്റവാളികളെ കണ്ടെത്തുന്നതും ശിക്ഷിക്കുന്നതുമെല്ലാം. എല്ലാ സംഭവങ്ങളിലും ഇങ്ങിനെയായിക്കൊള്ളണമെന്നില്ല എങ്കിലും സ്വാഭാവികമായി ഉയരേണ്ട ഈ ചോദ്യങ്ങള് ഗാന്ധിവധത്തിന്റെ കാര്യത്തില് ഉണ്ടായിട്ടില്ല. ആയുധവുമായി കീഴടങ്ങിയ നാഥുറാം ഗോഡ്‌സെയേയും, അയാളില് നിന്നും മദന്‍ലാലില് നിന്നും ലഭിച്ച വിവരങ്ങളെ കേന്ദ്രമാക്കി ബാക്കിയെല്ലാ പ്രതികളെയും ദിവസങ്ങള്‍ക്കുള്ളില് നിഷ്പ്രയാസം അറസ്റ്റ് ചെയ്തു. ആദ്യം തന്നെയുണ്ടാക്കിയ കോലാഹലങ്ങളിലൂടെ കൊലപാതകത്തിന് പിന്നിലെ നിഗൂഢതകള് പൊതു ചര്‍ച്ചയില് നിന്നും അതിവിദഗ്ദ്ധമായി ഒഴിവാക്കപ്പെട്ടു.\nഅങ്ങിനെയൊരു നീചകൃത്യം സംഭവിവിച്ചില്ലായിരുന്നങ്കില്, പില്‍ക്കാല ഭാരതത്തിന്റെ ചരിത്രം എങ്ങിനെയൊക്കെ വഴിമാറിയേക്കുമായിരുന്നു എന്നത് കൂടി നാം വിലയിരുത്തേണ്ടതുണ്ട്. സ്വാതന്ത്ര്യലബ്ദ്ധിയോടെ പ്രഖ്യാപിതലക്ഷ്യം കൈവരിച്ച കോണ്‍ഗ്രസ് ഇനി പിരിച്ചുവിടണം എന്ന മഹാത്മാഗാന്ധിയുടെ പ്രഖ്യാപിത നയം നടപ്പായി അക്കാലത്ത് തന്നെ ആ പ്രസ്ഥാനം അസ്തമിക്കുമായിരുന്നു. അതോടൊപ്പം കോണ്‍ഗ്രസ്സിലെ നെഹ്രുകുടുംബാധിപത്യം കൂടി നാമാവശേഷമാകുമായിരുന്നു. ഭാരതത്തിന്റെ രാഷ്ട്രീയ മണ്ഡലത്തില് നിന്നും താനും തന്റെ തലമുറകളും അപ്രസക്തരാകുന്നത് ഒരിക്കലും ഉള്‍ക്കൊള്ളാന് സാധിക്കാത്ത ജവഹര്‍ലാല് നെഹ്‌റുവും കോണ്‍ഗ്രസ് പാര്‍ട്ടിയിലെ നെഹ്‌റുപക്ഷക്കാരും തന്നെയാണ് ഗാന്ധിവധത്തിന്റെ പ്രധാന ഗുണഭോക്താക്കള്. ആ രക്തത്തിന്റെ വിലയായാണ് ഗാന്ധി എന്ന രണ്ടക്ഷരം പില്‍ക്കാല ചരിത്രത്തില് കുടുംബാധിപത്യത്തിന്റെയും എകാധിപത്യത്തിന്റെയും പ്രതീകമായത്.\nഗാന്ധിജി ജീവിച്ചിരുന്നാല് ഏറ്റവുമധികം വെല്ലുവിളി ഉണ്ടാകുമായിരുന്ന ഒരു കൂട്ടരാണ് കമ്മ്യൂണിസ്റ്റുകാര്. കമ്മ്യൂണിസ്റ്റു പാര്‍ട്ടി ജനറല് സെക്രട്ടറിയായിരുന്ന പി.സി.ജോഷിയുമായി നടത്തിയ കത്തിടപാടുകളും, ഗാന്ധിജിയുടെ രൂക്ഷമായ ചോദ്യങ്ങളില് നിന്നും പി.സി.ജോഷി ഒഴിഞ്ഞുമാറിയതും, അക്കാലത്തെ കമ്മ്യൂണിസ്റ്റു മുഖപത്രങ്ങളില് ഗാന്ധിജിയെ അപഹസിച്ച് വന്ന കാര്‍ട്ടൂണുകളും, എല്ലാം കൂട്ടിവായിച്ചാല് അവര് അക്കാലത്ത് ഏറ്റവും ഭയപ്പെട്ടിരുന്ന വ്യക്തി ഗാന്ധിജിയാണ് എന്നത് വളരെ വ്യക്തമാണ്. ഗാന്ധിജി ജീവിച്ചിരിക്കുന്ന ഓരോ ദിനവും സ്വതന്ത്ര ഭാരതത്തില് അവരുടെ മരണമണിയായിരിക്കും എന്ന തിരിച്ചറിവും അവര്‍ക്കുണ്ടായിരുന്നു എന്ന് വേണം ഇന്ന് ചര്‍ച്ചാവിധേയമായിക്കൊണ്ടിരിക്കുന്ന പല യാഥാര്‍ത്ഥ്യങ്ങളും തെളിയിക്കുന്നത്.\nകൊലയാളി സംഘത്തിലെ പ്രമുഖരെല്ലാം ഹിന്ദുമഹാസഭയുടെ സജീവപ്രവര്‍ത്തകരായിരുന്നിട്ടും, ആ സംഘടനയുടെ ഒരു പ്രവര്‍ത്തനവും തടയപ്പെടുകയോ നിരോധിക്കപ്പെടുകയോ ചെയ്തില്ല എന്ന് മാത്രമല്ല, അവരോട് സര്‍ക്കാരും കമ്മ്യൂണിസ്റ്റുകളും സ്വീകരിച്ച സമീപനം ഞെട്ടിപ്പിക്കുന്നവിധം അത്ഭുതകരമാണ്.\nഗാന്ധി വധം നടക്കുന്ന സമയത്തെ ഹിന്ദുമഹാസഭ അധ്യക്ഷനായിരുന്ന നിര്‍മ്മല് ചന്ദ്ര ചാറ്റര്‍ജി ഏതാനും മാസങ്ങള്‍ക്കകം കല്‍ക്കട്ട ഹൈക്കോടതി ജഡ്ജിയായി നിയമിക്കപ്പെട്ടു. അതായത് കൊലയാളിസംഘത്തിന്റെ പരമോന്നത നേതാവ് നീതിപീഠത്തിന്റെ തലപ്പത്തേക്ക്.\nവിചാരണയുടെ കോലാഹലങ്ങളെല്ലാം കഴിഞ്ഞു അദ്ദേഹം വീണ്ടും ഹിന്ദുമഹാസഭയിലേക്ക് മടങ്ങി. 1952 ലെ ആദ്യത്തെ പൊതുതിരഞ്ഞെടുപ്പില് മത്സരിച്ച് വിജയിച്ച് ലോകസഭയിലെത്തി. ഗാന്ധിജിയുടെ വത്സലശിഷ്യന് എന്ന് വിശേഷിപ്പിക്കപ്പെടുന്ന ജവഹര്‍ലാല് നെഹ്‌റു പ്രധാനമന്ത്രിയും അതികായനായ ഏ.കെ.ഗോപാലന് പ്രതിപക്ഷ നേതാവുമായിരുന്ന സഭയില് ഗാന്ധിഘാതകരുടെ നേതാവ് കടന്നുവന്നപ്പോള് ഒരു ശബ്ദവുമുയര്‍ന്നില്ല. അപ്പോഴും ഗാന്ധിവധത്തിന്റെ പാപഭാരം ആരോപിക്കപ്പെട്ട ആര്.എസ്.എസ് പൊതുസമൂഹത്തില് ആസൂത്രിതമായി വേട്ടയാടപ്പെട്ടുകൊണ്ടിരുന്നു.\n1957 ലെ പൊതുതിരഞ്ഞെടുപ്പില് പരാജയപ്പെട്ട നിര്‍മ്മല് ചന്ദ്ര ചാറ്റര്‍ജി പിന്നീട് ലോകസഭയിലെത്തുന്നത്,1963ല് കമ്മ്യൂണിസ്റ്റ് സ്വതന്ത്രനായാണ്.1967 ആയപ്പോഴേക്കും കമ്മ്യൂണിസ്റ്റ് പാര്‍ട്ടി പിളര്‍ന്നു കഴിഞ്ഞിരുന്നതിനാല് അദ്ദേഹം ജയിച്ചത് സി.പി.ഐ .എം സ്വതന്ത്രനായാണ്. 1971ല് രോഗം മൂലമുള്ള അവശതയില് രാഷ്ട്രീയം അവസാനിപ്പിക്കുമ്പോള് തന്റെ കിരീടം മകനായ സോമനാഥ് ചാറ്റര്‍ജിക്ക് കൈമാറി. അന്നുവരെ ഒരു രാഷ്ട്രീയ പരിചയവുമില്ലാത്ത സോമനാഥ് ചാറ്റര്‍ജി, നിര്‍മ്മല് ചന്ദ്ര ചാറ്റര്‍ജിയുടെ മകന് എന്ന ഒറ്റക്കാരണത്താല് സിപിഎമ്മിന്റെ എം.പിയും നേതാവുമായി. ഇ.എം.എസ്, ജ്യോതിബസു, ഏ.കെ.ജി, രണദിവെ തുടങ്ങിയ അതികായര് വിളങ്ങി നില്‍ക്കുന്ന കാലത്താണ് ഇത് സംഭവിക്കുന്നത്.\nനിര്‍മ്മല് ചന്ദ്ര ചാറ്റര്‍ജിയോട് സിപിഎമ്മിന് ഇത്രക്കെന്തായിരുന്നു കടപ്പാട്? കമ്മ്യൂണിസ്റ്റുപാര്‍ട്ടികളുടെ പ്രതാപകാലത്ത് ഹിന്ദുമഹാസഭയിലെ ഒരു അഭയാര്‍ത്ഥിയെ സ്വീകരിച്ചാനയിക്കേണ്ട എന്ത് ഗതികേടാണ് അവര്‍ക്കുണ്ടായിരുന്നത്? ഒരു ഘട്ടത്തില് പോലും അദ്ദേഹം തന്റെ പൂര്‍വകാല രാഷ്ട്രീയത്തെ തള്ളിപ്പറയുകയോ പശ്ചാത്തപിക്കുകയോ ചെയ്തിട്ടില്ല. ഹിന്ദുത്വ രാഷ്ട്രീയത്തിനെതിരെ പല്ലും നഖവും ഉപയോഗിച്ച് പോരാടിയ സോമനാഥ് ചാറ്റര്‍ജിയും സ്വന്തം പിതാവിന്റെ പൂര്‍വ്വാശ്രമ നിലപാടുകളെ ഒരു വാക്കുകൊണ്ട് പോലും വിമര്‍ശിച്ചിട്ടില്ല.\nനിര്‍മ്മല്‍ചന്ദ്ര ചാറ്റര്‍ജിക്ക് അറിയാവുന്ന മഹാരഹസ്യങ്ങളെ, അതും മഹാത്മാഗാന്ധി വധവുമായി ബന്ധപ്പെട്ടവയെ കമ്മ്യൂണിസ്റ്റു പാര്‍ട്ടിയും നെഹ്രുവും എന്നും ഭയപ്പെട്ടിരുന്നു എന്നുവേണം ഇതില് നിന്നൊക്കെ അനുമാനിക്കാന്. പതിറ്റാണ്ടുകളോളം പാര്‍ലിമെണ്ട് അംഗമായിരുന്ന ഈ മനുഷ്യന്റെ പേരുപോലും ചര്‍ച്ചകളില് നിന്നും വിദഗ്ദ്ധമായി ഒഴിവാക്കപ്പെട്ടതെന്തിനയിരുന്നു എന്നതും, ഇന്ന് ഈ ചോദ്യമുയരുമ്പോള് എന്തിനിവര് ഇത്രക്ക് ഭയാക്രാന്തരാകുന്നു എന്നതും വലിയ ചോദ്യങ്ങള് തന്നെയാണ്.\nചര്‍ച്ചാവിഷയമാകാതെ പോയ മറ്റൊരു പ്രധാനപ്പെട്ട വിഷയം, സ്വാതന്ത്ര്യാനന്തര ഭാരതത്തിലെ നിര്‍ണായക സ്ഥാനത്തുള്ള മൌണ്ട് ബാറ്റണ് പ്രഭുവിന്റെ സാന്നിദ്ധ്യമാണ്. ഫലത്തില് നെഹ്രുവിനെ മുന്നില്‍നിര്‍ത്തി ഭരണം നിയന്ത്രിച്ചിരുന്നത് മൗണ്ട് ബാറ്റണ് തന്നെയായിരുന്നു. ഇതില് സര്‍ദാര് വല്ലഭഭായ് പട്ടേല് അത്യന്തം അസന്തുഷ്ടനായിരുന്നു. പട്ടേലിനെ അടുപ്പിക്കാതെ കൈകാര്യം ചെയ്യപ്പെട്ട കാശ്മീര് സമീപനമാണ് ആ മനോഹര താഴ്‌വര ഭൂമിയിലെ ഏറ്റവും പ്രശ്‌നഭരിതമായ പ്രദേശങ്ങളിലൊന്നാക്കിയത്. ആ പ്രശ്‌നം ഐക്യരാഷ്ട്രസഭയിലേക്ക് വലിച്ചിഴക്കരുത് എന്ന പട്ടേലിന്റെ താക്കീത് അവഗണിച്ചാണ്. അക്കാര്യത്തില് ഭാരതം കാട്ടിയത് ഏറ്റവും വലിയ ചരിത്ര വിഡ്ഢിത്തം. ഇതില് പ്രതിഷേധിച്ച് രാജിക്കൊരുങ്ങിയ പട്ടേലിനെ ഗാന്ധിജി അനുനയിപ്പിച്ച ആ ജനുവരി 30 തന്നയാണ് ആ വൃദ്ധഹൃദയത്തിലൂടെ പാഞ്ഞ വെടിയുണ്ടകള് ഭാരതത്തിന്റെ നിയതിയെത്തന്നെ കീഴ്‌മേല് മറിച്ചത്.\nഅതിനുശേഷം ഏതാനും ആഴ്ചകള്‍ക്കുള്ളില് മൗണ്ട് ബാറ്റണ് ഭാരതം വിടുമ്പോള്, സ്വതന്ത്രഭാരതത്തിന്റെ രണ്ടു അതിനിര്‍ണായകമായ പ്രതിലോമ വിധിക്കുറിപ്പുകള് എഴുതപ്പെട്ടുകഴിഞ്ഞിരുന്നു. കാശ്മീര് എന്ന തീരാത്ത തലവേദന, ഈ മഹാരാജ്യത്തിന്റെ മഹാനിയോഗങ്ങളെ പിന്നോട്ടടിച്ച മഹാപാപം, മഹാത്മാഗാന്ധിവധം.\nഎഴുപത് വര്‍ഷങ്ങള് എന്നത് ഒരു രാഷ്ട്രത്തിന്റെ നൈരന്തര്യത്തില് അത്ര ചെറിയ ഒരു കാലഘട്ടമല്ല. ഈ ലോകത്തിനു വിലപ്പെട്ട പലതും സംഭാവന ചെയ്യേണ്ട ആ ഏഴ് പതിറ്റാണ്ടുകളാണ് നമുക്ക് നഷ്ടപ്പെട്ടത്. അതൊരു ചെറിയ നഷ്ടവുമല്ല. എങ്കിലും കുഴിച്ചുമൂടപ്പെട്ട ശവക്കോട്ടകളില് നിന്നും, കാലത്തിന്റെ തിരശീലകള് ഭേദിച്ച് ചരിത്രസത്യങ്ങള് പുറത്തുവരുന്നു. ഉദിച്ചുയരുന്ന സഹസ്രകിരണങ്ങളെ ഭയന്ന് വിഷജന്തുക്കള് മാളങ്ങള് തേടി പരക്കം പായുന്നു എന്നതൊക്കെ ഈ വൈകിയ വേളയിലും നല്‍കുന്നത് ശുഭസൂചനകള് തന്നയാണ്.